N Á R O D N Á  R A D A   S L O V E N S K E J  R E P U B L I K Y
III. volebné obdobie

467
V L Á D N Y   N Á V R H
Zákon
z ...............2003
o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. 

    Národná rada Slovenskej republiky sa uzniesla na tomto zákone:

Čl. I
§ 1
Predmet úpravy
Tento zákon upravuje zdaňovanie liehu spotrebnou daňou  (ďalej len  „daň“) na daňovom území.
§ 2
Vymedzenie základných pojmov

(1)	Na účely tohto zákona sa rozumie
a)	daňovým územím územie Slovenskej republiky,
b)	územím Európskych spoločenstiev (ďalej len „spoločenstvo“) územie, na ktorom sa uplatňujú právne predpisy spoločenstva o všeobecnom systéme, držbe, preprave a kontrole tovarov podliehajúcich spotrebným daniam, 
c)	členským štátom členský štát spoločenstva, 
d)	územím tretích štátov územie, ktoré nie je územím spoločenstva, 
e)	daňovým skladom miesto, kde sa lieh na základe povolenia na prevádzkovanie daňového skladu v pozastavení dane vyrába, spracováva, skladuje, prijíma alebo odosiela,
f)	prevádzkovateľom daňového skladu právnická osoba alebo fyzická osoba, ktorá v rámci podnikania lieh na základe povolenia na prevádzkovanie daňového skladu v pozastavení dane vyrába, spracováva, skladuje, prijíma alebo odosiela,
g)	pozastavením dane daňový režim, v ktorom sa vznik daňovej povinnosti posunie na deň uvedenia liehu do daňového voľného obehu,
h)	oprávneným príjemcom právnická osoba alebo fyzická osoba, ktorá nie je prevádzkovateľom daňového skladu, a ktorá v rámci podnikania opakovane alebo príležitostne na základe povolenia prijíma lieh z iného členského štátu v pozastavení dane, pričom nesmie lieh v pozastavení dane skladovať ani  odosielať, 
i)	uvedením liehu do daňového voľného obehu
1.	 akékoľvek vyňatie liehu z pozastavenia dane, 
2.	akékoľvek vyrobenie liehu mimo pozastavenia dane, 
3.	akýkoľvek dovoz liehu, na ktorý nenadväzuje pozastavenie dane,  
j)	kombinovanou nomenklatúrou tovarová nomenklatúra podľa právnych predpisov spoločenstva,
k)	podnikaním činnosť, vykonávaná na daňovom území v súlade s osobitným predpisom1) a rovnaká alebo obdobná činnosť vykonávaná v iných členských štátov podľa právnych predpisov členských štátov,
l)	majetkovo prepojenými osobami osoby, z ktorých má jedna priamo alebo nepriamo najmenej 25 % podiel na základnom imaní alebo na hlasovacích právach v inej osobe; ak má jedna osoba takýto podiel vo viacerých osobách, považujú sa všetky z nich za majetkovo prepojené,
m)	personálne prepojenými osobami
1.	fyzická osoba a právnická osoba, ak táto fyzická osoba alebo jej blízka osoba 2) má priamo alebo nepriamo rozhodujúci vplyv na riadenie alebo na kontrolu tejto právnickej osoby, alebo
2.	právnické osoby, ak na  riadenie alebo kontrolu týchto právnických osôb má priamo alebo nepriamo rozhodujúci vplyv tá istá osoba alebo jej blízka osoba2).
(2)	Na účely tohto zákona sa obchody uskutočnené s Monackým kniežatstvom považujú za obchody uskutočnené s Francúzskou republikou, obchody uskutočnené s Jungholz a Mittelberg  (Kleines Walsertal) sa považujú za obchody uskutočnené s Nemeckou spolkovou republikou, obchody uskutočnené s ostrovom Man sa považujú  za obchody uskutočnené so Spojeným kráľovstvom Veľkej Británie a Severného Írska a obchody uskutočnené so Sanmarínskou republikou sa považujú za obchody uskutočnené s Talianskou republikou.

§ 3
Správa dane
Správu dane vykonáva colný úrad, pričom jeho miestna príslušnosť sa riadi u právnickej osoby jej sídlom a u fyzickej osoby jej trvalým pobytom; ak nie je možné takto určiť miestnu príslušnosť, alebo ak je to pre výkon správy dane účelnejšie, určí ju Colné riaditeľstvo Slovenskej republiky (ďalej len „colné riaditeľstvo“). Colné riaditeľstvo môže pre odštepný závod, inú organizačnú zložku alebo prevádzkareň právnickej osoby alebo fyzickej osoby určiť miestnu príslušnosť aj inak, ak je to pre výkon správy dane účelnejšie. 
§ 4
Predmet dane
(1)	Predmetom dane je lieh vyrobený na daňovom území, dodaný na daňové územie z iného členského štátu alebo dovezený na daňové územie z územia tretieho štátu.
(2)	Liehom sa na účely tohto zákona  rozumie tovar kódu kombinovanej nomenklatúry 
a)	2207 a 2208 s obsahom alkoholu viac ako 1,2  objemových percent, 
b)	iného ako kapitoly 22 s obsahom alkoholu viac ako 1,2  objemových percent,
c)	2204, 2205 a 2206 s obsahom alkoholu viac ako  22   objemových percent.
(3)	Ak dôjde k zmene kódu kombinovanej nomenklatúry, ktorá nemá vplyv na zmenu predmetu dane ani na sadzbu dane, použije sa platná sadzba dane uvedená v § 6, pričom prevodový kľúč medzi pôvodným a novým kódom kombinovanej nomenklatúry ustanoví opatrenie, ktoré vydá Ministerstvo financií Slovenskej republiky (ďalej len „ministerstvo“), a ktoré sa vyhlasuje v Zbierke zákonov Slovenskej republiky uverejnením jeho úplného znenia. 
§ 5
Základ dane, výpočet dane

(1)	Základom dane je množstvo liehu vyjadrené v hektolitroch 100% alkoholu  (ďalej len „hl a.“) pri teplote 20°C.
(2)	 Alkoholom na účely tohto zákona  sa rozumie etylalkohol v zmesi s inými alkoholmi a prchavými látkami, pričom objemová koncentrácia alkoholu sa zistí a vypočíta spôsobom podľa osobitného predpisu3).
(3)	Daň sa vypočíta ako súčin základu dane a príslušnej sadzby dane.
(4)	Ďalšou  jednotkou množstva liehu je liter 100% alkoholu (ďalej len „l a.“) pri teplote 20°C  .
(5)	Základ dane v hl a. sa zaokrúhľuje na štyri desatinné miesta.  
§ 6
Sadzba dane

(1)	Sadzba dane sa ustanovuje takto:
a)	základná sadzba dane                                                                                  25 000 Sk/hl a.,
b)	znížená sadzba dane                                                                                    12 500 Sk/hl a. 
(2)	Znížená sadzba dane sa uplatní na lieh vyrobený v liehovarníckom závode na pestovateľské pálenie ovocia najviac na množstvo 30 l a. z vyrobeného liehu pre jedného pestovateľa a jeho domácnosť za jedno výrobné obdobie4) za podmienok podľa tohto zákona a podľa osobitného predpisu4).
§ 7
Oslobodenie od dane
(1)	Lieh je oslobodený od dane, ak je určený na použitie  
a)	denaturovaný octom na výrobu octu kódu  kombinovanej nomenklatúry  2209, 
b)	na výrobu a prípravu liekov5) a iných výrobkov slúžiacich na ochranu a podporu zdravia osobami oprávnenými na ich výrobu podľa osobitného predpisu5), 
c)	na výrobu aróm určených na aromatizovanie potravín a nápojov  s obsahom alkoholu najviac 1,2 objemových percent, 
d)	na výrobu potravín, ak obsah alkoholu neprekročí množstvo 8,5 l a. na 100 kg výrobku pre čokoládové výrobky a množstvo 5 l a. na 100 kg výrobku pre ostatné potraviny, s výnimkou nápojov,
e)	osobitne denaturovaný na výrobu výrobkov alebo na iný určený účel použitia v súlade s týmto zákonom a všeobecne záväzným právnym predpisom, ktorý vydá ministerstvo podľa § 8 ods. 2,  
f)	na vedecké účely alebo na vedecký výskum, ak preukázateľne nie je možné použiť osobitne denaturovaný lieh, 
g)	vo výrobnom procese v množstve určenom výrobnou normou spotreby, ak konečný výrobok neobsahuje lieh,
h)	na výrobu minerálnych olejov v množstve určenom výrobnou normou spotreby.
(2)	Od dane je oslobodený aj lieh
a)	všeobecne denaturovaný v súlade s týmto zákonom a všeobecne záväzným právnym predpisom, ktorý vydá ministerstvo podľa § 8 ods. 2, určený na priemyselné účely, ak je prepravovaný so zjednodušeným sprievodným dokumentom; za lieh všeobecne denaturovaný sa  považuje aj lieh denaturovaný podľa právneho predpisu spoločenstva6),
b)	obsiahnutý vo výrobku, ktorý je produktom výroby podľa odseku 1; výrobok, ktorý je vyrobený z  liehu oslobodeného od dane podľa právnych predpisov jednotlivých členských štátov alebo tretích štátov, a ktorý možno na daňovom území vyrábať z liehu oslobodeného od dane podľa odseku 1, sa považuje za výrobok vyrobený z liehu oslobodeného od dane podľa tohto zákona, 
c)	odobratý ako vzorka na účely daňového dozoru alebo inej úradnej kontroly, úradnej skúšky alebo úradného zisťovania7), v technologicky odôvodnenom množstve,
d)	použitý v daňovom sklade na vlastné laboratórne skúšky alebo rozbory v technologicky odôvodnenom množstve, uznanom colným úradom,
e)	v pozastavení dane v množstve liehu pripadajúcom na výrobné straty, manipulačné straty, dopravné straty a na prirodzené úbytky liehu,  ak  sú tieto straty  uznané colným úradom alebo správcom dane iného členského štátu, pričom takto uznané straty nesmú byť vyššie ako sú normy strát liehu ustanovené  všeobecne záväzným právnym predpisom vydaným podľa osobitného zákona8),       
f)	v pozastavení dane
1.	ak bol nenávratne zničený v dôsledku nehody, havárie, technologickej poruchy alebo vplyvom vyššej moci, a ak sú tieto straty na základe úradného zistenia a potvrdenia uznané colným úradom alebo správcom dane iného členského štátu, 
2.	preukázateľne znehodnotený a zničený (zneškodnený) oprávneným orgánom alebo na jeho podnet9) pod dohľadom colného úradu spôsobom podľa osobitného predpisu10), 
g)	zničený colným úradom alebo pod jeho dozorom, a to aj v prípade, ak sa vlastníkom liehu stal štát podľa osobitného predpisu,11)
h)	prepravený na daňové územie z iných členských štátov osobami uvedenými v § 16 ods. 2, alebo prepravený na daňové územie z iných členských štátov ozbrojenými silami iných štátov, ktoré sú stranami Severoatlantickej zmluvy  a ich civilnými zamestnancami, na použitie v súvislosti s aktivitami podľa medzinárodnej zmluvy, ktorá bola ratifikovaná a vyhlásená spôsobom ustanoveným zákonom (ďalej len  „medzinárodná zmluva“)12); preprava liehu sa musí uskutočniť so sprievodným dokumentom a musí byť doložená osvedčením o oslobodení od spotrebnej dane vyhotoveným podľa vzoru a spôsobom ustanoveným v právnom predpise spoločenstva13),
i)	dovezený na daňové územie z územia tretích  štátov osobami uvedenými v § 16 ods. 2, alebo dovezený na daňové územie z územia tretích štátov ozbrojenými silami iných štátov, ktoré sú stranami Severoatlantickej zmluvy a ich civilnými zamestnancami, na použitie v rámci aktivít podľa medzinárodnej zmluvy12),
j)	zaslaný fyzickou osobou z územia tretích štátov fyzickej osobe na daňové územie v malých zásielkach neobchodného charakteru alebo nachádzajúci sa v osobnej batožine cestujúceho z územia tretích štátov ako tovar neobchodného charakteru najviac v množstve ustanovenom osobitným predpisom14).
§ 8
Denaturácia liehu

(1)	Denaturáciou liehu sa na účely tohto zákona rozumie zmiešanie liehu s  povoleným denaturačným prostriedkom v ustanovenom množstve, pričom denaturačný prostriedok nie je možné od liehu oddeliť všeobecne dostupnými metódami. Denaturačný prostriedok je látka alebo zmes látok rozpustných v liehu, ktoré po premiešaní s liehom zmenia vlastnosti liehu tak, že nie je vhodný na priamu ľudskú spotrebu a na výrobu potravín.
(2)	Povolené denaturačné prostriedky, ich ustanovené množstvo na denaturáciu liehu, požiadavky  na denaturáciu a na manipuláciu15) s denaturovaným liehom, požiadavky na vlastnosti denaturovaného liehu a určený účel použitia  denaturovaného   liehu  ustanoví všeobecne  záväzný  právny  predpis,  ktorý  vydá  ministerstvo po dohode s  Ministerstvom pôdohospodárstva Slovenskej republiky, Ministerstvom zdravotníctva Slovenskej republiky, Ministerstvom  hospodárstva Slovenskej republiky a colným riaditeľstvom.
(3)	Lieh možno na daňovom území denaturovať len v prítomnosti zamestnanca colného úradu v daňovom sklade, ktorého prevádzkovateľovi bolo vydané povolenie na denaturáciu liehu podľa § 9. O vykonanej denaturácii vyhotoví výrobca denaturovaného liehu písomnú zápisnicu, v ktorej uvedie obchodný názov a množstvo liehu použitého na denaturáciu v l a.,  obchodný názov a množstvo  použitého denaturačného prostriedku a množstvo vyrobeného denaturovaného liehu v l a. Písomnú zápisnicu o vykonanej denaturácii podpíše prítomný zamestnanec colného úradu.
(4)	Daňový sklad, v ktorom sa lieh denaturuje musí byť vybavený dávkovacím, zmiešavacím, alebo iným podobným zariadením, ktorým sa zabezpečí denaturácia liehu podľa odseku 1.
(5)	Ak tento zákon neustanovuje inak, zakazuje sa používať
a)	iné ako ustanovené množstvo povoleného denaturačného prostriedku,  alebo meniť vlastnosti denaturovaného liehu alebo pridávať k denaturovanému liehu takú látku, ktorá zmení vlastnosti denaturovaného liehu,  
b)	osobitne denaturovaný lieh bez vydaného odberného poukazu podľa § 11 ods. 1,
c)	osobitne denaturovaný lieh na iný účel použitia ako je uvedený vo všeobecne  záväznom  právnom  predpise,  ktorý  vydá  ministerstvo podľa  ods. 2. 
§ 9
Povolenie na denaturáciu liehu
(1)	Prevádzkovateľ daňového skladu, ktorý chce denaturovať lieh na daňovom území, musí písomne požiadať colný úrad o vydanie povolenia na denaturáciu liehu. Žiadosť musí obsahovať
a)	obchodné meno a sídlo, alebo meno a priezvisko a trvalý pobyt  (ďalej len „identifikačné údaje“) žiadateľa, a adresy umiestnenia jeho prevádzkarní, ak nie sú totožné so sídlom alebo trvalým pobytom žiadateľa,
b)	daňové identifikačné číslo žiadateľa,
c)	obchodný názov a množstvo denaturačného prostriedku, ktorý bude používať,
d)	obchodný názov denaturovaného liehu, a predpokladané množstvo jeho ročnej výroby.
(2)	Colný úrad preverí skutočnosti a údaje uvedené v žiadosti, a ak sú tieto skutočnosti a údaje pravdivé a zariadenie podľa § 8 ods. 4 je vhodné na denaturáciu, colný úrad vydá prevádzkovateľovi daňového skladu povolenie na denaturáciu liehu do 30 dní odo dňa predloženia žiadosti; ak skutočnosti a údaje uvedené v žiadosti nie sú pravdivé alebo zariadenie na denaturáciu liehu nie je vhodné, colný úrad vyzve žiadateľa, aby uvedené nedostatky odstránil a povolenie vydá do 15 dní odo dňa odstránenia nedostatkov. 
(3)	Colný úrad prevádzkovateľovi daňového skladu povolenie na denaturáciu 
a)	odníme, ak zariadenie  podľa § 8 odseku 4 už nie je vhodné na denaturáciu alebo ak o to požiada prevádzkovateľ daňového skladu,
b)	môže odňať, ak denaturácia liehu nie je vykonávaná v súlade s týmto zákonom.  
§ 10
Označovanie spotrebiteľského balenia liehu kontrolnou známkou
(1)	Spotrebiteľským balením liehu (ďalej len „spotrebiteľské balenie“) sa na účely tohto zákona rozumie uzavretý spotrebiteľský obal16)  naplnený liehom na priamu ľudskú spotrebu.  
(2)	Kontrolnou známkou sa na účely tohto zákona rozumie slovenská kontrolná známka určená na označovanie spotrebiteľského balenia, ktorá spĺňa ostatné náležitosti v súlade s týmto zákonom a všeobecne záväzným právnym predpisom, vydaným podľa odseku 38. Kontrolná známka má na účely tohto zákona povahu ceniny. 
(3)	Spotrebiteľské balenie liehu kódu kombinovanej nomenklatúry 2207 a 2208 možno uviesť do daňového voľného obehu na daňovom území len ak je označené kontrolnou známkou. Označovať spotrebiteľské balenie môže len právnická osoba alebo fyzická osoba, ktorá ho bude uvádzať do daňového voľného obehu na daňovom území, ktorou je prevádzkovateľ daňového skladu, oprávnený príjemca, daňový splnomocnenec a dovozca spotrebiteľského balenia (ďalej len „odberateľ kontrolnej známky“).
(4)	Kontrolná známka musí obsahovať identifikačné číslo spotrebiteľského balenia (ďalej len „identifikačné číslo), ktoré vyjadruje registračné odberné číslo na odber kontrolných známok (ďalej len „registračné odberné číslo“),  objem liehu a objemovú koncentráciu liehu v spotrebiteľskom balení. Kontrolná známka môže obsahovať aj iné grafické prvky a údaje, ak neznemožňujú identifikáciu prvkov a údajov uvedených v tomto zákone a všeobecne záväznom právnom predpise, vydanom podľa odseku 38.
(5)	Na označenie spotrebiteľského balenia sa môže použiť len kontrolná známka, ktorej identifikačné číslo zodpovedá objemu spotrebiteľského balenia, objemovej koncentrácii liehu v spotrebiteľskom balení a odberateľovi kontrolnej známky, ktorý spotrebiteľské balenie uviedol do daňového voľného obehu. 
(6)	Kontrolná známka sa nalepí na spotrebiteľské balenie cez miesto určené na otvorenie tak, aby pri otvorení spotrebiteľského balenia bola kontrolná známka pretrhnutá. Kontrolná známka sa nesmie dať odlepiť bez jej pretrhnutia alebo iného viditeľného poškodenia. Ak sa miesto na otvorenie spotrebiteľského balenia prekrýva priehľadnou ochrannou fóliou, kontrolná známka musí byť nalepená pod touto fóliou.
(7)	Spotrebiteľské balenie označené pretrhnutou kontrolnou známkou, falzifikátom kontrolnej známky alebo kontrolnou známkou, ktorá nie je v súlade s týmto zákonom a všeobecne záväzným právnym predpisom vydaným podľa odseku 38 a spotrebiteľské balenie, na ktorom nie je nalepená kontrolná známka, alebo ktorého označenie nie je v súlade s týmto zákonom a všeobecne záväzným právnym predpisom vydaným podľa odseku 38, sa na účely tohto zákona považuje za neoznačené. Za neoznačené spotrebiteľské balenie sa tiež považuje každé spotrebiteľské balenie s pretrhnutou kontrolnou známkou, ktoré prevyšuje pri  predaji liehu  zo spotrebiteľského balenia na priamu ľudskú spotrebu na mieste vrátane skladových a iných účelových priestorov z jedného sortimentu jeden otvorený kus spotrebiteľského balenia s pretrhnutou  kontrolnou známkou.
(8)	Predaj neoznačeného spotrebiteľského balenia liehu na daňovom území je zakázaný, s výnimkou odseku 34.
(9)	Kontrolné známky je oprávnená vyhotoviť právnická osoba alebo fyzická osoba, ktorá má povolenie na ich tlač vydané colným riaditeľstvom (ďalej len „tlačiareň“) s výnimkou podľa § 51 ods. 32. Povolenie na tlač kontrolných známok možno vydať právnickej osobe alebo fyzickej osobe, ktorá 
a)	má sídlo alebo trvalý pobyt na daňovom území a spĺňa tieto podmienky:
1.	má technické vybavenie na tlač dokumentov zabezpečených pred sfalšovaním,  pozmeňovaním a iným zneužitím,
2.	má zavedený režimový systém výroby, skladovania, manipulácie a evidencie materiálu a výrobkov podľa osobitného predpisu,
3.	má zabezpečenú ochranu svojich výrobných priestorov a skladov inštalovanými mechanickými a elektronickými systémami ochrany,
4.	špeciálnymi technikami, technológiami a bezpečnostnými materiálmi zabezpečuje vyhotovenie a aplikáciu ochranných prvkov dokumentov proti sfalšovaniu, pozmeňovaniu a inému zneužitiu,
5.	vedie evidenciu zásob ceninového papiera na vyhotovenie kontrolných známok a  evidenciu vyhotovených kontrolných známok,
6.	colný úrad ani daňový úrad nemá voči tejto právnickej osobe alebo fyzickej osobe pohľadávky  po lehote splatnosti,
7.	nie je personálne prepojená alebo majetkovo prepojená s odberateľom kontrolných známok,
8.	nemá nedoplatky na povinných odvodoch poistného podľa osobitného predpisu17),
9.	nie je v likvidácii, ani na neho nebol právoplatne vyhlásený konkurz, alebo povolené  vyrovnanie alebo potvrdené nútené vyrovnanie,  
10.	vedie účtovníctvo podľa osobitného predpisu18) alebo,
b)	má sídlo alebo trvalý pobyt v inom členskom štáte, ak má na tlač známok povolenie vydané príslušným orgánom členského štátu, na ktorého území sa jej sídlo alebo trvalý pobyt nachádza. 
(10)	Právnická osoba alebo fyzická osoba, ktorá chce získať povolenie na tlač kontrolných známok, písomne požiada colné riaditeľstvo o vydanie povolenia na tlač kontrolných známok. Žiadosť musí obsahovať identifikačné údaje žiadateľa, daňové identifikačné číslo žiadateľa alebo obdobné identifikačné údaje žiadateľa na daňové účely v inom členskom štáte. Žiadateľ  je povinný preukázať splnenie podmienok 
a)	podľa odseku 9 písm. a), ak   má sídlo alebo trvalý pobyt na daňovom území,
b)	podľa odseku 9 písm. b), ak má sídlo alebo trvalý pobyt v inom členskom štáte.
(11)	Tlačiareň je povinná pred distribúciou kontrolných známok predložiť colnému riaditeľstvu vzorový výtlačok kontrolnej známky (specimen) vyhotovený v súlade so všeobecne záväzným právnym predpisom, vydaným podľa odseku 38. Vzorový výtlačok kontrolnej známky (specimen) je tlačiareň povinná predložiť aj pred každou zmenou prvkov a údajov kontrolnej známky.
(12)	Prevádzkovateľ daňového skladu, oprávnený príjemca a daňový splnomocnenec, ktorý chce uvádzať do daňového voľného obehu na daňovom území spotrebiteľské balenie je povinný písomne  požiadať  colné riaditeľstvo o pridelenie registračného odberného čísla. K žiadosti je povinný priložiť povolenie na prevádzkovanie daňového skladu podľa § 23, ak je prevádzkovateľom daňového skladu,  povolenie prijímať lieh v pozastavení dane z iného členského štátu podľa § 27, ak je oprávneným príjemcom alebo potvrdenie o registrácii podľa § 28, ak je daňovým splnomocnencom.
(13)	Právnická osoba alebo fyzická osoba neuvedená v odseku 12, ktorá chce v rámci podnikania dovážať spotrebiteľské balenie z územia tretích štátov a uvádzať ho do daňového voľného obehu na daňovom území (ďalej len „dovozca spotrebiteľského balenia“) je povinná písomne požiadať o zaradenie do evidencie dovozcov spotrebiteľského balenia na colnom úrade. Žiadosť o zaradenie do  evidencie musí obsahovať 
a)	identifikačné údaje žiadateľa,
b)	daňové identifikačné číslo,
c)	povolenie na dovoz, ak to vyžaduje osobitný predpis19),
d)	obchodný názov dovážaného  liehu, krajinu pôvodu liehu a predpokladané ročné množstvo dovážaného liehu v hl a. 
(14)	Dovozca spotrebiteľského balenia je povinný po zaradení do evidencie dovozcov spotrebiteľského balenia na colnom úrade písomne požiadať colné riaditeľstvo o pridelenie registračného odberného čísla. Žiadosť o pridelenie registračného odberného čísla musí obsahovať 
a)	identifikačné údaje žiadateľa,
b)	potvrdenie colného úradu o zaradení žiadateľa do evidencie dovozcov spotrebiteľského balenia.
(15)	Odberateľ kontrolných známok po pridelení registračného odberného čísla 
a)	uzatvorí s tlačiarňou písomnú zmluvu o vyhotovení kontrolných známok, ktorej kópiu predloží do 15  dní colnému úradu; to platí aj v prípade dodatkov k platnej zmluve,
b)	požiada colný úrad o vydanie poukazu na odber kontrolných známok (ďalej len “poukaz”); žiadosť o vydanie poukazu musí obsahovať
1.	identifikačné údaje žiadateľa,
2.	registračné odberné číslo žiadateľa, 
3.	počet objednaných kusov kontrolných známok podľa objemu a objemovej koncentrácie liehu v spotrebiteľskom balení, 
c)	zašle colnému úradu najneskôr s predložením žiadosti o vydanie prvého poukazu zoznam liehu uvádzaného do daňového voľného obehu, v ktorom uvedie obchodný názov spotrebiteľského balenia,  objem liehu a objemovú koncentráciu liehu v spotrebiteľskom balení, krajinu pôvodu liehu a identifikačné údaje zahraničného dodávateľa liehu, u ktorého sa budú kontrolné známky lepiť, ak nejde o výrobcu liehu na daňovom území; ak sa kontrolné známky budú lepiť v colnom sklade, uvádzajú sa identifikačné údaje zahraničného výrobcu liehu,  identifikačné údaje právnickej osoby alebo fyzickej osoby, zodpovednej za lieh uskladnený v colnom sklade  a adresa umiestnenia colného skladu.
(16)	Zmenu údajov v žiadosti o vydanie poukazu alebo doplnenie jej údajov je odberateľ kontrolných známok povinný oznámiť colnému úradu najneskôr v deň uvedenia liehu do daňového voľného obehu. 
(17)	Dovozca spotrebiteľského balenia a daňový splnomocnenec sú povinní pred vydaním poukazu zložiť zábezpeku na daň podľa § 24 ods. 5 písm. a) vo výške dane pripadajúcej na množstvo liehu, ktoré chce uviesť do daňového voľného obehu. Na   zábezpeku na daň sa použije § 24 primerane.  
(18)	Colný úrad vydá prevádzkovateľovi daňového skladu a oprávnenému príjemcovi po splnení povinností podľa odseku 15 a daňovému splnomocnencovi a dovozcovi spotrebiteľského balenia  po splnení povinností podľa odsekov 15 a 17 poukaz, ktorý sa vyhotovuje v troch dieloch, označených písmenami A, B a C, pričom si ponechá diel C. 
(19)	Odberateľ kontrolných známok predloží tlačiarni diel A  a ponechá si diel B poukazu, na ktorom tlačiareň potvrdzuje skutočný počet prevzatých kontrolných známok odberateľom kontrolných známok. Odberateľ kontrolných známok môže odoberať kontrolné známky od tlačiarne len na základe poukazu, vydaného colným úradom.
(20)	Tlačiareň vydá kontrolné známky odberateľovi kontrolných známok až po predložení poukazu. Množstvo kontrolných známok, ktorých reklamáciu tlačiareň uznala,  odovzdá colnému úradu, príslušnému pre sídlo tlačiarne. V prípade, že sa tlačiareň nachádza mimo daňového územia, odovzdá reklamované kontrolné známky Colnému úradu Bratislava. Colný úrad takéto kontrolné známky zničí a o ich zničení vyhotoví úradný záznam v dvoch vyhotoveniach. Jedno vyhotovenie odovzdá tlačiarni.
(21)	Kontrolné známky môže použiť len odberateľ kontrolných známok a tieto nesmie predať alebo iným spôsobom odovzdať inej právnickej osobe alebo fyzickej osobe, s výnimkou odovzdania kontrolných známok výrobcovi liehu na daňovom území, alebo zahraničnému výrobcovi liehu na nalepenie na spotrebiteľské balenie, ktoré má byť uvedené do daňového voľného obehu na daňovom území. 
(22)	Ak odberateľ kontrolných známok neprevezme časť alebo celé množstvo objednaných známok do 30 dní od dohodnutého termínu prevzatia, tlačiareň odovzdá neprevzaté kontrolné známky colnému úradu, príslušnému pre sídlo tlačiarne, ak sa tlačiareň nachádza mimo daňového územia, tlačiareň odovzdá neprevzaté kontrolné známky Colnému úradu Bratislava. Colný úrad takéto kontrolné známky zničí a o ich zničení vyhotoví úradný záznam v dvoch vyhotoveniach. Jedno vyhotovenie odovzdá tlačiarni.
(23)	Odberateľ kontrolných známok odovzdá poškodené alebo z iného dôvodu nepoužiteľné kontrolné známky colnému úradu. Colný úrad takéto kontrolné známky zničí a o ich zničení vyhotoví úradný záznam v dvoch vyhotoveniach. Jedno vyhotovenie odovzdá odberateľovi kontrolných známok. 
(24)	Ak sa poškodené alebo z iného dôvodu nepoužiteľné kontrolné známky nachádzajú mimo daňového územia, je odberateľ kontrolných známok povinný takéto kontrolné známky dopraviť na daňové územie. Pri zničení kontrolných známok sa uplatní postup podľa odseku 23. Pri zničení kontrolných známok mimo daňového územia v dôsledku nehody, havárie, technologickej poruchy alebo vplyvom vyššej moci je odberateľ kontrolných známok povinný preukázať tieto skutočnosti potvrdením príslušného orgánu štátu, na ktorého území k týmto skutočnostiam došlo. 
(25)	Dovozca spotrebiteľského balenia je povinný dať si potvrdiť  výstupným colným úradom počet
a)	kontrolných známok vyvezených na územie tretieho štátu podľa identifikačného čísla spotrebiteľského balenia, 
b)	späť dovezených kontrolných známok z územia tretích štátov  podľa identifikačného čísla spotrebiteľského balenia. 
(26)	Pri dovoze spotrebiteľského balenia dovozca spotrebiteľského balenia v písomnom colnom vyhlásení uvedie počet kusov spotrebiteľského balenia podľa obchodného názvu liehu, objemovej koncentrácie liehu, objemu spotrebiteľského balenia a množstvo liehu vyjadrené v hl a., ktoré predloží k nahliadnutiu colnému úradu pri zúčtovaní kontrolných známok spolu s potvrdením podľa odseku 25. 
(27)	Odberateľ  kontrolných známok vykoná zúčtovanie odberu a použitia prevzatých kontrolných známok s colným úradom mesačne, a to v lehote na podanie daňového priznania, s výnimkou. dovozcu spotrebiteľského balenia, ktorý je povinný vykonať zúčtovanie kontrolných známok použitých na deklarované dovezené množstvo liehu do 30 pracovných dní odo dňa vzniku daňovej povinnosti.
(28)	Odberateľ kontrolných známok vykoná zúčtovanie počtu kontrolných známok podľa identifikačného čísla. Pri vykonaní zúčtovania 
a)	predloží diel B poukazu potvrdený tlačiarňou,
b)	uvedie počet kontrolných známok vložených do technologického zariadenia slúžiaceho na ich nalepenie na spotrebiteľské balenie, 
c)	uvedie počet spotrebiteľských balení, na ktorých boli skutočne nalepené nepoškodené kontrolné známky,
d)	uvedie počet kontrolných známok poškodených pri nalepovaní na spotrebiteľské balenie v technologickom zariadení,
e)	uvedie počet nepoužitých kontrolných známok,
f)	uvedie počet zničených kontrolných známok a predloží úradný záznam o zničení kontrolných známok podľa odsekov 23 a 24,
g)	uvedie počet kontrolných známok nalepených na spotrebiteľské balenie uvedené do daňového voľného obehu,
h)	uvedie počet kontrolných známok nalepených na spotrebiteľské balenie neuvedené do daňového voľného obehu,
i)	uvedie rozdiel medzi prevzatými kontrolnými známkami a známkami uvedenými v písmenách d) až h) a jeho zdôvodnenie.  
(29)	Dovozca spotrebiteľského balenia pri vykonaní zúčtovania kontrolných známok okrem údajov podľa odseku 28 predloží aj potvrdenie príslušného výstupného colného úradu o počte vyvezených kontrolných známok na územie tretieho štátu  a o počte späť dovezených kontrolných známok na daňové územie podľa odseku 25.
(30)	Colný úrad vedie evidenciu vydaných poukazov a zúčtovaných kontrolných známok podľa odberateľov kontrolných známok.
(31)	Odberateľ kontrolných známok môže požiadať o zrušenie registračného odberného čísla na odber kontrolných známok, ak zanikli dôvody, na ktorých základe bolo vydané. 
(32)	Colné riaditeľstvo  zruší registračné odberné číslo na odber kontrolných známok ak
a)	odberateľ kontrolných známok neprevezme časť alebo celé množstvo objednaných kontrolných známok do 30 dní odo dňa  termínu prevzatia dohodnutého s tlačiarňou, pričom dôvody neprevzatia kontrolných známok sú na strane odberateľa,
b)	dovozca spotrebiteľského balenia  neuskutoční dovoz do šiestich mesiacov od jeho pridelenia alebo odo dňa uskutočnenia posledného dovozu liehu,
c)	zanikli dôvody, na ktorých základe bolo vydané.
(33)	Colné riaditeľstvo zruší  registračné odberné číslo podľa odsekov 31 a 32 až po konečnom zúčtovaní odberu a použitia kontrolných známok odberateľom kontrolných známok; o zrušení registračného odberného čísla bezodkladne informuje tlačiareň.
(34)	Povinnosť  označovať  spotrebiteľské  balenie  podľa odseku 3 sa nevzťahuje na lieh, ktorý je
a)	vyrobený pre pestovateľa v liehovarníckom závode na  pestovateľské pálenie ovocia,
b)	tovarom kódu kombinovanej nomenklatúry 2207, ak je preukázateľne zdanený a predávaný v inom obale ako spotrebiteľskom balení podľa odseku 1 na iné účely ako na priamu ľudskú spotrebu, napríklad na vedecké účely alebo výskumné účely, 
c)	oslobodený od dane podľa § 7,
d)	vyvážaný na územie tretích štátov,
e)	dodávaný do iných členských štátov, 
f)	určený na predaj za cenu bez dane v tranzitnom priestore medzinárodných letísk fyzickým osobám pri ich bezprostrednom výstupe z daňového územia na územie tretích štátov,
g)	v spotrebiteľskom balení s menovitým objemom najviac 0,05 litra. 
(35)	Bez povolenia colného úradu je zakázaný predaj spotrebiteľského balenia za cenu nižšiu ako je súčet dane zodpovedajúcej objemu a objemovej koncentrácii liehu v spotrebiteľskom balení a sumy 25 Sk na jeden liter liehoviny, zvýšený o daň z pridanej hodnoty vzťahujúcej sa na tento súčet; to neplatí ak ide o predaj v pozastavení dane.
(36)	 Právnická osoba alebo fyzická osoba, ktorá chce predať spotrebiteľské balenie za cenu nižšiu ako je cena podľa odseku 35, predloží colnému úradu žiadosť o povolenie na predaj, v ktorej uvedie množstvo spotrebiteľského balenia, ktoré chce za takúto cenu predať a uvedie dôvody.  K žiadosti priloží doklad o nadobudnutí preukázateľne zdaneného liehu podľa § 15 ods. 5. Colný úrad preverí údaje v žiadosti a v prílohe a ak žiadateľ preukázal dôvody na predaj spotrebiteľského balenia za takúto cenu, môže vydať povolenie na predaj.
(37)	Colné riaditeľstvo odníme povolenie na tlač kontrolných známok tlačiarni, ktorá nespĺňa podmienky, za ktorých jej bolo vydané povolenie podľa odseku 9, alebo ktorá nedodržuje povinnosti ustanovené týmto zákonom.
(38)	Podrobnosti o vyhotovení kontrolných známok a o grafických prvkoch a údajoch na kontrolnej známke ustanoví  všeobecne záväzný právny predpis, ktorý vydá ministerstvo
§ 11
Užívateľský podnik

(1)	Užívateľským podnikom na účely tohto zákona je právnická osoba alebo fyzická osoba oprávnená používať lieh oslobodený od dane podľa § 7 ods. 1. Právnická osoba  alebo fyzická osoba, ktorá chce používať takýto lieh,  musí písomne požiadať colný úrad o vydanie poukazu na odber liehu oslobodeného od dane (ďalej len „odberný poukaz“). 
(2)	 Žiadosť o vydanie odberného poukazu musí obsahovať 
a)	identifikačné údaje žiadateľa a adresy umiestnenia jeho prevádzkarní, ak nie sú totožné  so sídlom alebo s trvalým pobytom žiadateľa,
b)	daňové identifikačné číslo žiadateľa,
c)	obchodný názov liehu oslobodeného od dane a príslušný kód kombinovanej nomenklatúry,
d)	účel použitia liehu oslobodeného od dane podľa § 7 ods. 1, predpokladané množstvo ročnej spotreby liehu oslobodeného od  dane  v hl a.,
e)	identifikačné údaje dodávateľa liehu oslobodeného od dane.
(3)	Prílohami žiadosti sú
a)	výpis z obchodného registra alebo živnostenského registra nie starší ako 30 dní alebo jeho osvedčená kópia, alebo iný doklad  preukazujúci oprávnenie na podnikanie  nie starší ako 30  dní alebo jeho osvedčená kópia, alebo doklad, preukazujúci, že právnická osoba nie je zriadená  alebo založená na podnikateľské účely, nie starší ako 30  dní alebo jeho osvedčená kópia, ak odoberá lieh oslobodený od dane právnická osoba, ktorá nie je zriadená alebo založená na podnikateľské účely,    
b)	pri dovoze liehu overená kópia povolenia na dovoz, ak to vyžaduje osobitný predpis19); pri dovoze liehu na lekárske a farmaceutické účely súhlasné stanovisko Ministerstva zdravotníctva Slovenskej republiky,
c)	technická dokumentácia miesta použitia a miesta uskladnenia liehu oslobodeného od dane,  opis miesta použitia a miesta uskladnenia liehu a opis spôsobu jeho zabezpečenia pred neoprávneným použitím, pričom lieh musí byť uskladnený v  overených nádržiach20) s overenými meradlami na zisťovanie zásob liehu, ak žiadateľ má skladovacie zariadenie,
d)	technická dokumentácia zariadenia, v ktorom sa má použiť lieh oslobodený od dane,
e)	technologický opis  použitia  liehu oslobodeného  od dane, normy spotreby liehu na jednotlivé účely použitia podľa schválených receptúr alebo iných dokladov, určujúcich spotrebu liehu oslobodeného od dane, ak sa má lieh použiť ako surovina alebo pomocný materiál v technologickom procese  a zoznam výrobkov, na ktorých výrobu sa má použiť lieh oslobodený  od dane podľa § 7 ods. 1.
(4)	Žiadateľ musí spĺňať tieto podmienky 
a)	vedie účtovníctvo podľa osobitného predpisu18),
b)	zložil zábezpeku na daň na prepravovaný lieh oslobodený od dane; ak žiadateľ bude používať na účely oslobodené od dane lieh, ktorý nie je denaturovaný, je povinný zložiť zábezpeku na daň vo výške dane, pripadajúcej na priemerné mesačné množstvo takéhoto liehu, ktoré používa, alebo ktoré predpokladá použiť,  
c)	colný úrad ani daňový úrad nemá voči žiadateľovi pohľadávky  po lehote splatnosti,
d)	colný úrad ani daňový úrad nemá voči osobe, ktorá je personálne prepojená alebo majetkovo prepojená so žiadateľom, pohľadávky na dani po lehote splatnosti, ani v priebehu desiatich rokov pred dňom podania žiadosti nemal voči osobe, ktorá zanikla, a ktorá by sa považovala za osobu personálne prepojenú alebo majetkovo prepojenú so žiadateľom, pohľadávky na dani, ktoré do zániku tejto osoby neboli uspokojené; to sa vzťahuje aj na pohľadávky na dani, ktoré boli postúpené na tretiu osobu podľa osobitných predpisov21), 
e)	nemá nedoplatky na povinných odvodoch poistného podľa osobitných predpisov17), 
f)	nebol právoplatne odsúdený za úmyselný trestný čin; to sa vzťahuje aj na zodpovedného zástupcu a fyzické osoby, ktoré sú členmi riadiacich alebo kontrolných orgánov žiadateľa,
g)	nie je v likvidácii, ani na neho nebol právoplatne vyhlásený konkurz, alebo povolené  vyrovnanie alebo potvrdené nútené vyrovnanie. 
(5)	Colný úrad pred vydaním odberného poukazu preverí u žiadateľa skutočnosti a údaje uvedené v žiadosti a v prílohách, preverí vierohodnosť normy spotreby liehu v technologickom procese, ak sa má lieh použiť ako surovina alebo pomocný materiál  a vyžiada si stanovisko colného riaditeľstva k predloženej žiadosti. Ak sú skutočnosti a údaje uvedené v žiadosti a v prílohách pravdivé a žiadateľ spĺňa podmienky uvedené v odseku 4, colný úrad vydá žiadateľovi odberný poukaz do 60 dní odo dňa podania žiadosti o vydanie odberného poukazu.  Ak skutočnosti a údaje uvedené v žiadosti a v prílohách nie sú pravdivé alebo ak žiadateľ v tejto lehote nepreukáže splnenie všetkých podmienok uvedených v odseku 4, colný úrad vyzve žiadateľa, aby uvedené nedostatky odstránil a odberný poukaz mu vydá do 15 dní odo dňa odstránenia nedostatkov.
(6)	Colný úrad vydá  žiadateľovi odberný poukaz pre každého dodávateľa uvedeného v odseku 2 písm. e), v ktorom uvedie údaje podľa odseku 2, s výnimkou daňového identifikačného čísla žiadateľa, ak obsahuje rodné číslo žiadateľa, určí dobu platnosti odberného poukazu nie dlhšiu ako jeden rok a uvedie povolené množstvo odberu liehu oslobodeného od dane na dobu platnosti odberného poukazu. Každý odberný poukaz sa vydá v troch vyhotoveniach, jedno vyhotovenie si ponechá colný úrad a dve vyhotovenia odovzdá užívateľskému podniku, ktorý si jedno vyhotovenie ponechá a jedno vyhotovenie predloží dodávateľovi uvedenému v odbernom poukaze.
(7)	Užívateľský podnik je povinný predložiť odberný poukaz dodávateľovi liehu  najneskôr pri prvom odbere  liehu na účely oslobodené od dane na daňovom území, alebo colnému úradu, ak užívateľský podnik postupuje ako oprávnený príjemca pri preprave liehu v pozastavení dane z iného členského štátu na účely oslobodené od dane.  
(8)	Užívateľský podnik, ktorý chce používať aj zdanený lieh, je povinný túto skutočnosť písomne oznámiť colnému úradu vopred; o odbere a použití zdaneného liehu je povinný viesť samostatnú evidenciu. Užívateľský podnik je povinný zabezpečiť samostatné skladovanie liehu oslobodeného od dane v priestoroch, ktoré musia byť priestorovo oddelené. 
(9)	Užívateľský podnik je povinný každú zmenu údajov uvedených v odseku 2 a odseku 3 písm. b) až e) oznámiť colnému úradu do 15 dní odo dňa  jej vzniku, s výnimkou údajov podľa odseku 2 písm. d), kedy je povinný zmenu údajov oznámiť vopred. Zmenu údajov podľa odseku 3 písm. a) je povinný oznámiť colnému úradu do 15 dní odo dňa podania návrhu na zmenu údajov príslušnému orgánu. Colný úrad  doplní užívateľskému podniku pôvodný alebo mu vydá nový odberný poukaz, ak sa zmenili údaje podľa odseku 2. Pri zmene účelu použitia [odsek  2 písm. d)] môže užívateľský podnik použiť lieh oslobodený od dane na účely, ktoré oznámil, až keď colný úrad  doplní užívateľskému podniku pôvodný alebo mu vydá nový odberný poukaz. 
(10)	Užívateľský podnik je povinný lieh oslobodený od dane bezodkladne po prevzatí umiestniť v mieste uskladnenia, ktoré je uvedené v prílohe k žiadosti podľa odseku 2, a použiť iba na účely uvedené v tomto odbernom poukaze. 
(11)	V opakovanej žiadosti o vydanie odberného poukazu, ak sa nezmenili údaje podľa odseku 3, užívateľský podnik uvedie
a)	svoje identifikačné údaje,
b)	identifikačné údaje dodávateľa liehu oslobodeného od dane,
c)	obchodný názov liehu oslobodeného od dane a príslušný kód kombinovanej nomenklatúry a miesto uskladnenia liehu oslobodeného od dane,
d)	účel použitia liehu oslobodeného od dane podľa  § 7 ods. 1 a predpokladané množstvo ročnej spotreby v hl a.       
(12)	Colný úrad odníme odberný poukaz, ak
a)	lieh oslobodený od dane bol opakovane použitý na iné účely ako sú uvedené v odbernom poukaze,  
b)	užívateľský podnik už prestal spĺňať podmienky uvedené v odseku  4,
c)	odberný poukaz nebol použitý na nákup liehu oslobodeného od dane v priebehu 12 po sebe nasledujúcich kalendárnych mesiacov od dátumu jeho vydania, 
d)	bola vykonaná registrácia a vydané povolenie na prevádzkovanie daňového skladu,
e)	užívateľský podnik podal žiadosť o výmaz z obchodného registra alebo iného obdobného registra, alebo ak podal žiadosť o zrušenie živnostenského oprávnenia, alebo oznámil ukončenie podnikania, alebo bol zrušený, ak nebol zriadený alebo založený na podnikateľské účely,
f)	užívateľským podnikom je fyzická osoba a táto zomrela alebo ak nadobudlo právoplatnosť rozhodnutie súdu o vyhlásení takejto fyzickej osoby za mŕtvu,
g)	užívateľský podnik požiada o odňatie odberného poukazu.
(13)	Pri odňatí odberného poukazu podľa odseku 12 sa použije § 23 ods. 10 a 11 rovnako. O odňatí odberného poukazu colný úrad najneskôr do troch pracovných dní odo dňa jeho odňatia informuje dodávateľa liehu oslobodeného od dane uvedeného v odbernom poukaze.    
(14)	Pri odbere liehu na účely oslobodené od dane z iného členského štátu alebo z územia tretieho štátu cez územie spoločenstva užívateľský podnik postupuje podľa § 27 primerane.
(15)	Ak užívateľský podnik končí svoju činnosť a má zásoby liehu oslobodeného od dane, ktorý už nemôže použiť na účely uvedené v odbernom poukaze, so súhlasom colného úradu môže lieh oslobodený od dane dodať právnickej osobe alebo fyzickej osobe, ktorá má na takýto lieh odberný poukaz alebo daňovému skladu; v takomto prípade sa na prepravu liehu vzťahuje § 25 primerane a § 47 ods. 4 sa nepoužije. Rovnako postupuje aj správca konkurznej podstaty užívateľského podniku alebo súdny exekútor alebo iná osoba, ak pri výkone rozhodnutia uvádzajú do obehu lieh oslobodený od dane.
§ 12
Vznik daňovej povinnosti
(1)	Daňová povinnosť, ak tento zákon neustanovuje inak, vzniká uvedením liehu do daňového voľného obehu dňom
a)	vydania liehu právnickej osobe alebo fyzickej osobe, ktorá nie je oprávnená odoberať lieh v pozastavení dane, alebo dňom vyňatia liehu z pozastavenia dane iným spôsobom ako  je uvedený v písmenách b) až e), 
b)	vlastnej spotreby liehu v daňovom sklade,  
c)	prijatia liehu oprávneným príjemcom alebo daňovým splnomocnencom prepraveného na daňové územie v pozastavení dane,
d)	zistenia odcudzenia liehu v pozastavení dane alebo liehu oslobodeného od dane,
e)	zistenia chýbajúceho liehu 
1.	v pozastavení dane s výnimkou  liehu uvedeného v § 7 ods. 2 písm. e) a f),
2.	oslobodeného od dane, s výnimkou množstva  liehu pripadajúceho na výrobné straty, manipulačné straty, dopravné straty a na prirodzené úbytky,  ak  sú tieto straty  uznané colným úradom,  pričom takto uznané straty nesmú byť vyššie ako sú normy strát liehu ustanovené všeobecne záväzným právnym predpisom vydaným podľa osobitného zákona8), ako aj množstva liehu nenávratne zničeného v dôsledku nehody, havárie, technologickej poruchy alebo vplyvom vyššej moci, ak sú tieto straty uznané colným úradom na základe úradného zistenia a potvrdenia,   
f)	vyrobenia liehu mimo pozastavenia dane, s výnimkou prepracovania zahraničného tovaru v colnom režime aktívny zušľachťovací styk v podmienečnom systéme alebo v colnom režime prepracovanie zahraničného tovaru pod colným dohľadom,  
g)	prijatia colného vyhlásenia na prepustenie liehu do colného režimu voľný obeh, ak na takéto prepustenie nenadväzuje  pozastavenie dane, 
h)	vzniku colného dlhu iným spôsobom ako prijatím colného vyhlásenia.  
(2)	Daňová povinnosť vzniká aj dňom
a)	zistenia držby liehu, ktorého pôvod a spôsob nadobudnutia v súlade s týmto zákonom nevie právnická osoba alebo fyzická osoba preukázať,
b)	dodania   alebo dňom použitia liehu  oslobodeného od dane  na iný ako určený účel.
(3)	Za deň zistenia skutočností podľa v  odseku 1 písm. d) a e)  a odseku 2 písm. a)   sa považuje deň, keď tieto skutočnosti  zistil colný úrad.
§ 13
Daňový dlžník

(1)	Ak tento zákon neustanovuje inak, daňovým dlžníkom je právnická osoba alebo fyzická osoba, 
a)	ktorá vydala lieh právnickej osobe alebo fyzickej osobe, ktorá nie je oprávnená odoberať lieh v pozastavení dane, alebo vyňala lieh z pozastavenia dane iným spôsobom, ako je uvedený v  písmenách b) až e),
b)	ktorá je prevádzkovateľom daňového skladu, v ktorom došlo  k použitiu  liehu pre vlastnú spotrebu,  
c)	ktorá je oprávneným príjemcom alebo daňovým splnomocnencom a prijala lieh prepravený na daňové územie v pozastavení dane,
d)	ktorá mala v držbe lieh v pozastavení dane alebo oslobodený od dane a tento jej bol odcudzený; ak bola na takýto lieh zložená  zábezpeka na daň, daňovým dlžníkom je právnická osoba alebo fyzická osoba, ktorá túto zábezpeku na daň zložila,
e)	ktorá má v držbe lieh a bol u nej zistený chýbajúci lieh 
1.	v pozastavení dane s výnimkou množstva liehu uvedeného v § 7 ods. 2 písm. e) a f), 
2.	oslobodený od dane, s výnimkou množstva liehu pripadajúceho na výrobné straty, manipulačné straty, prepravné straty a na prirodzené úbytky, ak sú tieto množstvá technicky zdôvodnené a uznané colným úradom, pričom takto uznané straty nesmú byť vyššie ako sú normy strát liehu ustanovené  všeobecne záväzným právnym predpisom vydaným podľa osobitného zákona8), ako aj množstva liehu nenávratne zničeného v dôsledku nehody, havárie, technologickej poruchy alebo vplyvom vyššej moci, ak sú tieto straty uznané colným úradom na základe úradného zistenia a potvrdenia; ak bola na lieh oslobodený od dane zložená  zábezpeka na daň, daňovým dlžníkom je právnická osoba alebo fyzická osoba, ktorá túto zábezpeku na daň zložila, 
f)	ktorá vyrobila lieh mimo pozastavenia dane,
g)	na ktorej účet bolo pri dovoze predložené colné vyhlásenie na prepustenie liehu do colného režimu voľný obeh, ak na takéto prepustenie nenadväzuje pozastavenie dane,
h)	ktorej colný dlh vznikol iným spôsobom  ako prijatím colného vyhlásenia.
(2)	Daňovým dlžníkom pri vzniku daňovej povinnosti podľa § 12 ods. 2 je právnická osoba alebo fyzická osoba, ktorá
a)	nevie preukázať pôvod a spôsob nadobudnutia liehu, ktorý má v držbe, 
b)	dodala na použitie, alebo použila lieh oslobodený od dane na iný ako určený účel. 
(3)	Ak lieh, ktorého vlastníkom sa stal štát podľa osobitného predpisu11) uviedol do daňového voľného obehu colný úrad, daňovým dlžníkom je právnická osoba alebo fyzická osoba, ktorá takýto lieh nadobudla alebo použila.
§ 14
Zdaňovacie obdobie, daňové priznanie, dodatočné daňové priznanie,
splatnosť dane 

(1)	Zdaňovacím obdobím je kalendárny mesiac, ak tento zákon neustanovuje inak. 
(2)	Ak je daňovým dlžníkom prevádzkovateľ daňového skladu alebo ak je daňovým dlžníkom oprávnený príjemca, ktorý v rámci podnikania opakovane prijíma lieh v pozastavení dane z iného členského štátu, je povinný najneskôr do 25. dňa kalendárneho mesiaca nasledujúceho po mesiaci, v ktorom mu vznikla daňová povinnosť, podať colnému úradu daňové priznanie vyhotovené podľa vzoru ustanoveného všeobecne záväzným právnym predpisom, vydaným podľa § 49 ods. 3 a v rovnakej lehote zaplatiť daň.  Daňové priznanie je povinný podať aj za zdaňovacie obdobie, v ktorom mu daňová povinnosť nevznikla.
(3)	Daňový dlžník neuvedený v odseku 2 je povinný podať colnému úradu daňové priznanie najneskôr do troch pracovných dní nasledujúcich po dni vzniku daňovej povinnosti a v rovnakej lehote zaplatiť daň, ak tento zákon neustanovuje inak.
(4)	Pri vzniku daňovej povinnosti podľa § 12 ods. 1 písm. g) a h) sa na splatnosť dane použijú lehoty na splatnosť colného dlhu podľa colných predpisov. 
(5)	Prevádzkovateľ daňového skladu v daňovom priznaní uvádza 
a)	množstvo liehu v hl a., ktoré bolo vydané z daňového skladu vrátane vlastnej spotreby v daňovom sklade, v členení  podľa predmetu dane a sadzby dane,
b)	množstvo liehu v hl a. z liehu uvedeného v písmene a), ktoré bolo vydané v pozastavení dane, oslobodené od dane a množstvo liehu, z ktorého   uplatňuje vrátenie dane,
c)	rozdiel medzi množstvom liehu podľa písmena a) a množstvom liehu podľa písmena b),
d)	výslednú daň, ktorá pripadá na množstvo liehu v hl a. podľa písmena c).
(6)	Daňový dlžník s výnimkou podľa odseku 5 uvádza v daňovom priznaní množstvo liehu,  z ktorého vznikla daňová povinnosť,   v členení  podľa predmetu dane a sadzby dane,  a daň pripadajúcu na toto množstvo.
(7)	Daňový dlžník je povinný vypočítať daň sám; ak daňová povinnosť vznikne podľa § 12 ods. 1 písm. g) a h),  daň vypočíta colný úrad. Daň sa zaokrúhľuje na koruny smerom nahor. 
(8)	Ak daňový dlžník zistí, že podané daňové priznanie je nesprávne alebo neúplné a jeho oprava má za následok zvýšenie dane, je povinný podať colnému úradu dodatočné daňové priznanie bezodkladne po zistení nesprávnosti alebo neúplnosti  daňového   priznania  s uvedením obdobia, ktorého sa dodatočné daňové priznanie týka, a zaplatiť daň do desiatich pracovných dní odo dňa podania dodatočného daňového priznania. Dodatočné daňové priznanie musí byť označené ako „Dodatočné“. V dodatočnom daňovom priznaní sa uvedú iba rozdiely oproti pôvodne podanému daňovému priznaniu.  
(9)	Na dodatočné daňové priznanie podľa odseku 8 sa neprihliada, ak už colný úrad začal daňovú kontrolu smerujúcu k preskúmaniu skutočností rozhodujúcich pre správne určenie dane alebo uplatneného vrátenia dane za obdobie, ktorého by sa dodatočné daňové priznanie týkalo.
(10)	Ak podané daňové priznanie je nesprávne alebo neúplné a jeho oprava má za následok zníženie dane
a)	prevádzkovateľ daňového skladu môže vykonať opravu dodatočným daňovým priznaním, najneskôr však do troch rokov od konca zdaňovacieho obdobia, ktorého sa oprava týka,
b)	daňový dlžník neuvedený v písmene a) uplatní vrátenie dane v žiadosti o vrátenie dane a postupuje podľa § 15. 
§ 15
Vrátenie dane

(1)	Daň z  liehu preukázateľne zdaneného  na daňovom území možno vrátiť
a)	prevádzkovateľovi daňového skladu, ak prevzal  takýto lieh alebo má lieh zdanený podľa tohto zákona; v prípade prevzatia spotrebiteľského balenia označeného kontrolnou známkou priloží k žiadosti o vrátenie dane úradný záznam o zničení kontrolných známok, 
b)	užívateľskému podniku, ak prevzal takýto lieh na účely oslobodené od dane, alebo má lieh zdanený podľa tohto zákona, a použitie takéhoto  liehu má uvedené v odbernom poukaze.
(2)	Daň z liehu preukázateľne zdaneného na daňovom území, možno vrátiť právnickej osobe alebo fyzickej osobe ak v rámci podnikania takýto lieh
a)	dodala na územie iného členského štátu právnickej osobe alebo fyzickej osobe na podnikateľské účely a k žiadosti o vrátenie dane priložila 
1.	tretí diel zjednodušeného sprievodného dokumentu potvrdeného príjemcom (odberateľom) liehu,
2.	potvrdenie správcu dane iného členského štátu o vysporiadaní dane v tomto členskom štáte, 
b)	dodala na územie iného členského štátu formou zásielkového obchodu a predložila potvrdenie správcu dane iného členského štátu príslušného pre príjemcu o vysporiadaní dane v tomto členskom štáte, 
c)	vyviezla na územie tretieho štátu a uskutočnenie vývozu doložila jednotným colným dokladom potvrdzujúcim, že lieh opustil územie spoločenstva; na požiadanie colného úradu je potrebné vývoz liehu preukázať aj iným dokladom, najmä dokladom o preprave liehu na územie tretieho štátu, alebo dokladom o platbe.
(3)	Daň možno vrátiť prevádzkovateľovi daňového skladu podľa osobitného predpisu22), ktorý použil preukázateľne zdanený lieh  na výrobu medziproduktu, ak takýto medziprodukt bol dodaný mimo daňového územia alebo ak bol dodaný na účely oslobodené od dane podľa osobitného predpisu22).
(4)	Za dodanie liehu na podnikateľské účely podľa odseku 2 písm. a) sa považuje aj dodanie preukázateľne  zdaneného  liehu právnickej osobe so sídlom v inom členskom štáte, ktorá sa   podľa právnych predpisov tohto členského štátu spravuje podľa verejného práva. 
(5)	Preukázateľne zdaneným liehom na účely tohto zákona je lieh, ktorého zdanenie je doložené dokladom potvrdzujúcim jeho nadobudnutie za cenu s daňou a dokladom potvrdzujúcim zaplatenie dane v cene liehu, napríklad výpisom z účtu v banke alebo pobočke zahraničnej banky (ďalej len „banka“), výdavkovým pokladničným dokladom, dokladom z registračnej pokladnice alebo dokladom potvrdzujúcim zaplatenie dane colnému úradu. 
(6)	Daň možno vrátiť aj daňovému dlžníkovi, ak už daň zaplatil, a ak daň vypočítal
a)	daňový dlžník v neprospech príjemcu (odberateľa) liehu, ktorému vyhotovil dobropis, pričom o vrátenie dane môže požiadať až po úhrade dobropisu príjemcovi (odberateľovi) liehu,
b)	daňový dlžník vo svoj vlastný neprospech,
c)	colný úrad  v neprospech daňového dlžníka.
(7)	Vrátenie dane uplatní
a)	prevádzkovateľ daňového skladu v daňovom priznaní (§ 14 ods. 2), alebo v dodatočnom daňovom priznaní [(§ 14 ods. 10 písm. a)], ak vrátenie dane uplatní po skončení zdaňovacieho obdobia, za ktoré daňové priznanie už podal,
b)	právnická osoba alebo fyzická osoba neuvedená v písmene a) v žiadosti o vrátenie dane vyhotovenej podľa vzoru ustanoveného všeobecne záväzným právnym predpisom vydaným  podľa § 49 ods. 3.	
(8)	Žiadosť o vrátenie dane za zdaňovacie obdobie možno podať colnému úradu až po skončení toho kalendárneho mesiaca, v ktorom boli splnené všetky podmienky na uplatnenie vrátenia dane, najneskôr však do troch rokov od konca kalendárneho mesiaca, v ktorom možnosť na uplatnenie vrátenia dane vznikla.  Na základe žiadosti o vrátenie dane podanej po uplynutí tejto lehoty nemožno vrátiť daň.
(9)	Ak právnická osoba alebo fyzická osoba uvedená v odseku 7 písm. b) zistí, že podaná žiadosť o vrátenie dane je nesprávna alebo neúplná a jej oprava má za následok
a)	zníženie uplatneného vrátenia dane, je povinná podať daňové priznanie; v daňovom priznaní uvedie daň vo výške rozdielu medzi uplatneným vrátením dane a  výškou dane, ktorá má byť vrátená, a túto daň zaplatí v lehote podľa § 14, ak už daň bola vrátená,
b)	 zvýšenie uplatneného vrátenia dane, môže podať dodatočnú žiadosť o vrátenie dane, v ktorej uvedie rozdiel oproti pôvodne uplatnenej výške vrátenia dane, ako aj zdaňovacie obdobie, ktorého sa oprava týka; to platí aj v prípade, ak túto skutočnosť zistí colný úrad; dodatočnú žiadosť o vrátenie dane možno podať do troch rokov od konca zdaňovacieho obdobia, ktorého sa oprava žiadosti o vrátenie dane týka; na základe dodatočnej žiadosti o vrátenie dane podanej po uplynutí tejto lehoty nemožno vrátiť daň.
(10)	Colný úrad vráti daň do 30 dní odo dňa podania daňového priznania  alebo dodatočného daňového priznania alebo od podania žiadosti o vrátenie dane, alebo dodatočnej žiadosti o vrátenie dane, ak sú splnené všetky podmienky na vrátenie dane. Ak colný úrad v tejto lehote začne daňovú kontrolu na zistenie oprávnenosti vrátenia dane a zistí, že daňové priznanie alebo dodatočné daňové priznanie alebo žiadosť o vrátenie dane alebo dodatočná žiadosť o vrátenie dane je oprávnená, vráti daň do 15 dní od ukončenia kontroly. 
§ 16
Vrátenie dane osobám iných štátov, ktoré požívajú výsady a imunity podľa medzinárodných zmlúv

(1) 	Daň možno vrátiť osobám iných štátov, ktoré požívajú výsady a imunity podľa medzinárodnej zmluvy23) (ďalej len „zahraničný  zástupca“) z  preukázateľne zdaneného liehu (§ 15 ods. 5)  na daňovom území. 
(2) 	Na účely tohto zákona zahraničným zástupcom je 
a)	diplomatická  misia a konzulárny úrad so sídlom na území Slovenskej republiky s výnimkou konzulárneho úradu vedeného honorárnym konzulom, 
b)	medzinárodná organizácia a  jej oblastná úradovňa (ďalej len „medzinárodná organizácia“) so sídlom na území  Slovenskej   republiky, ktorá je zriadená podľa medzinárodnej zmluvy23),
c)	diplomatický zástupca misie, ktorý nie je občanom Slovenskej republiky a nemá trvalý pobyt na území Slovenskej republiky,
d)	konzulárny úradník, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou honorárneho konzulárneho úradníka,
e)	člen administratívneho personálu a technického personálu misie, ktorý nie je občanom Slovenskej republiky a nemá trvalý pobyt na území Slovenskej republiky,
f)	konzulárny zamestnanec, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou zamestnanca konzulárneho úradu vedeného honorárnym konzulom, 
g)	úradník medzinárodnej organizácie, ktorý nie je občanom Slovenskej republiky, nemá trvalý pobyt na území Slovenskej republiky a je trvale pridelený na výkon úradných funkcií v Slovenskej republike. 
(3) 	Daň sa vráti zahraničným zástupcom tých štátov, ktoré vracajú daň alebo poskytujú obdobné zvýhodnenie občanom  Slovenskej republiky, ak požívajú výsady a imunity podľa medzinárodnej zmluvy23) (ďalej len „slovenský zástupca“), a to v rozsahu podľa  odsekov 6 až 11.
(4) 	Ak iný štát nevracia daň alebo  neposkytuje obdobné zvýhodnenie slovenským zástupcom v  rozsahu  poskytovanom Slovenskou republikou, prizná sa zahraničným zástupcom tohto štátu vrátenie dane alebo obdobné zvýhodnenie najviac v rozsahu, v akom ju poskytuje tento štát slovenským zástupcom. Vzájomnosť sa nevzťahuje na medzinárodné organizácie a ich úradníkov.
(5) 	Zahraničnému zástupcovi uvedenému v odseku 2 písm. a) sa vráti daň zaplatená v cene liehu maximálne do výšky 200 000 Sk za kalendárny rok.
(6) 	 Zahraničnému zástupcovi uvedenému v odseku 2 písm. b) sa vráti daň zaplatená v cene liehu maximálne do výšky 100 000 Sk za kalendárny rok.
(7) 	Zahraničnému zástupcovi uvedenému v odseku 2 písm. c) až f), ktorého diplomatická misia alebo konzulárny úrad má sídlo na území Slovenskej republiky, sa vráti daň zaplatená v cene liehu určeného na osobnú spotrebu za kalendárny rok maximálne do výšky pre
a)	šéfa misie                                                                                                           	20 000 Sk,
b)	vedúceho konzulárneho úradu	               							20 000 Sk,
c)	člena diplomatického personálu	                                                           	15 000 Sk,
d)	člena administratívneho a technického personálu	                                             	10 000 Sk.
(8) 	Zahraničnému zástupcovi uvedenému v odseku 2 písm. c) až f), ktorého diplomatická misia alebo konzulárny úrad má sídlo mimo územia Slovenskej republiky, sa vráti daň zaplatená v cene liehu určeného na osobnú spotrebu za kalendárny rok maximálne do výšky pre
a)	šéfa misie										10 000 Sk,
b)	vedúceho konzulárneho úradu							10 000 Sk,
c)	člena diplomatického personálu	  						 7 000 Sk,
d)	člena administratívneho a technického personálu	 			 5 000 Sk.
(9) 	Zahraničnému zástupcovi uvedenému v odseku 2 písm. g) sa vráti daň zaplatená v cene liehu určeného na osobnú spotrebu maximálne do výšky 10 000 Sk za kalendárny rok.
(10) 	Žiadosť o vrátenie dane zahraničnému zástupcovi podá zahraničný zástupca  Colnému úradu Bratislava za obdobie  kalendárneho  štvrťroka, najneskôr do 25. dňa  po uplynutí  tohto kalendárneho  štvrťroka. Vzor žiadosti o vrátenie dane zahraničnému zástupcovi  je uvedený v prílohe č. 2. 
(11) 	Prílohou k žiadosti o vrátenie dane zahraničnému zástupcovi je doklad potvrdzujúci nadobudnutie  preukázateľne zdaneného liehu na území Slovenskej republiky a doklad potvrdzujúci zaplatenie dane v cene liehu (§ 15 ods. 5). Z dokladu musí byť zrejmý objem a objemová koncentrácia nadobudnutého liehu. Originál dokladu je možné nahradiť jeho kópiou potvrdenou šéfom misie, vedúcim konzulárneho úradu alebo určeným zástupcom. Doklad musí obsahovať
a)	identifikačné údaje dodávateľa a jeho identifikačné číslo,
b)	obchodné meno alebo meno a priezvisko kupujúceho,
c)	obchodný názov, množstvo liehu, objem a objemová koncentrácia liehu,
d)	dátum predaja,
e)	sadzbu dane,
f)	výšku dane,
g)	výšku ceny vrátane dane.
(12) 	Vrátenie dane môže zahraničný zástupca uplatniť, ak celková cena vrátane dane na jednom doklade o kúpe liehu je najmenej 2000 Sk.
(13) 	Daň sa vráti po kontrole oprávnenosti žiadosti o vrátenie dane zahraničnému zástupcovi do tridsiatich dní odo dňa  ukončenia tejto kontroly.  Ak sa kontrolou oprávnenosti žiadosti  o vrátenie   dane zahraničnému zástupcovi zistí, že táto  žiadosť je nesprávna alebo neúplná, zahraničný zástupca podá   dodatočnú žiadosť o vrátenie dane, v ktorej sa uvedú iba rozdiely oproti pôvodnej žiadosti, pričom lehota  podľa prvej vety tu platí rovnako.  Ak sa zistí, že uplatnené vrátenie dane malo byť nižšie, použije sa postup podľa § 15 ods. 9 písm. a); ustanovenia osobitného predpisu24) sa v tomto prípade nepoužijú.
(14) 	Vrátenie dane si zahraničný zástupca môže uplatniť najneskôr za kalendárny štvrťrok nasledujúci po kalendárnom štvrťroku, v ktorom preukázateľne zdanený lieh nakúpil, inak možnosť vrátenia dane zaniká.  
§ 17
Pozastavenie dane, daňový sklad
(1) 	Pozastavenie dane sa uplatní na lieh, ktorý sa 
a)	nachádza v daňovom sklade, 
b)	prepravuje  za podmienok uvedených v § 25 a 26, alebo
c)	stal vlastníctvom štátu podľa osobitného predpisu11) s výnimkou preukázateľne zdaneného liehu.
(2) 	Daňovým skladom môže byť len podnik na výrobu liehu (§ 18 ods. 1) alebo sklad liehu (§ 22 ods. 1) nachádzajúci sa na daňovom území. Daňovým skladom je aj podnik na výrobu liehu alebo sklad liehu nachádzajúce sa na území iného členského štátu, ktorého prevádzkovanie je povolené podľa právnych predpisov príslušného členského štátu. 
(3) 	Daňovým skladom môže byť aj časť podniku na výrobu liehu alebo časť skladu liehu s výnimkou samostatného skladu liehu25), ktorým nie je Správa štátnych hmotných rezerv26).
(4) 	V daňovom sklade musí byť výrobné zariadenie a zariadenie na spracovanie a skladovanie liehu uspôsobené tak, aby bolo colným úradom možné kedykoľvek zisťovať množstvo vyrobeného a spracovávaného liehu, uskladneného liehu, zásob liehu  a obsah alkoholu v ňom, a aby v ňom bolo možné skladovať oddelene jednotlivé druhy liehu. 
(5) 	Prijímať, vyrábať, spracovávať a vydávať lieh v daňovom sklade je možné len v prítomnosti zamestnanca colného úradu.  Colný úrad je povinný zabezpečiť nepretržitú prítomnosť zamestnanca colného úradu v daňovom sklade. Prevádzkovateľ daňového skladu je povinný strpieť prítomnosť zamestnanca colného úradu v daňovom sklade.
(6) 	Pri výrobe, spracovaní a použití liehu je zakázané
a)	miešať spolu lieh poľnohospodárskeho pôvodu s liehom sulfitovým, liehom  syntetickým a  liehom denaturovaným
b)	používať lieh syntetický, lieh sulfitový a lieh surový na výrobu liehovín, potravín alebo liekov a iných výrobkov slúžiacich na ochranu a podporu zdravia,
c)	používať lieh denaturovaný na výrobu liehovín, potravín alebo liekov a iných výrobkov slúžiacich na ochranu a podporu zdravia, obsahujúcich lieh; uvedené neplatí, ak je lieh denaturovaný octom na výrobu kvasného octu a lieh osobitne denaturovaný na výrobu liekov a iných výrobkov slúžiacich na ochranu a podporu zdravia v súlade so všeobecne záväzným právnym predpisom, vydaným ministerstvom podľa § 8 ods. 2.
(7) 	Do daňového voľného obehu je zakázané uvádzať lieh
a)	označený klamlivým spôsobom alebo spôsobom vyvolávajúcim nebezpečie zamenenia,
b)	znehodnotený a lieh neznámeho pôvodu.
(8) 	Syntetický  lieh a  sulfitový lieh  vyrobený na daňovom území, dodaný na daňové územie z iného členského štátu alebo dovezený  na daňové územie z územia tretieho štátu a určený na priemyselné spracovanie možno uvádzať do daňového voľného obehu len  denaturovaný.   
(9) 	Daňovým skladom nie je liehovarnícky závod na pestovateľské pálenie ovocia.
(10) 	V daňovom sklade môže byť lieh len v pozastavení dane.
§ 18
Podnik na výrobu liehu 
(1)	Podnikom na výrobu liehu na účely tohto zákona je liehovarnícky závod27) nachádzajúci sa na daňovom území, v ktorom sa v rámci podnikania vyrába, spracováva, skladuje, prijíma alebo odosiela lieh. V podniku na výrobu liehu je celé vyrobené množstvo liehu registrované kontrolným objemovým meradlom na lieh28) (ďalej len „kontrolné liehové meradlo“). Výrobné zariadenie a kontrolné liehové meradlo musí byť zabezpečené uzáverami colného úradu.
(2)	Podnikom na výrobu liehu na účely tohto zákona je aj podnik, neuvedený v odseku 1, 
a)	ktorý získava lieh regeneráciou (destiláciou alebo rektifikáciou) z liehových odpadov, vzniknutých výrobou, pri ktorej bol použitý čistý alebo denaturovaný lieh ako surovina, prísada alebo pomocná látka,
b)	 ktorým je droždiareň, v ktorej je lieh vedľajším produktom pri výrobe droždia. 
(3)	Podniky na výrobu liehu podľa odsekov 1 a 2 musia mať  samostatný sklad liehu25), v ktorom sa uskladňuje vyrobený, spracovaný alebo nakúpený lieh v   overených nádržiach20) s   overenými meradlami na zisťovanie zásob liehu. 
(4)	Právnická osoba alebo fyzická osoba, ktorá chce prevádzkovať podnik na výrobu liehu, musí mať povolenie na prevádzkovanie daňového skladu. Uvedené sa nevzťahuje na liehovarnícky závod na pestovateľské pálenie ovocia. 
§ 19
Pestovateľské pálenie ovocia
(1)	Právnická osoba alebo fyzická osoba, ktorá chce prevádzkovať liehovarnícky závod na pestovateľské pálenie ovocia písomne požiada colný úrad o registráciu. Žiadosť o registráciu musí obsahovať
a)	identifikačné údaje žiadateľa a adresy umiestnenia jeho prevádzkarní, ak nie sú totožné  so sídlom alebo trvalým pobytom žiadateľa,
b)	daňové identifikačné číslo žiadateľa,
c)	identifikačné číslo pre daň z pridanej hodnoty, ak bolo žiadateľovi pridelené, 
(2)	Prílohami žiadosti sú
a)	povolenie na výrobu liehu v liehovarníckom závode na pestovateľské pálenie ovocia, vydané podľa osobitného predpisu27),
b)	výpis z obchodného registra alebo živnostenského registra nie starší ako 30 dní alebo jeho osvedčená kópia, alebo iný doklad  preukazujúci oprávnenie na podnikanie  nie starší ako 30  dní alebo jeho osvedčená kópia,
c)	technická dokumentácia a nákres výrobného zariadenia v liehovarníckom závode na pestovateľské pálenie ovocia s vyznačením miest, na ktoré priložil uzávery colný úrad, technická dokumentácia kontrolného liehového meradla na meranie vyrobeného množstva liehu, teploty liehu a doklad o úradnom overení týchto zariadení,
d)	potvrdenie daňového úradu o splnení podmienok uvedených v odseku 3 písm. a) a b) a potvrdenie zdravotnej poisťovne a Sociálnej poisťovne o splnení podmienok uvedených v odseku 3 písm. c).  
(3)	Žiadateľ musí spĺňať tieto podmienky  
a)	colný úrad ani daňový úrad nemá voči nemu pohľadávky  po lehote splatnosti,
b)	colný úrad ani daňový úrad nemá voči osobe, ktorá je personálne prepojená alebo majetkovo prepojená so žiadateľom, pohľadávky na dani po lehote splatnosti, ani v priebehu desiatich rokov pred dňom podania žiadosti nemal voči osobe, ktorá zanikla, a ktorá by sa považovala za osobu personálne prepojenú alebo majetkovo prepojenú so žiadateľom, pohľadávky na dani, ktoré do zániku tejto osoby neboli uspokojené; uvedené sa vzťahuje aj na pohľadávky na dani, ktoré boli postúpené na tretiu osobu podľa osobitných predpisov21).
c)	nemá nedoplatky na povinných odvodoch poistného podľa osobitných predpisov17), 
d)	nebol právoplatne odsúdený za úmyselný trestný čin; to sa vzťahuje aj na zodpovedného zástupcu a fyzické osoby, ktoré sú členmi riadiacich alebo kontrolných orgánov žiadateľa, 
e)	nie je v likvidácii, ani na neho nebol právoplatne vyhlásený konkurz, alebo povolené  vyrovnanie alebo potvrdené nútené vyrovnanie. 
(4)	Colný úrad pred vykonaním registrácie preverí u žiadateľa skutočnosti a údaje uvedené v odsekoch 1 a 2 a porovná skutkový stav výrobného zariadenia s technickou dokumentáciou a nákresom výrobného zariadenia predloženými v prílohe; ak sú skutočnosti a údaje uvedené v žiadosti a v prílohách pravdivé a žiadateľ spĺňa podmienky uvedené v odseku 3, colný úrad pridelí žiadateľovi registračné číslo a vydá osvedčenie o registrácii do 30 dní odo dňa podania žiadosti o registráciu.  Ak skutočnosti a údaje uvedené v žiadosti a v prílohách nie sú pravdivé alebo ak žiadateľ v tejto lehote nepreukáže splnenie všetkých podmienok uvedených v odseku 3, colný úrad vyzve žiadateľa, aby uvedené nedostatky odstránil a pridelí žiadateľovi registračné číslo a vydá osvedčenie o registrácii do 15 dní odo dňa odstránenia nedostatkov.  
(5)	Na lieh vyrobený v liehovarníckom závode na pestovateľské pálenie ovocia sa uplatní znížená sadzba dane za podmienok ustanovených týmto zákonom. 
(6)	Prevádzkovateľ liehovarníckeho závodu na pestovateľské pálenie ovocia oznamuje colnému úradu
a)	začatie, zastavenie a predpokladané ukončenie výroby liehu najneskôr 15 dní vopred,
b)	prerušenie výroby liehu z nepredvídateľných dôvodov ihneď,
c)	výrobu liehu pre pestovateľa tri dni pred dohodnutým dňom výroby liehu. 
(7)	Ak dôjde k zmene dátumu výroby liehu pre pestovateľa, prevádzkovateľ oznámi colnému úradu takúto zmenu bezodkladne.  
(8)	Prevádzkovateľ liehovarníckeho závodu na pestovateľské pálenie ovocia je povinný viesť evidenciu  pestovateľov, ktorým vyrobil lieh s uvedením 
a)	množstva a druhu prijatého kvasu29)  v litroch, o ktorého spracovanie pestovateľ požiadal, 
b)	množstva liehu v l a., vyrobeného pre pestovateľa, dátumu  jeho výroby,
c)	množstva liehu v l a. prevzatého pestovateľom a dátumu jeho prevzatia, 
d)	výšky dane, zaplatenej pestovateľom prevádzkovateľovi liehovarníckeho závodu na pestovateľské pálenie ovocia.
(9)	Prevádzkovateľ liehovarníckeho závodu na pestovateľské pálenie ovocia je povinný predložiť colnému úradu miestne príslušnému podľa trvalého bydliska pestovateľa kópiu žiadosti o výrobu destilátu30) podpísanú pestovateľom do 10 dní odo dňa prevzatia vyrobeného destilátu pestovateľom; prílohou kópie musí byť  potvrdenie prevádzkovateľa liehovarníckeho závodu na pestovateľské pálenie ovocia, v ktorom uvedie množstvo destilátu v l a.  vyrobeného pre pestovateľa a prevzatého pestovateľom, a sídlo liehovarníckeho závodu na pestovateľské pálenie ovocia, v ktorom lieh vyrobil.  
(10)	Daňovým dlžníkom je prevádzkovateľ liehovarníckeho závodu na pestovateľské pálenie ovocia. Pri výpočte výšky dane je povinný použiť príslušnú sadzbu dane podľa množstva liehu v l a., vyrobeného pre pestovateľa a prevzatého pestovateľom, pričom prihliada na množstvo doteraz vypáleného liehu, ktoré pestovateľ uviedol v žiadosti výrobu destilátu.
(11)	Prevádzkovateľ liehovarníckeho závodu na pestovateľské pálenie ovocia je povinný podať daňové priznanie colnému úradu a zaplatiť daň najneskôr do 25. dňa kalendárneho mesiaca nasledujúceho po mesiaci, v ktorom mu vznikla daňová povinnosť. Na daňové priznanie sa primerane uplatnia ustanovenia § 14. Prílohou daňového priznania je zoznam pestovateľov s uvedením množstva liehu v l a. vyrobeného pre jednotlivých pestovateľov a množstvo liehu v l a. skutočne prevzatého jednotlivými pestovateľmi a s uvedením dátumu výroby liehu. 
(12)	 Prevádzkovateľ liehovarníckeho závodu na pestovateľské pálenie ovocia vyberá daň od pestovateľa pri odovzdaní liehu.  
(13)	Ak colný úrad príslušný pre pestovateľa na základe údajov v žiadosti o výrobu destilátu a v prílohe podľa odseku 9, ktoré obdržal od prevádzkovateľa liehovarníckeho závodu na pestovateľské pálenie ovocia zistí, že pre pestovateľa a jeho domácnosť za jedno výrobné obdobie bolo vyrobené viac ako 30 l a.,  vyzve colný úrad v sídle liehovarníckeho závodu na pestovateľské pálenie ovocia, u ktorého došlo k prekročeniu limitu, o vykonanie kontroly správneho zdanenia liehu.
(14)	Lieh vyrobený v liehovarníckom závode na pestovateľské pálenie ovocia nesmie byť predmetom ďalšieho predaja ani iného uvádzania na trh.
§ 20
Výrobné zariadenie v podniku na výrobu liehu, jeho zabezpečenie a usporiadanie 
(1)	Právnická osoba alebo fyzická osoba, ktorá vyrába lieh, môže používať len také výrobné zariadenia, ktoré zaručujú spoľahlivé zistenie vyrobeného množstva liehu.  
(2)	Výrobné zariadenie v podnikoch na výrobu liehu musí byť zabezpečené uzávermi colného úradu a všetok vyrobený lieh musí byť registrovaný kontrolným liehovým meradlom, s výnimkou droždiarne. 
(3)	Uzávery celého priestoru sa musia používať všade tam, kde vznikajú technické problémy so zabezpečením výrobného zariadenia, napríklad výrobne syntetického liehu. Uzáverom celého priestoru sa rozumie uzamknutie všetkých možných prístupových miest do daňového skladu colným úradom a prevádzkovateľom daňového skladu, pričom odomknutie je možné uskutočniť len v prítomnosti colného úradu a prevádzkovateľa.
(4)	Výrobné zariadenie liehovarníckych závodov počas prevádzky nesmie byť použité na iné účely. 
(5)	Poškodzovanie alebo odstraňovanie uzáverov umiestnených colným úradom  a zasahovanie do usporiadania výrobného zariadenia je zakázané.
(6)	Podrobnosti o požiadavkách na výrobné zariadenia v  podnikoch na výrobu liehu,  o spôsoboch usporiadania výrobného zariadenia a o  spôsoboch jeho zabezpečenia colným úradom ustanoví všeobecne záväzný právny predpis, ktorý vydá ministerstvo podľa § 49 ods. 4.
§ 21
Meranie a zisťovanie množstva vyrobeného liehu a zisťovanie zásob liehu

(1)	Prevádzkovateľ podniku na výrobu liehu je povinný 
a)	merať celé vyrobené množstvo liehu kontrolnými liehovými meradlami28), ktoré sú typovo schválené a overené v súlade s osobitným predpisom31),
b)	pri poruche kontrolného liehového meradla odoberať vyrobený lieh do overených nádrží20) zabezpečených správcom dane,
c)	zisťovať teplotu liehu pretekajúceho kontrolným liehovým meradlom, 
d)	pri meraní liehu dodržiavať podmienky umožňujúce správny chod kontrolného liehového meradla a spoľahlivé zistenie vyrobeného množstva liehu.
(2)	Na meranie liehu sa môže použiť len také kontrolné liehové meradlo, ktoré  je  zabezpečené overovacími značkami metrologického orgánu a uzáverami colného úradu. Použitie kontrolných liehových meradiel, spôsob zabezpečenia kontrolných liehových meradiel alebo overených nádrží20)   colným úradom v prípade poruchy kontrolného liehového meradla [(odsek 1 písm. b)], ustanoví všeobecne záväzný právny predpis, ktorý vydá ministerstvo podľa § 49 ods. 4.
(3)	Colný úrad vykonáva kontrolu a úpravu kontrolného liehového meradla a zisťuje a vypočítava množstvo vyrobeného liehu v podnikoch na výrobu liehu spôsobom a v lehotách podľa  všeobecne záväzného právneho predpisu, ktorý vydá ministerstvo podľa § 49 ods. 4. 
(4)	Ak kontrolné liehové meradlo nespĺňa požiadavky podľa osobitného predpisu28) zabezpečí ho colný úrad tak, aby sa nemohlo používať.  
(5)	Ak sa pri vykonaní skúšky správnosti kontrolného liehového meradla podľa osobitného predpisu28) zistí odchýlka presahujúca dvojnásobok najväčšej dovolenej chyby kontrolného liehového meradla alebo ak nedôjde k pravidelnému overeniu kontrolného liehového meradla podľa osobitného predpisu28), colný úrad vyradí kontrolné liehové meradlo z prevádzky.  
(6)	 Pri zistení odchýlky podľa odseku 5 v rozmedzí od najväčšej dovolenej chyby kontrolného liehového meradla pri overení do dvojnásobku najväčšej dovolenej chyby kontrolného liehového meradla pri overení sa odo dňa zistenia odchýlky až do dňa vykonania overenia kontrolného liehového meradla uskutočňuje korekcia množstva vyrobeného liehu vypočítaného podľa   objemu  zmeraného kontrolným liehovým meradlom. Na  odchýlky menšie ako najväčšia dovolená chyba kontrolného liehového meradla pri overení vrátane sa neprihliada.
(7)	Colný úrad zisťuje zásoby liehu v podnikoch na výrobu liehu, v skladoch liehu, v užívateľských podnikoch a u oprávnených príjemcov spôsobom a v lehotách podľa  všeobecne záväzného právneho predpisu, ktorý vydá ministerstvo podľa § 49 ods. 4.
§ 22
Sklad liehu
(1)	Skladom liehu na účely tohto zákona je liehovarnícky závod27) nachádzajúci sa na daňovom území, v ktorom sa v rámci podnikania prijíma, spracováva, denaturuje, skladuje alebo odosiela lieh vyrobený v podniku na výrobu liehu, ak tento zákon neustanovuje inak. 
(2)	Skladom liehu podľa odseku 1 je 
a)	výrobňa liehovín27), v ktorej sa spracúva lieh na liehoviny, 
b)	egalizačná stanica27), 
c)	denaturačný závod27), v ktorej sa lieh denaturuje v súlade s týmto zákonom,
d)	plniareň27).
(3)	Skladom liehu je aj podnik, ktorého prevádzkovateľom je právnická osoba, ktorá podľa zákona nie je zriadená alebo založená na podnikateľské účely, ale skladuje lieh osobitného určenia, ktorého vlastníkom  je štát26).
(4)	Všetky sklady liehu podľa odseku 2 musia mať aj samostatný sklad liehu podľa osobitného predpisu25), v ktorom sa uskladňuje vyrobený, spracovaný alebo nakúpený lieh v  overených nádržiach20) s   overenými meradlami na zisťovanie zásob liehu.
(5)	Sklad liehu podľa odsekov 2 a 3, v ktorom sa má lieh v pozastavení dane prijímať, spracovávať, denaturovať, skladovať a odosielať musí
a)	mať skladovacie, zmiešavacie a prepravné nádrže úradne overené20) s  overeným meracím zariadením, ktoré umožňuje spoľahlivé zistenie množstva liehu pri príjme a výdaji liehu, množstva skladovaného liehu, množstva spracovávaného liehu a  množstva prepravovaného liehu,
b)	byť dostatočne zabezpečený pred neoprávneným použitím liehu.
(6)	V sklade liehu musia byť všetky miestnosti, v ktorých sa nachádza lieh, zabezpečené úradnou uzáverou colného úradu tak, že vstup do miestnosti alebo iný zásah potrebný na obsluhu zariadenia skladu liehu mimo prevádzky nie je možný bez porušenia uzávery. Colný úrad, ktorý uzáveru priložil je jediný oprávnený pred každým začiatkom výroby uzáveru odstrániť.
(7)	Podrobnosti o požiadavkách na zariadenie na skladovanie liehu a jeho usporiadanie, zariadenia na vyskladňovanie a preberanie liehu ustanoví všeobecne záväzný právny predpis, ktorý vydá ministerstvo podľa § 49 ods. 4.
(8)	Právnická osoba alebo fyzická osoba, ktorá chce prevádzkovať sklad liehu podľa odsekov 2 a 3, musí mať povolenie na prevádzkovanie daňového skladu, a ak je skladom liehu podľa odseku 2 písm. c), musí mať aj povolenie na denaturáciu liehu podľa § 9.   
§ 23
Povolenie na prevádzkovanie daňového skladu

(1)	Právnická osoba alebo fyzická osoba, ktorá chce prevádzkovať daňový sklad, musí písomne požiadať colný úrad o registráciu a vydanie povolenia na prevádzkovanie daňového skladu. Žiadosť musí obsahovať
a)	identifikačné údaje žiadateľa a adresy umiestnenia jeho prevádzkarní, ak nie sú totožné  so sídlom alebo trvalým pobytom žiadateľa,
b)	daňové identifikačné číslo žiadateľa,  
c)	identifikačné číslo pre daň z pridanej hodnoty, ak bolo žiadateľovi pridelené, 
d)	obchodný názov a príslušný kód kombinovanej nomenklatúry vyrábaného, spracovávaného, prijímaného, odosielaného a skladovaného liehu,
e)	predpokladaný ročný objem výroby liehu, skladovania liehu a predaja liehu v hl a., ak ide o podnik na výrobu liehu, alebo predpokladaný ročný objem skladovania liehu, spracovania liehu a predaja liehu v hl a., ak ide o sklad liehu,
(2)	Prílohami žiadosti sú
a)	výpis z obchodného registra alebo živnostenského registra nie starší ako 30 dní alebo jeho osvedčená kópia, alebo iný doklad  preukazujúci oprávnenie na podnikanie  nie starší ako 30  dní alebo jeho osvedčená kópia, 
b)	povolenie na výrobu liehu a spracovanie liehu v liehovarníckom závode a jeho uvádzanie na trh podľa osobitného predpisu27), 
c)	technická dokumentácia a nákres výrobného zariadenia v podniku na výrobu liehu s vyznačením miest, na ktoré priložil uzávery colný úrad, opis výrobných a skladovacích priestorov a zariadenia na spracovanie a skladovanie liehu v sklade liehu s pripojeným nákresom a vyznačením umiestnenia uzáver miestností, stručný popis činnosti a opis daňového skladu, spôsob zabezpečenia liehu pred neoprávneným použitím, technická dokumentácia a popis kontrolného liehového meradla na meranie vyrobeného množstva liehu a zariadení na zisťovania zásob liehu, teploty liehu a doklad o úradnom overení týchto zariadení, preukázanie vytvorenia podmienok pre trvalú prítomnosť správcu dane,
d)	technologický opis postupu výroby s uvedením zoznamu spracovávaných základných surovín,  zoznamu výrobkov, ktoré majú byť vyrobené,  vedľajších produktov, prípadne odpadu,
e)	 účtovná závierka za predchádzajúce účtovné obdobie, ak žiadateľ bol povinný účtovnú závierku vypracovať, a ak žiadateľ podlieha povinnosti overovania účtovnej závierky audítorom,  účtovná závierka overená audítorom podľa osobitného predpisu32), ako aj forma vedenia účtovníctva,
f)	 potvrdenie daňového úradu o splnení podmienok uvedených v odseku 4 písm. c) a d) a potvrdenie zdravotnej poisťovne a Sociálnej poisťovne o splnení podmienok uvedených v odseku 4 písm. e),   
g)	zoznam členských štátov, do ktorých žiadateľ predpokladá dodávať (zasielať) lieh v pozastavení dane; tento zoznam môže byť na požiadanie poskytnutý členským štátom určenia.
(3)	Žiadateľ je povinný na požiadanie colného úradu upresniť údaje uvedené v žiadosti a v prílohách k nej.  
(4)	Žiadateľ musí spĺňať  tieto podmienky: 
a)	vedie účtovníctvo podľa osobitného predpisu18),
b)	zložil zábezpeku na daň podľa § 24, 
c)	colný úrad ani daňový úrad nemá voči žiadateľovi pohľadávky   po lehote splatnosti,
d)	colný úrad ani daňový úrad nemá voči osobe, ktorá je personálne prepojená alebo majetkovo prepojená so žiadateľom pohľadávky na dani po lehote splatnosti, ani v priebehu desiatich rokov pred dňom podania žiadosti nemal voči osobe, ktorá zanikla, a ktorá by sa považovala za osobu personálne prepojenú alebo majetkovo prepojenú so žiadateľom, pohľadávky na dani, ktoré do zániku tejto osoby neboli uspokojené; to sa vzťahuje aj na pohľadávky na dani, ktoré boli postúpené na tretiu osobu podľa osobitných predpisov21),
e)	nemá nedoplatky na povinných odvodoch poistného podľa osobitných predpisov17), 
f)	nebol právoplatne odsúdený za úmyselný trestný čin; to sa vzťahuje aj na zodpovedného zástupcu a fyzické osoby, ktoré sú členmi riadiacich alebo kontrolných orgánov žiadateľa,  
g)	nie je v likvidácii, ani na neho nebol právoplatne vyhlásený konkurz, alebo povolené  vyrovnanie alebo potvrdené nútené vyrovnanie. 
(5)	Colný úrad preverí u žiadateľa skutočnosti a údaje podľa odsekov 1 až 3, preverí splnenie podmienok uvedených v odseku 4 a v § 17, 18, 20 až 22, porovná skutkový stav výrobného zariadenia s technickou dokumentáciou a nákresom výrobného zariadenia predloženými v prílohe a vyžiada si stanovisko colného riaditeľstva k predloženej žiadosti. Ak sú skutočnosti a údaje uvedené v žiadosti a v prílohách pravdivé a žiadateľ spĺňa podmienky uvedené v odseku 4 a v § 17, 18, 20 až  22, colný úrad pridelí žiadateľovi registračné číslo, vydá osvedčenie o registrácii a povolenie na prevádzkovanie daňového skladu do 60 dní odo dňa podania žiadosti o registráciu a vydanie povolenia na prevádzkovanie daňového skladu.  Ak skutočnosti a údaje uvedené v žiadosti a v prílohách nie sú pravdivé alebo ak žiadateľ v tejto lehote nepreukáže splnenie všetkých podmienok, colný úrad vyzve žiadateľa, aby uvedené nedostatky odstránil a pridelí žiadateľovi registračné číslo, vydá osvedčenie o registrácii a  povolenie na prevádzkovanie daňového skladu  do 15 dní odo dňa odstránenia nedostatkov.   
(6)	Prevádzkovateľ daňového skladu je povinný každú zmenu skutočností a údajov podľa odseku 1, odseku 2 písm. b) až d) a f) a odseku 4 písm. e) až g) oznámiť colnému úradu do 15 dní odo dňa ich vzniku. Zmenu údajov podľa odseku 2 písm. a) je povinný oznámiť colnému úradu do 15 dní odo dňa podania návrhu na zmenu údajov príslušnému orgánu. Colný úrad preverí u prevádzkovateľa daňového skladu údaje uvedené v oznámení a s prihliadnutím na rozsah a závažnosť zmien doplní pôvodné povolenie na prevádzkovanie daňového skladu alebo vydá nové povolenie na prevádzkovanie daňového skladu. Pri vydaní nového povolenia na prevádzkovanie daňového skladu pre toho istého prevádzkovateľa daňového skladu zostáva v platnosti pôvodné registračné číslo prevádzkovateľa.
(7)	Povolenie na prevádzkovanie daňového skladu zaniká 
a)	dňom podania žiadosti o výmaz z obchodného registra, alebo obdobného registra, alebo dňom podania žiadosti o zrušenie živnostenského oprávnenia, alebo dňom podania oznámenia  o ukončení podnikania,
b)	dňom úmrtia prevádzkovateľa daňového skladu alebo dňom nadobudnutia právoplatnosti rozhodnutia súdu o vyhlásení prevádzkovateľa daňového skladu za mŕtveho, ak je prevádzkovateľom daňového skladu fyzická osoba,
c)	dňom nadobudnutia právoplatnosti rozhodnutia súdu o vyhlásení konkurzu, o zamietnutí návrhu na vyhlásenie konkurzu pre nedostatok majetku alebo o zrušení konkurzu pre nedostatok majetku alebo bolo potvrdené nútené vyrovnanie  alebo povolené vyrovnanie,
d)	desiatym dňom  odo dňa uplynutia lehoty na
1.	splatnosť dane, ak splatná daň nebola odvedená, a ak u prevádzkovateľa daňového skladu colný úrad úplne alebo čiastočne upustil od zloženia zábezpeky na daň podľa § 24 ods. 8, 
2.	povinnosť  doplniť zábezpeku na daň podľa § 24 ods. 6 písm. a) druhého bodu, ak zábezpeka na daň nebola doplnená, 
3.	povinnosť zložiť alebo doplniť zábezpeku na daň podľa § 24 ods. 9 určenej colným úradom podľa § 24 ods. 10, ak prevádzkovateľ splatnú daň do desiatich dní zaplatil, ale ak zábezpeku na daň nezložil alebo nedoplnil v   lehote určenej colným úradom,
e)	dňom odňatia povolenia na prevádzkovanie daňového skladu colným úradom.
(8)	Colný úrad povolenie na prevádzkovanie daňového skladu odníme, ak
a)	prevádzkovateľ daňového  skladu vstúpi do likvidácie, 
b)	prevádzkovateľ daňového skladu prestal spĺňať podmienky uvedené v odseku 4 písm. a) až f),  
c)	v daňovom sklade došlo k preukázateľnému zásahu do usporiadania výrobných zariadení, skladovacích zariadení, kontrolných liehových meradiel a ich zabezpečenia, 
d)	prevádzkovateľ daňového skladu skladuje alebo prechováva lieh, ktorého pôvod nevie preukázať,
e)	prevádzkovateľ daňového skladu porušuje pri uvedení spotrebiteľského balenia liehu do daňového voľného obehu ustanovenia § 10, 
f)	prevádzkovateľ daňového skladu porušuje povinnosti podľa tohto zákona neuvedené v písmenách c) až e), porušuje platné právne predpisy z oblasti výroby a uvádzania liehu na trh  a uloženie pokuty a ani výzvy colného úradu neviedli k náprave,
g)	prevádzkovateľ daňového skladu požiada o odňatie povolenia na prevádzkovanie daňového skladu,
h)	prevádzkovateľovi daňového skladu zaniklo alebo bolo odňaté povolenie na výrobu a spracovanie liehu v liehovarníckom závode podľa osobitného predpisu27).
(9)	Colný úrad môže odňať povolenie na prevádzkovanie daňového skladu, ak prevádzkovateľ daňového skladu počas obdobia presahujúceho 12 po sebe nasledujúcich kalendárnych mesiacov nevyrába, nespracováva, neskladuje, neprijíma alebo neodosiela lieh, pričom prihliada na závažnosť dôvodov.
(10)	Pri zániku povolenia na prevádzkovanie daňového skladu
a)	prevádzkovateľ daňového skladu, v prípade podľa ods. 7 písm. b) dedič alebo súdom ustanovený správca za účasti colného úradu vykoná inventarizáciu zásob liehu ku dňu zániku povolenia na prevádzkovanie daňového skladu a v lehote určenej colným úradom, ktorá nesmie byť kratšia ako desať dní podá daňové priznanie, a v rovnakej lehote zaplatí daň, 
b)	colný úrad použije zloženú zábezpeku na daň na úhradu dane a pohľadávok týkajúcich sa dane a prípadný zostatok zábezpeky na daň bezodkladne vráti právnickej osobe alebo fyzickej osobe, ktorej zaniklo povolenie na prevádzkovanie daňového skladu,
c)	colný úrad požiada o úhradu dane a pohľadávok týkajúcich sa dane príslušnú banku,  ak je zabezpečením dane banková záruka33),
d)	colný úrad odníme osvedčenie o registrácii a zruší registračné číslo.  
(11)	Prevádzkovateľovi daňového skladu, ktorému bolo odňaté povolenie na prevádzkovanie daňového skladu podľa odseku 8 písm. c) až  f) môže colný úrad vydať nové povolenie na prevádzkovanie daňového skladu najskôr po uplynutí piatich rokov po nadobudnutí právoplatnosti rozhodnutia o odňatí povolenia na prevádzkovanie daňového skladu; ak ide o osobu s ním majetkovo prepojenú alebo personálne prepojenú, môže jej byť vydané povolenie na prevádzkovanie daňového skladu najskôr po uplynutí piatich rokov po nadobudnutí právoplatnosti rozhodnutia vydaného prevádzkovateľovi daňového skladu o odňatí povolenia na prevádzkovanie daňového skladu. V prípade odňatia povolenia podľa odseku 9 môže colný úrad vydať nové povolenie na prevádzkovanie daňového skladu najskôr po uplynutí jedného roku po nadobudnutí právoplatnosti rozhodnutia o odňatí povolenia na prevádzkovanie daňového skladu.
§ 24
Zábezpeka na daň
(1)	Právnická osoba alebo fyzická osoba, ktorá chce prevádzkovať daňový sklad, pred vydaním povolenia na prevádzkovanie daňového skladu je povinná zložiť zábezpeku na daň vo výške dane pripadajúcej na priemerné  mesačné množstvo liehu, ktoré uviedla do daňového voľného obehu v predchádzajúcom kalendárnom roku, pričom do výšky zábezpeky na daň sa započíta aj daň  pripadajúca na  množstvo liehu  uvedeného do daňového voľného obehu na účely oslobodené od dane. Ak nie je možné zábezpeku na daň takto určiť, žiadateľ zloží zábezpeku na daň vo výške dane pripadajúcej na predpokladané priemerné mesačné množstvo liehu, ktoré uvedie do daňového voľného obehu v bežnom roku. 
(2)	Povinnosť zloženia zábezpeky na daň sa nevzťahuje na lieh osobitného určenia, ktorého vlastníkom je štát26).
(3)	Žiadateľ je povinný zložiť zábezpeku na daň za všetky daňové sklady, ktoré chce prevádzkovať; tým nie sú dotknuté ustanovenia § 25 a 26.
(4)	Ak colný úrad povolenie na prevádzkovanie daňového skladu nevydá, bezodkladne vráti žiadateľovi zloženú zábezpeku na daň.
(5)	Zložením zábezpeky na daň sa rozumie
a)	vklad peňažných prostriedkov na účet colného úradu, pričom colnému úradu nevzniká povinnosť vyplatiť žiadateľovi úrok,
b)	banková záruka33) vystavená v prospech colného úradu;  bankovú záruku colný úrad neprijme, ak záručná listina obsahuje výhrady banky.
(6)	Prevádzkovateľ daňového skladu
a)	je povinný upraviť zloženú  zábezpeku na daň, ak sa zmenili podmienky, z ktorých sa vychádzalo pri jej určení, a to
1.	zvýšiť zloženú zábezpeku na daň, ak daň pripadajúca na množstvo liehu uvedeného do daňového voľného obehu za predchádzajúci kalendárny mesiac  je vyššia o 20% ako zložená zábezpeka na daň, a to najneskôr do 25. dňa kalendárneho mesiaca nasledujúceho po mesiaci, v ktorom došlo k prevýšeniu dane nad zloženou zábezpekou na daň,
2.	doplniť zábezpeku na daň o sumu, ktorú colný úrad  použil na úhradu dane a pohľadávok týkajúcich sa dane, a to do 10 dní odo dňa oznámenia podľa odseku 7,
b)	môže písomne požiadať colný úrad alebo s písomným súhlasom colného úradu banku o zníženie zloženej zábezpeky na daň, ak zložená zábezpeka na daň je vyššia o viac ako 20%  než daň pripadajúca na množstvo liehu uvedeného do daňového voľného obehu za predchádzajúci kalendárny mesiac za predpokladu, že tento stav trvá najmenej dva po sebe nasledujúce kalendárne mesiace; colný úrad vráti príslušný rozdiel do 15 dní odo dňa podania žiadosti.  
(7)	Ak daň nie je zaplatená v lehote splatnosti ustanovenej týmto zákonom, colný úrad použije zábezpeku na daň na úhradu dane a pohľadávok týkajúcich sa dane, o čom písomne upovedomí daňového dlžníka.  
(8)	Ak je žiadateľom o povolenie na prevádzkovanie daňového skladu podnik na výrobu liehu a  nie je ohrozená vymožiteľnosť dane alebo vybratie dane, colný úrad na základe žiadosti o upustenie od zloženia zábezpeky na daň upustí od povinnosti zložiť zábezpeku na daň
a)	úplne, ak je žiadateľ daňovo spoľahlivý po dobu najmenej 24 kalendárnych mesiacov po sebe nasledujúcich pred podaním žiadosti o povolenie na prevádzkovanie daňového skladu; za rovnakých podmienok môže podať žiadosť o upustenie od zloženia zábezpeky na daň  aj prevádzkovateľ daňového skladu,  ktorý je podnikom na výrobu liehu, 
b)	čiastočne vo výške 50 %, ak je žiadateľ daňovo spoľahlivý po dobu najmenej 12 kalendárnych mesiacov po sebe nasledujúcich pred podaním žiadosti o povolenie na prevádzkovanie daňového skladu; za rovnakých podmienok môže podať žiadosť o upustenie od zloženia zábezpeky na daň  aj prevádzkovateľ daňového skladu,  ktorý je podnikom na výrobu liehu.  
(9)	Colný úrad písomne vyzve prevádzkovateľa daňového skladu, u  ktorého čiastočne alebo úplne upustil od zloženia zábezpeky na daň podľa odseku 8, aby zábezpeku na daň zložil   alebo ju doplnil  v určenej lehote, ktorá nesmie byť kratšia ako 15 dní a dlhšia ako 30 dní, ak zistil, že
a)	prevádzkovateľ daňového skladu je po dobu viac ako piatich dní v omeškaní s plnením svojich peňažných záväzkov   podľa tohto zákona alebo podľa osobitných predpisov, upravujúcich dane a clá34) , alebo 
b)	prevádzkovateľ daňového skladu je po dobu viac ako 20 dní v omeškaní s plnením svojich peňažných záväzkov neuvedených v písmene a), alebo
c)	nastali iné okolnosti, na ktorých základe možno odôvodnene predpokladať, že prevádzkovateľ daňového skladu nesplní riadne a včas svoju povinnosť zaplatiť daň podľa tohto zákona.
(10)	Ak colný úrad určil lehotu na zloženie zábezpeky na daň alebo doplnenie zábezpeky na daň, prevádzkovateľ daňového skladu je povinný zložiť zábezpeku na daň alebo doplniť zábezpeku na daň v tejto lehote.
(11)	Na podanie ďalšej žiadosti o upustenie od zloženia zábezpeky na daň začne odo dňa splnenia povinnosti podľa odseku 10 opätovne plynúť lehota  podľa odseku 8.
(12)	Za daňovo spoľahlivého sa na účely tohto zákona považuje 
a)	právnická osoba alebo fyzická osoba, ak dodržuje podmienky podľa § 23 ods. 4 písm. a),  c) až g),
b)	prevádzkovateľ daňového skladu, ktorý je podnikom na výrobu liehu, ak dodržuje podmienky podľa § 23 ods. 4.

§ 25
Postup pri preprave liehu v pozastavení dane a liehu oslobodeného od dane na daňovom území

(1)	Lieh v pozastavení dane je možné prepravovať na daňovom území len
a)	z jedného daňového skladu do druhého daňového skladu,
b)	pri dovoze alebo vývoze, ktorý uskutočňuje prevádzkovateľ daňového skladu,
c)	 do daňového skladu, ak sa prepravuje lieh, ktorého vlastníkom sa stal štát podľa osobitného predpisu11).
(2)	Lieh oslobodený od dane podľa §  7 ods. 1 je možné prepravovať na daňovom území len
a)	z daňového skladu do užívateľského podniku, 
b)	pri dovoze, ktorý uskutočňuje užívateľský podnik, do miesta uskladnenia liehu v užívateľskom podniku.
(3)	Na lieh, ktorý sa má prepravovať v pozastavení dane alebo ktorý sa má prepravovať oslobodený od dane (§ 7 ods. 1), musí byť vždy zložená zábezpeka na daň. Zábezpeka na daň sa zloží najmenej vo výške dane pripadajúcej  na množstvo prepravovaného liehu.  Zloženie zábezpeky na daň na lieh, ktorý sa má prepravovať v pozastavení dane sa nevyžaduje, ak zábezpeka na daň podľa § 24 ods. 1 je zložená v takej výške, že pokrýva i zábezpeku na daň  na lieh, ktorý sa má prepravovať v pozastavení dane. Zloženie zábezpeky na daň na lieh, ktorý sa má prepravovať oslobodený od dane, a ktorý nie je denaturovaný sa nevyžaduje, ak zábezpeka na daň podľa § 11 ods. 4 písm. b) je zložená v takej výške, že pokrýva i zábezpeku na daň  na lieh, ktorý sa má prepravovať oslobodený od dane. 
(4)	Na prepravu liehu
a)	v pozastavení dane zloží zábezpeku na daň 
1.	prevádzkovateľ daňového skladu, ktorý je 
1a.  odosielateľom (dodávateľom) na daňovom území, 
1b.  príjemcom (dovozcom) pri dovoze na daňové územie,
1c.  odosielateľom (vývozcom) pri vývoze z daňového územia,
1d.  príjemcom liehu, ktorého vlastníkom sa stal štát podľa osobitného predpisu11), 
1e.  príjemcom (odberateľom) liehu na daňovom území, ak lieh prepravovaný    v pozastavení dane podľa odseku 1 písm. a) je v jeho vlastníctve,
2.	dopravca, namiesto odosielateľa, ak sa tak dohodli, a colný úrad s tým súhlasil,
b)	oslobodeného od dane zloží zábezpeku na daň užívateľský podnik, ktorý je odberateľom  na daňovom území, pri dovoze príjemcom (dovozcom) na daňové územie.
(5)	Lieh v pozastavení dane a lieh oslobodený od dane je možné prepravovať len so sprievodným dokumentom podľa § 29 ods. 1. Prvý diel sprievodného dokumentu si ponechá odosielateľ (dodávateľ) liehu. Druhý až štvrtý diel musí sprevádzať prepravovaný lieh. Príjemca (odberateľ) si ponechá druhý diel, v treťom a štvrtom diele potvrdí prevzatie liehu  a oba diely predloží colnému úradu. Tretí diel potvrdený colným úradom zašle odosielateľovi (dodávateľovi) najneskôr do 15. dňa mesiaca nasledujúceho po kalendárnom mesiaci, v ktorom lieh prijal. Štvrtý diel si ponechá colný úrad príjemcu (odberateľa). Ak sa počas prepravy liehu v pozastavení dane z daňového skladu na daňovom území do  daňového skladu na daňovom území zmení príjemca alebo miesto určenia, dodávateľ je povinný o týchto zmenách bezodkladne informovať colný úrad a súčasne na zadnej strane sprievodného dokumentu vyznačiť nového príjemcu alebo nové miesto určenia;  § 29 ods. 4 tu platí rovnako. Preprava liehu sa považuje za ukončenú, ak odosielateľ (dodávateľ) prevezme  tretí diel sprievodného dokumentu, potvrdený colným úradom.   
(6)	Lieh, ktorý bol prepravovaný v pozastavení dane alebo oslobodený od dane musí byť po jeho prevzatí  bezodkladne umiestnený v sklade príjemcu (odberateľa).
(7)	Zloženú zábezpeku na daň podľa odseku 3 možno na požiadanie vrátiť, ak ukončenie prepravy liehu  potvrdí colný úrad príjemcu (odberateľa).
§ 26
Postup pri preprave liehu v pozastavení dane na území spoločenstva

(1)	Lieh v pozastavení dane je možné prepravovať 
a)	z daňového skladu na daňovom území do daňového skladu alebo oprávnenému príjemcovi alebo daňovému splnomocnencovi v inom členskom štáte, 
b)	z daňového skladu na daňovom území do daňového skladu na daňovom území cez územie iného členského štátu,
c)	z daňového skladu v inom členskom štáte do daňového skladu alebo oprávnenému príjemcovi alebo daňovému splnomocnencovi na daňovom území,
d)	z daňového skladu v inom členskom štáte do daňového skladu alebo oprávnenému príjemcovi alebo daňovému splnomocnencovi v inom členskom štáte cez daňové územie.
(2)	Ak sa má lieh prepravovať v pozastavení dane z daňového územia na územie iného členského štátu, musí odosielateľ (dodávateľ) vyhotoviť sprievodný dokument uvedený v § 29 ods. 1.
(3)	Sprievodný dokument sa vyhotovuje v štyroch dieloch. Prvý diel sprievodného dokumentu si ponechá odosielateľ (dodávateľ), druhý až štvrtý diel sprevádza prepravovaný lieh. Preprava liehu sa považuje za ukončenú, ak odosielateľ (dodávateľ) prevezme tretí diel sprievodného dokumentu potvrdený 
a)	príjemcom (odberateľom), že prevzal lieh a
b)	správcom dane iného členského štátu príslušným pre príjemcu (odberateľa).  
(4)	Pri preprave liehu z daňového skladu na daňovom území do daňového skladu alebo oprávnenému príjemcovi alebo daňovému splnomocnencovi v inom členskom štáte je odosielateľ (dodávateľ) povinný v deň začatia prepravy zaslať kópiu prvého dielu sprievodného dokumentu elektronicky alebo faxom Colnému úradu Poprad; túto kópiu je povinný zaslať aj colnému úradu písomne do piatich pracovných dní odo dňa začatia prepravy.
(5)	Ak sa počas prepravy liehu v pozastavení dane z daňového skladu na daňovom území do iného členského štátu zmení príjemca alebo miesto určenia liehu, dodávateľ alebo jeho daňový splnomocnenec je povinný o týchto zmenách bezodkladne informovať colný úrad  a súčasne na zadnej strane sprievodného dokumentu vyznačiť nového príjemcu alebo nové miesto určenia.
(6)	Ak sa prepravuje lieh v  pozastavení dane z iného členského štátu na daňové územie, musí tento lieh sprevádzať druhý až štvrtý diel sprievodného dokumentu. Príjemca (odberateľ) si ponechá druhý diel sprievodného dokumentu. V treťom a štvrtom diele potvrdí prevzatie liehu a oba diely predloží colnému úradu. Tretí diel potvrdený colným úradom zašle odosielateľovi (dodávateľovi) najneskôr do 15. dňa mesiaca nasledujúceho po kalendárnom mesiaci, v ktorom lieh prijal. Štvrtý diel si ponechá colný úrad príjemcu (odberateľa).  Ustanovenie § 29 ods. 4 tu platí rovnako.
(7)	Na lieh, ktorý sa má prepravovať v pozastavení dane podľa odseku 1 písm. a) a b) v pozastavení dane musí byť vždy zložená zábezpeka na daň. Zábezpeku na daň zloží odosielateľ (dodávateľ) vo výške dane pripadajúcej na množstvo prepravovaného liehu. Zloženie zábezpeky na daň na lieh, ktorý sa má prepravovať v pozastavení dane sa nevyžaduje, ak zábezpeka na daň podľa  § 24 ods. 1  je zložená v takej výške, že pokrýva i zábezpeku na daň na lieh, ktorý sa má prepravovať v pozastavení dane. Zábezpeka na daň zložená v inom členskom štáte je platná na daňovom území.  Colný úrad  na požiadanie povolí, aby namiesto odosielateľa (dodávateľa) zložil zábezpeku na daň dopravca  alebo príjemca (odberateľ), ak sa tak odosielateľ (dodávateľ)  a dopravca alebo príjemca (odberateľ) dohodli. 
(8)	Lieh, ktorý bol prepravovaný v pozastavení dane musí byť po jeho prevzatí bezodkladne umiestnený v sklade príjemcu (odberateľa).
§ 27
Oprávnený príjemca

(1)	Oprávneným príjemcom na daňovom území je právnická osoba alebo fyzická osoba, ktorá má povolenie prijímať lieh z iného členského štátu v pozastavení dane. Oprávneným  príjemcom je aj právnická osoba alebo fyzická osoba na území iného členského štátu, oprávnená podľa právnych predpisov príslušného členského štátu prijímať lieh z iného členského štátu v pozastavení dane. Právnická osoba alebo fyzická osoba, ktorá chce byť oprávneným príjemcom na daňovom území, je povinná písomne požiadať colný úrad o registráciu a vydanie povolenia prijímať lieh z iného členského štátu v pozastavení dane. Žiadosť musí obsahovať
a)	identifikačné údaje žiadateľa a adresy umiestnenia jeho prevádzkarní, ak nie sú totožné so sídlom alebo s trvalým pobytom žiadateľa,
b)	daňové identifikačné číslo žiadateľa,
c)	identifikačné číslo pre daň z pridanej hodnoty, ak bolo žiadateľovi pridelené,
d)	obchodný názov liehu a príslušný kód kombinovanej nomenklatúry,
e)	predpokladaný ročný objem liehu prijímaného v pozastavení dane vyjadrený v hl a. 
(2)	Prílohou žiadosti je výpis z obchodného registra alebo živnostenského registra nie starší ako 30 dní alebo jeho osvedčená kópia, alebo iný doklad  preukazujúci oprávnenie na podnikanie  nie starší ako 30  dní alebo jeho osvedčená kópia. 
(3)	Žiadateľ musí spĺňať podmienky  uvedené v § 17 ods. 4 (ak žiadateľ má zariadenie na skladovanie liehu)  a v § 23 ods. 4. 
(4)	Colný úrad pred vykonaním registrácie preverí u žiadateľa skutočnosti a údaje uvedené v žiadosti a v prílohe a splnenie podmienok uvedených v odseku 3.  Ak sú skutočnosti a údaje uvedené v žiadosti a v prílohe pravdivé a žiadateľ spĺňa podmienky uvedené v odseku 3, colný úrad pridelí žiadateľovi registračné číslo, vydá osvedčenie o registrácii a povolenie prijímať lieh z iného členského štátu v pozastavení dane do 60 dní odo dňa podania žiadosti.  Ak skutočnosti a údaje uvedené v žiadosti a v prílohe nie sú pravdivé alebo ak žiadateľ v tejto lehote nepreukáže splnenie všetkých podmienok, colný úrad vyzve žiadateľa, aby uvedené nedostatky odstránil a pridelí žiadateľovi registračné číslo, vydá osvedčenie o registrácii a povolenie prijímať lieh z iného členského štátu v pozastavení dane  do 15 dní odo dňa odstránenia nedostatkov.   
(5)	Právnická osoba alebo fyzická osoba, ktorá chce prijímať lieh z iného členského štátu v pozastavení dane opakovane, je povinná pred vydaním povolenia prijímať lieh z iného členského štátu v pozastavení dane zložiť zábezpeku na daň vo výške dane pripadajúcej na množstvo liehu, ktoré predpokladá prijať v priebehu jedného kalendárneho mesiaca.
(6)	Právnická osoba alebo fyzická osoba, ktorá chce prijímať lieh z iného členského štátu v pozastavení dane príležitostne, musí mať na každý príležitostný príjem vydané povolenie prijímať lieh z iného členského štátu v pozastavení dane a zloženú zábezpeku na daň vo výške dane pripadajúcej na množstvo liehu, ktoré má v danom prípade prijať.
(7)	Na zábezpeku na daň podľa odsekov 5 a 6 sa použije § 24 rovnako.
(8)	Oprávnený príjemca je povinný každú zmenu údajov podľa odsekov 1 a 3  oznámiť colnému úradu do 15 dní odo dňa jej vzniku. Zmenu údajov podľa odseku 2 je povinný oznámiť colnému úradu do 15 dní odo dňa podania návrhu na zmenu údajov príslušnému orgánu.  
(9)	 Na zánik povolenia prijímať lieh v pozastavení dane z iného členského štátu sa použije  § 23 ods. 7 až 10 primerane.
§ 28
Daňový splnomocnenec

(1)	Daňovým splnomocnencom na účely tohto zákona je právnická osoba  alebo fyzická osoba so sídlom alebo trvalým pobytom na daňovom území, ktorú prevádzkovateľ daňového skladu so sídlom v inom členskom štáte splnomocnil zabezpečovať v jeho mene dodávky liehu  na daňovom území osobám, ktoré nie sú prevádzkovateľmi daňového skladu, a ktorú colný úrad na základe žiadosti prevádzkovateľa daňového skladu so sídlom v inom členskom štáte zaregistroval ako daňového splnomocnenca na daňovom území. Daňový splnomocnenec nesmie byť totožný s odberateľom.
(2)	Žiadosť o registráciu daňového splnomocnenca sa predkladá colnému riaditeľstvu, ktoré určí colný úrad, príslušný na vykonanie registrácie. Žiadosť o registráciu daňového splnomocnenca musí byť doložená plnomocenstvom udeleným písomne s úradne osvedčeným podpisom a vyhlásenie daňového splnomocnenca s úradne osvedčeným podpisom, že súhlasí so zastupovaním odosielateľa (dodávateľa). Na podanie tejto žiadosti, registráciu daňového splnomocnenca a zloženie zábezpeky na daň sa použije § 27 primerane.
§ 29
Sprievodný dokument
(1)	Lieh v pozastavení dane je možné prepravovať len so sprievodným dokumentom vyhotoveným podľa vzoru a spôsobom uvedeným v právnom predpise spoločenstva35). Za sprievodný dokument sa považuje aj iný doklad, ak obsahuje rovnaké náležitosti ako sprievodný dokument uvedený v prvej vete.
(2)	Ak sa má lieh prepravovať cez územia štátov Európskeho združenia voľného obchodu36) alebo na územie štátov Európskeho združenia voľného obchodu, namiesto sprievodného dokumentu uvedeného v odseku 1 sa použije jednotný colný doklad.37) 
(3)	Ak sa má lieh prepravovať cez územie jedného alebo viacerých tretích štátov, ktoré nie sú štátmi Európskeho združenia voľného obchodu, namiesto sprievodného dokumentu uvedeného v odseku 1 sa použije karnet  TIR38) alebo karnet  A.T.A.39). 
(4)	Ak odosielateľ (dodávateľ) požaduje urýchlené potvrdenie prevzatia liehu, príjemca (odberateľ) odošle elektronicky kópiu tretieho dielu sprievodného dokumentu potvrdzujúceho ukončenie prepravy; povinnosť zaslať tretí diel sprievodného dokumentu  tým nie je dotknutá.  
§ 30
Nezrovnalosti pri preprave liehu v pozastavení dane 

(1)	Ak pri preprave liehu v pozastavení dane na daňovom území vznikne nezrovnalosť, vzniká daňová povinnosť na daňovom území dňom vzniku nezrovnalosti. Za nezrovnalosť sa považujú tieto skutočnosti:
a)	lieh nebol dopravený právnickej osobe alebo fyzickej osobe oprávnenej prijímať lieh v pozastavení dane,
b)	preprava liehu v pozastavení dane nebola ukončená, 
c)	došlo k strate alebo k odcudzeniu liehu, alebo 
d)	lieh nebol vyvezený.  
(2)	Daňová povinnosť podľa odseku 1  vzniká, ak odosielateľ v lehote štyroch mesiacov odo dňa odoslania liehu neobdrží potvrdený tretí diel sprievodného dokumentu o doručení liehu na miesto určenia alebo ak došlo k nezrovnalosti a miesto, kde nezrovnalosť vznikla, nie je možné zistiť.
(3)	Ak odosielateľ liehu v lehote 60 dní odo dňa odoslania liehu neobdrží tretí diel sprievodného dokumentu potvrdený príjemcom (odberateľom) a správcom dane  príslušným pre príjemcu alebo na prijatom treťom diele sprievodného dokumentu bolo potvrdené prijatie menšieho alebo väčšieho  množstva liehu, je povinný o tom bezodkladne písomne upovedomiť colný úrad.
(4)	Ak pri preprave liehu v pozastavení dane dôjde k jeho strate alebo sa zistia rozdiely v množstve prepravovaného alebo prijatého liehu na daňovom území, colný úrad na podklade úradného zistenia a potvrdenia tieto skutočnosti vyznačí na treťom diele sprievodného dokumentu a súčasne uvedie, aké množstvo liehu je možné uznať na účely oslobodenia od dane. 
(5)	Daňovým dlžníkom je odosielateľ liehu alebo právnická osoba alebo fyzická osoba, ktorá zložila zábezpeku na daň na lieh prepravovaný  v pozastavení dane. Daňový dlžník je povinný bezodkladne po zistení nezrovnalosti podať daňové priznanie, vypočítať daň podľa sadzieb dane platných v deň odoslania liehu a zaplatiť daň   
a)	colnému úradu, ak daňový dlžník má sídlo alebo trvalý pobyt na daňovom území,
b)	Colnému úradu Bratislava, ak daňový dlžník nemá sídlo alebo trvalý pobyt na daňovom území.
(6)	Colný úrad poskytne informácie o povinnosti priznať a zaplatiť daň na daňovom území správcovi dane iného členského štátu, v ktorom sa nachádza odosielajúci daňový sklad. 
(7)	Ak sa pred uplynutím troch rokov odo dňa vyhotovenia sprievodného dokumentu zistí, že k nezrovnalosti pri preprave liehu v pozastavení dane došlo 
a)	v inom členskom štáte a v tom členskom štáte bola daň zaplatená, možno daň zaplatenú na daňovom území vrátiť daňovému dlžníkovi do 30 dní odo dňa predloženia dokladu o zaplatení dane v inom členskom štáte,
b)	na daňovom území pri preprave liehu z daňového skladu na daňovom území do daňového skladu na daňovom území, ktorá mala za následok vznik daňovej povinnosti a daň bola zaplatená, možno daňovému dlžníkovi vrátiť daň do 30 dní odo dňa predloženia dokladu potvrdzujúceho, že nezrovnalosť bola odstránená.  
§ 31
Dovoz liehu z územia tretích štátov

(1)	Dovozom liehu sa rozumie dopravenie liehu z územia tretieho štátu na daňové územie a jeho prepustenie do colného režimu voľný obeh. Na správu dane pri dovoze liehu sa vzťahujú colné predpisy, ak tento zákon alebo osobitný predpis40) neustanovuje inak.
(2)	Lieh po prepustení do colného režimu voľný obeh možno uviesť do daňového režimu pozastavenia dane. V takomto prípade sa uplatní postup pri preprave liehu v pozastavení dane.
(3)	Lieh, ktorý po prepustení do colného režimu voľný obeh je uvedený do daňového režimu pozastavenia dane, musí byť bezodkladne umiestnený v daňovom sklade  alebo v sklade oprávneného príjemcu, ktorý je podľa tohto zákona oprávnený používať lieh na účely oslobodené od dane na daňovom území. Prevádzkovateľ daňového skladu alebo oprávnený príjemca podľa prvej vety je povinný preukázať sa colnému úradu, ktorý lieh prepúšťa do colného režimu voľný obeh, povolením na prevádzkovanie daňového skladu alebo povolením prijímať lieh z iného členského štátu v pozastavení dane a potvrdením colného úradu o výške zloženej zábezpeky na daň pripadajúcej na prepravované množstvo liehu. Zloženie zábezpeky na daň sa nevyžaduje, ak zábezpeka na daň podľa § 24 ods. 1 pokrýva i zábezpeku na daň na  lieh, ktorý sa má prepravovať v pozastavení dane.
(4)	Užívateľský podnik pri dovoze liehu na účely oslobodené od dane, ak sa neprepravuje cez územie spoločenstva, je povinný preukázať sa colnému úradu, ktorý lieh prepúšťa do colného režimu voľný obeh odberným poukazom a potvrdením colného úradu o výške zloženej zábezpeky na daň pripadajúcej na prepravované množstvo liehu. Lieh musí byť po prevzatí bezodkladne umiestnený v sklade užívateľského podniku.
§ 32
Vývoz liehu v pozastavení dane 

(1)	Vývozom liehu v pozastavení dane sa rozumie dopravenie liehu z daňového skladu na daňovom území na územie tretieho štátu.
(2)	Pri vývoze liehu na územie tretieho štátu sa uplatní postup pri preprave liehu v pozastavení dane, a to aj vtedy, ak sa lieh prepravuje cez jeden alebo viacero členských štátov, pričom v sprievodnom dokumente sa namiesto príjemcu uvedie výstupný colný úrad. Preprava liehu v pozastavení dane je ukončená, ak odosielajúci daňový sklad príjme tretí diel sprievodného dokumentu, v ktorom výstupný colný úrad potvrdil, že lieh opustil územie spoločenstva. Ak sa ako sprievodný dokument použije jednotný colný doklad, preprava liehu v pozastavení dane je ukončená, ak odosielajúci daňový sklad prijme piaty diel tohto dokladu, v ktorom výstupný colný úrad potvrdil, že lieh opustil územie spoločenstva. Na prepravu liehu v pozastavení dane sa použije § 26 ods. 2 a 7. 
§ 33
Preprava liehu mimo pozastavenia dane na podnikateľské účely
(1)	Ak sa lieh uvedený do daňového voľného obehu v inom členskom štáte prepraví na daňové územie na podnikateľské účely, vzniká daňová povinnosť na daňovom území dňom prevzatia liehu na daňovom území. Daňovým dlžníkom je právnická osoba alebo fyzická osoba, ktorá je odberateľom liehu.
(2)	Odberateľ liehu je povinný pred prevzatím liehu 
a)	písomne oznámiť colnému úradu svoje identifikačné údaje a množstvo, obchodný názov a príslušný kód kombinovanej nomenklatúry liehu,  ktorý chce odobrať, identifikačné údaje dodávateľa liehu,
b)	zložiť zábezpeku na daň vo výške dane pripadajúcej na množstvo odoberaného liehu; na zábezpeku na daň sa primerane použije  § 24 primerane.
(3)	Daňový dlžník pri vzniku daňovej povinnosti je povinný podať daňové priznanie colnému úradu najneskôr do troch pracovných dní nasledujúcich po dni, v ktorom mu vznikla daňová povinnosť a v rovnakej lehote zaplatiť daň. Na daňové priznanie sa použije § 14  primerane.  
(4)	Na úhradu dane je možné po dohode s colným úradom použiť zloženú zábezpeku na daň; povinnosť vyrovnať prípadné rozdiely z použitia zábezpeky na daň tým nie je dotknutá.
(5)	Ustanovenia odsekov 1 až 4 sa použijú  aj v prípade, ak odberateľom liehu je právnická osoba, ktorá nie je zriadená alebo založená na   podnikateľské účely. 
(6)	Ak sa lieh prepraví na daňové územie alebo príjme na daňovom území iným spôsobom ako podľa odseku 1, daňovým dlžníkom je osoba, ktorá lieh pri prepravení na daňové územie má ako prvá v držbe alebo lieh ako prvá použila. Daňový dlžník je povinný najneskôr nasledujúci pracovný deň po vzniku daňovej povinnosti podať daňové priznanie a v rovnakej lehote zaplatiť daň vypočítanú podľa sadzby platnej v deň odoslania liehu 
a)	colnému úradu, ak daňový dlžník má sídlo alebo trvalý pobyt na daňovom území,
b)	Colnému úradu Bratislava, ak daňový dlžník nemá sídlo alebo trvalý pobyt na daňovom území.
(7)	Ak sa má lieh uvedený do daňového voľného obehu na daňovom území prepraviť do iného členského štátu na podnikateľské účely, musí odosielateľ (dodávateľ) vyhotoviť zjednodušený sprievodný dokument a postupovať podľa § 34. Za dodanie liehu na podnikateľské účely sa považuje aj dodanie liehu verejnej inštitúcii so sídlom v inom členskom štáte zriadenej podľa právnych predpisov tohto členského štátu
(8)	Odosielateľ (dodávateľ) liehu je povinný pred uskutočnením dodávky podať colnému úradu písomné oznámenie, v ktorom uvedie svoje identifikačné údaje, množstvo a obchodný názov liehu, ktorý chce dodať, a identifikačné údaje odberateľa a zároveň podá colnému úradu žiadosť o vrátenie dane.
(9)	Za lieh uvedený do daňového voľného obehu sa považuje aj lieh všeobecne denaturovaný vyrobený na daňovom území alebo dopravený na daňové územie z územia iných členských štátov. Pri preprave liehu všeobecne denaturovaného do iného členského štátu na podnikateľské účely musí odosielateľ (dodávateľ) vyhotoviť zjednodušený sprievodný dokument a postupovať podľa § 34. Na lieh všeobecne denaturovaný sa zábezpeka dane nevyžaduje.
§ 34
Zjednodušený sprievodný dokument
(1)	Právnická osoba alebo fyzická osoba, ktorá v rámci podnikania lieh uvedený do daňového voľného obehu na daňovom území dodáva do iného členského štátu na podnikateľské účely, je povinná vyhotoviť zjednodušený sprievodný dokument podľa vzoru a spôsobom uvedeným v právnom predpise spoločenstva41).  Zjednodušený sprievodný dokument sa vyhotovuje v troch dieloch. Prvý diel si ponechá odosielateľ (dodávateľ), druhý a tretí diel sprevádza prepravovaný lieh. Ak odosielateľ (dodávateľ)  požaduje potvrdenie príjmu liehu odberateľom na účely vrátenia dane, uvedie túto požiadavku v príslušnej časti zjednodušeného sprievodného dokumentu a súčasne si vyžiada potvrdenie správcu dane iného členského štátu o vysporiadaní dane odberateľom.
(2)	Ak sa lieh uvedený do daňového voľného obehu v inom členskom štáte prepravuje na daňové územie na podnikateľské účely, musí sa prepravovať spolu s druhým a tretím dielom zjednodušeného sprievodného dokumentu. Druhý diel si ponechá odberateľ. Odberateľ potvrdí prijatie liehu v príslušnej časti tretieho dielu zjednodušeného sprievodného dokumentu, ktorý bezodkladne odošle odosielateľovi (dodávateľovi). Ak to odosielateľ (dodávateľ) požaduje, odberateľ odošle odosielateľovi (dodávateľovi) aj potvrdenie o vysporiadaní dane, ktoré musí obsahovať adresu colného úradu, dátum a spôsob vysporiadania dane zložením zábezpeky na daň alebo zaplatením dane. 
(3)	Za zjednodušený sprievodný dokument sa považuje aj iný doklad, ak obsahuje rovnaké náležitosti ako zjednodušený sprievodný dokument; takýto doklad musí byť označený ako „Zjednodušený sprievodný dokument (tovar podliehajúci spotrebnej dani) na účely kontroly spotrebnej dane“. 
(4)	Zjednodušený sprievodný dokument sa použije aj pri preprave liehu 
a)	uvedeného do daňového voľného obehu z jedného miesta na daňovom území na iné miesto na daňovom území, ak sa preprava liehu uskutoční cez územie jedného alebo viacerých členských štátov, 
b)	všeobecne denaturovaného liehu dodávaného na podnikateľské účely na daňovom území.
§ 35
Preprava liehu mimo pozastavenia dane na daňové územie na súkromné účely
(1)	Ak fyzická osoba nadobudla na svoju vlastnú spotrebu (ďalej len „súkromné účely“) lieh uvedený do daňového voľného obehu v inom členskom štáte, a sama ho prepraví na daňové územie, z takto nadobudnutého liehu nevzniká daňová povinnosť na daňovom území. 
(2)	Ak sa použije lieh podľa odseku 1 na iné ako súkromné účely, vzniká daňová povinnosť na daňovom území dňom takéhoto použitia liehu. Daňovým dlžníkom je fyzická osoba, ktorá prepravila lieh na daňové územie, pričom je povinná bezodkladne podať daňové priznanie a zaplatiť daň; na daňové priznanie sa použije § 14 primerane.
(3)	Pri posudzovaní, či je lieh určený na súkromné účely podľa odseku 1 alebo na podnikateľské účely podľa § 33 sa prihliada na 
a)	dôvod nadobudnutia alebo držby liehu a predmet činnosti fyzickej osoby, ak je podnikateľom, 
b)	miesto, kde sa lieh nachádza alebo spôsob, akým bol lieh prepravený, 
c)	doklady o nadobudnutí liehu,
d)	obchodný názov a množstvo liehu.             
§ 36
Zásielkový obchod

(1)	Zásielkovým obchodom sa na účely tohto zákona rozumie dodanie liehu  právnickou osobou alebo fyzickou osobou, ktorá v rámci podnikania lieh uvedený do daňového voľného obehu v inom členskom štáte, v ktorom má sídlo alebo trvalý pobyt a miesto podnikania, dodáva sama alebo prostredníctvom inej osoby na daňové územie na súkromné účely odberateľovi, ktorý nie je 
a)	prevádzkovateľom daňového skladu podľa tohto zákona,
b)	oprávneným príjemcom podľa tohto zákona.  
(2)	Daňová povinnosť vzniká na daňovom území dodaním liehu na daňové územie, pričom dodaním sa rozumie deň prevzatia liehu odberateľom. Daňovým dlžníkom je odosielateľ (dodávateľ).
(3)	Zásielkový obchod možno uskutočniť len ak odosielateľ (dodávateľ) colnému úradu príslušnému pre odberateľa uvedeného v odseku 1 pred uskutočnením dodávky  
a)	písomne oznámi svoje identifikačné údaje, 
b)	písomne oznámi identifikačné údaje odberateľa, obchodný názov, kód kombinovanej nomenklatúry liehu a množstvo liehu v hl a., ktoré má byť odoslané (dodané), 
c)	zloží zábezpeku na daň vo výške dane pripadajúcej na množstvo liehu, ktoré má byť odoslané (dodané).
(4)	Daňový dlžník uvedený v odseku 2 je povinný pri vzniku daňovej povinnosti podať daňové priznanie colnému úradu príslušnému pre odberateľa najneskôr do troch pracovných dní nasledujúcich po dni vzniku daňovej povinnosti a v rovnakej lehote zaplatiť daň.  Na daňové priznanie sa použije  § 14 primerane. Ak sa zásielkový obchod uskutočňuje opakovane, na žiadosť odosielateľa (dodávateľa) alebo splnomocnenca pre zásielkový obchod môže colný úrad povoliť, aby dodávky uskutočnené v jednom zdaňovacom období boli zahrnuté do jedného daňového priznania; v takomto prípade daňový dlžník podá daňové priznanie a zaplatí daň 25 deň  po skončení zdaňovacieho obdobia.
(5)	Na úhradu dane podľa odseku 4  možno po dohode s colným úradom použiť zloženú zábezpeku na daň; povinnosť vyrovnať prípadné rozdiely z použitia zábezpeky na daň tým nie je dotknutá.
(6)	Na požiadanie odosielateľa (dodávateľa) môže colný úrad  povoliť, aby povinnosti vo vzťahu k colnému úradu plnil splnomocnenec pre zásielkový obchod. Splnomocnencom pre zásielkový obchod môže byť len právnická osoba alebo fyzická osoba so sídlom alebo trvalým pobytom na daňovom území, ktorá nesmie byť totožná s odberateľom, a ktorá je daňovo spoľahlivá (§ 24 ods. 12).
(7)	Žiadosť o povolenie na zastupovanie splnomocnencom pre zásielkový obchod sa predkladá colnému úradu príslušnému pre splnomocnenca pre zásielkový obchod. Žiadosť musí obsahovať identifikačné údaje odosielateľa (dodávateľa), identifikačné údaje splnomocnenca pre zásielkový obchod, obchodný názov a množstvo dodávaného liehu. Prílohou žiadosti sú doklady potvrdzujúce hodnovernosť údajov uvedených v žiadosti a plnomocenstvo s úradne osvedčeným podpisom a  vyhlásenie splnomocnenca  pre zásielkový obchod s úradne osvedčeným podpisom, že súhlasí so zastupovaním odosielateľa (dodávateľa).
(8)	Na požiadanie odosielateľa (dodávateľa) alebo jeho splnomocnenca pre zásielkový obchod, colný úrad vydá potvrdenie o zaplatení dane na účely uplatnenia vrátenia dane odosielateľovi (dodávateľovi).
(9)	Ak právnická osoba alebo fyzická osoba so sídlom na daňovom území chce odoslať lieh uvedený na daňovom území do daňového voľného obehu do iného členského štátu, je povinná túto skutočnosť písomne oznámiť colnému úradu. V oznámení uvedie obchodný názov a množstvo liehu, ktoré chce odoslať, meno a adresu odberateľa a deň, v ktorý sa má lieh odoslať. Ak sa má uplatniť vrátenie dane, žiadosť o vrátenie dane sa doloží potvrdením o vysporiadaní dane v členskom štáte určenia.
§ 37
Osobitná úprava pozastavenia dane a oslobodenia od dane
(1)	Od dane je oslobodený lieh predávaný v tranzitnom priestore medzinárodných letísk a na palubách lietadiel výlučne fyzickým osobám, ktoré bezprostredne opustia územie spoločenstva. Lieh oslobodený od dane smie byť predaný týmto osobám až po overení, že ich bezprostredné cieľové letisko je v treťom štáte. Právnická osoba alebo fyzická osoba, ktorá uskutočňuje takýto predaj je povinná zabezpečiť, aby na predajnom doklade bolo vyznačené meno a priezvisko fyzickej osoby, číslo letu, cieľové letisko kupujúceho, obchodný názov a cena liehu, prípadne ostatných tovarov podliehajúcich spotrebnej dani podľa osobitného predpisu42). 
(2)	Právnická osoba alebo fyzická osoba uskutočňujúca predaj liehu podľa odseku 1 je povinná viesť evidenciu takéhoto predaja.
(3)	Od dane je oslobodený aj lieh dodávaný na paluby lietadiel určený výlučne na spotrebu cestujúcimi počas letu.
(4)	Právnickej osobe alebo fyzickej osobe, ktorá  uskutočňuje predaj liehu podľa odseku 1, alebo ktorá uskutočňuje dodávky liehu podľa odseku 3 musí byť lieh dodaný v pozastavení dane; na postup pri preprave liehu sa použijú  § 25 a 26 primerane.
(5)	Právnická osoba alebo fyzická osoba, ktorá chce uskutočňovať v tranzitnom priestore medzinárodných letísk a na palubách lietadiel predaj liehu oslobodeného od dane alebo zásobovať paluby lietadiel liehom, musí požiadať o povolenie na prevádzkovanie daňového skladu v tranzitnom priestore medzinárodných letísk a na palubách lietadiel (ďalej len „tranzitný daňový sklad“).
(6)	Na žiadosť o povolenie na prevádzkovanie tranzitného daňového skladu a na povolenie na prevádzkovanie tranzitného daňového skladu sa použije  § 23 primerane. Pred vydaním povolenia na prevádzkovanie tranzitného daňového skladu je povinná právnická osoba alebo fyzická osoba zložiť zábezpeku na daň vo výške dane pripadajúcej na priemerné mesačné množstvo predaného liehu alebo na priemerné mesačné množstvo liehu dodaného na paluby lietadiel. Ak už právnická osoba alebo fyzická osoba požiadala o povolenie na prevádzkovanie tranzitného daňového skladu podľa osobitného predpisu42), možno vydať jedno povolenie pre všetky tovary podliehajúce spotrebnej dani podľa osobitného predpisu42).
(7)	Colný úrad môže v povolení na prevádzkovanie tranzitného daňového skladu uviesť podmienky na prevádzkovanie takéhoto skladu.  
Vedenie evidencií 
§ 38
(1) 	Prevádzkovatelia daňových skladov, užívateľské podniky a oprávnení príjemcovia a daňoví splnomocnenci sú povinní 
a)	viesť evidenciu o výrobe, príjme, použití, zásobách a vydaní liehu, o množstve liehu obsiahnutého v zásobách surovín, polotovarov a hotových výrobkov, a samostatnú evidenciu spotrebiteľského balenia; evidencia sa vykonáva na tlačive, ktorého vzor  ustanoví všeobecne záväzný právny predpis, ktorý vydá ministerstvo, podľa § 49 ods. 4,
b)	uchovávať desať rokov evidenciu podľa písmena a) a uzávierky tejto evidencie predkladať  správcovi dane na preverenie v lehotách podľa odseku 4 .
(2) 	Evidencia podľa odseku 1 musí byť vedená tak, aby z nej  bol zrejmý  stav  a všetok pohyb liehu, a aby na jej základe mohla byť splnená oznamovacia povinnosť podľa § 44.
(3) 	Evidencie o výrobe a obehu syntetického liehu a sulfitového liehu sa vedú samostatne.
(4) 	Právnické osoby alebo fyzické osoby podľa odseku 1 predkladajú uzávierku  záznamov  správcovi dane na preverenie každý rok k 30. septembru kalendárneho roka a najneskôr do 15 dní od  ukončenia  výroby  alebo  príjmu liehu. Spôsob vykonávania uzávierky záznamov, postup pri zisťovaní množstva prijatého liehu a vydaného liehu a spôsob vedenia evidencie podľa odseku 1 písm. a) ustanoví  všeobecne záväzný právny predpis, ktorý vydá ministerstvo podľa § 49 ods. 4.
(5) 	Právnické osoby alebo fyzické osoby uvedené v odseku 1 sú povinné rozhodnutím colného úradu viesť aj inú evidenciu potrebnú pre správne určenie dane.
§ 39

(1)	Prevádzkovateľ daňového skladu, ktorý je podnikom na výrobu liehu, je povinný viesť evidenciu
a)	surovín na výrobu liehu,
b)	vyrobeného alebo spracovaného liehu,
c)	prevzatého liehu,
d)	liehu použitého pre vlastnú spotrebu ,
e)	vydaného liehu,
f)	znehodnoteného a zničeného (zneškodneného)  liehu,
g)	iných látok použitých pri výrobe liehu,
h)	stavu zásob liehu a iných látok použitých pri výrobe liehu, 
i)	spotrebiteľských  balení.
(2)	V evidencii podľa odseku 1 musí byť podľa kódu kombinovanej nomenklatúry uvedený
a)	obchodný názov, množstvo, objemová koncentrácia liehu a dátum výroby liehu,
b)	obchodný názov, množstvo, objemová koncentrácia liehu, dátum prevzatia liehu a identifikačné údaje dodávateľa; pri dovoze liehu dátum jeho prepustenia do colného režimu voľný obeh, miesto, v ktorom sa uskutočnilo colné konanie a identifikačné údaje deklaranta,
c)	obchodný názov, množstvo, objemová koncentrácia liehu, dátum a účel použitia liehu na vlastnú spotrebu,
d)	obchodný názov, množstvo, objemová koncentrácia liehu, dátum vydania liehu a identifikačné údaje odberateľa; ak lieh prevzal dopravca, na ktorého účet nebol lieh vydaný, musia byť uvedené aj identifikačné údaje dopravcu,
e)	obchodný názov, množstvo objemová koncentrácia liehu, dátum a dôvod zničenia liehu, údaje o zničení liehu,
f)	obchodný názov, množstvo, objemová koncentrácia liehu, dátum vývozu liehu, miesto uskutočnenia colného konania a identifikačné údaje deklaranta.
(3)	Vydanie liehu oslobodeného od dane podľa § 7 ods. 1 musí byť doložené  odberným poukazom odberateľa.
(4)	 Zápisy v evidencii sa musia viesť za každý deň a vykonať najneskôr  nasledujúci pracovný deň po vzniku udalosti.  
§ 40
(1)	Prevádzkovateľ daňového skladu, ktorý  je skladom liehu, je povinný viesť evidenciu 
a)	prevzatého liehu,
b)	spracovaného liehu,
c)	liehu viazaného v rozpracovanej výrobe,
d)	liehu použitého pre vlastnú spotrebu,
e)	vydaného liehu,
f)	znehodnoteného a zničeného (zneškodneného)  liehu,
g)	iných látok použitých pri spracovaní liehu,
h)	stavu zásob liehu a stavu zásob iných látok použitých pri spracovaní liehu,
i)	tovarov, ktoré vyrobil z liehu,
j)	spotrebiteľských balení, s výnimkou denaturačného závodu.
(2)	Prevádzkovateľ daňového skladu, ktorý má povolenie na denaturáciu liehu, je povinný viesť okrem evidencie podľa odseku 1 aj evidenciu 
a)	denaturačného prostriedku s uvedením jeho obchodného názvu,
b)	vyrobeného denaturovaného liehu v l a.
(3)	Na vedenie evidencie podľa odseku 1 a 2 sa vzťahuje § 39 ods. 3 a 4 rovnako a § 39 ods. 2 primerane.
§ 41
(1)	Užívateľský podnik je povinný viesť evidenciu 
a)	prevzatého liehu  v členení na lieh oslobodený od dane a lieh zdanený, ak takýto lieh nakupuje,
b)	liehu prijatého z iných členských štátov v pozastavení dane ako oprávnený príjemca, 
c)	liehu podľa účelu použitia,
d)	zničeného liehu a zneškodneného liehu,
e)	tovarov, ktoré vyrobil z liehu, 
f)	tovarov, ktoré vyrobil z liehu a predal, 
g)	stavu zásob  liehu a stavu zásob tovarov, ktoré vyrobil z liehu, 
h)	spotrebiteľských balení liehu, ak takýto lieh nakupuje.
(2)	Na vedenie evidencie podľa odseku 1 sa vzťahuje § 39 ods. 4 rovnako a § 39 ods. 2 primerane.
§ 42
(1)	Oprávnený príjemca, ak nie je povinný viesť evidenciu podľa  § 41, je povinný viesť evidenciu 
a)	prevzatého liehu, v členení na lieh prijatý 
1.	mimo pozastavenia dane, 
2.	v pozastavení dane z iných členských štátov,
b)	vydaného liehu,
c)	stavu zásob liehu, 
(2)	Oprávnený príjemca je povinný viesť evidenciu spotrebiteľských balení podľa odseku 1 samostatne.
(3)	Na vedenie evidencie podľa odseku 1 a 2 sa vzťahuje § 39 ods. 4 rovnako a § 39 ods. 2 primerane.
§ 43
(1)	Daňový splnomocnenec je povinný viesť evidenciu  
a)	prijatého liehu v pozastavení dane,
b)	vydaného liehu, 
c)	odberateľov.
(2)	Odosielateľ (dodávateľ), ktorý uskutočňuje zásielkový obchod je povinný viesť evidenciu liehu odoslaného do iného členského štátu.
(3)	Splnomocnenec pre zásielkový obchod je povinný viesť evidenciu liehu
a)	prijatého
b)	vydaného.
(4)	Na vedenie evidencie podľa odseku 1 až 3 sa vzťahuje § 39 ods. 4 rovnako a § 39 ods. 2 primerane.
§ 44
Oznamovacie povinnosti
(1)	Právnická osoba alebo fyzická osoba, ktorá v rámci podnikateľskej činnosti vyrába, prijíma a vydáva lieh, ktorý nie je v spotrebiteľskom balení je povinná oznámiť miestne príslušnému colnému úradu množstvo a  obchodný názov
a)	vyrobeného liehu v l a., dátum výroby liehu a svoje identifikačné údaje,
b)	prijatého liehu v  l a., dátum príjmu liehu a identifikačné údaje dodávateľa liehu,
c)	vydaného liehu v  l a.,  dátum výdaja liehu a identifikačné údaje odberateľa liehu
d)	liehu v stave zásob  v l a. k poslednému dňu kalendárneho mesiaca. 
(2)	Právnická osoba alebo fyzická osoba, ktorá v rámci podnikateľskej činnosti vyrába spotrebiteľské balenie liehu, prijíma spotrebiteľské balenie liehu alebo vydáva spotrebiteľské balenie liehu je povinná oznámiť miestne príslušnému colnému úradu  obchodný názov spotrebiteľského balenia, objem liehu a objemovú koncentráciu liehu v spotrebiteľskom balení a
a)	počet vyrobených spotrebiteľských balení v kusoch s uvedením dátumu výroby a svoje identifikačné údaje, ak lieh vyrába, 
b)	počet prijatých spotrebiteľských balení v kusoch s uvedením dátumu nákupu a identifikačné údaje dodávateľa spotrebiteľského balenia, ak lieh prijíma, 
c)	počet predaných spotrebiteľských balení v kusoch s uvedením dátumu predaja a identifikačné údaje odberateľa spotrebiteľského balenia, ak sú známe, a ak lieh predáva,
d)	celkový počet predaných spotrebiteľských balení v kusoch s uvedením dátumu predaja, ak lieh predáva,
e)	počet kusov spotrebiteľského balenia v stave zásob  v l a. k poslednému dňu kalendárneho mesiaca.
(3)	Oznamovacia povinnosť podľa odseku 2 písm. b) sa nevzťahuje na právnickú osobu alebo fyzickú osobu, ktorá spotrebiteľské balenie nakúpi na vlastnú  spotrebu.
(4)	Právnická osoba alebo fyzická osoba podľa odseku 1 a 2 oznamuje údaje vždy za kalendárny mesiac písomne na tlačive vyhotovenom podľa vzoru ustanoveného všeobecne záväzným právnym predpisom, ktorý vydá ministerstvo; oznamovaciu povinnosť musí splniť najneskôr 25. deň v kalendárnom mesiaci nasledujúcom po mesiaci, za ktorý údaje oznamuje. Po dohode s colným úradom možno údaje oznámiť aj elektronicky.
(5)	Právnická osoba alebo fyzická osoba, ktorá chce v rámci podnikateľskej činnosti nakupovať alebo predávať spotrebiteľské balenie, je povinná písomne oznámiť túto skutočnosť colnému úradu.  Rovnako je povinná oznámiť colnému úradu aj ukončenie takejto podnikateľskej činnosti.
§ 45
Daňový dozor a daňová kontrola
(1) 	Colný úrad vykonáva daňový dozor, ktorým je výkon dozoru nad držbou a pohybom liehu a tiež daňovú kontrolu.43) 
(2) 	Daňový dozor a daňovú kontrolu vykonáva colný úrad, v ktorého pôsobnosti má kontrolovaný subjekt sídlo alebo trvalý pobyt alebo v ktorého pôsobnosti sa nachádza kontrolovaný dopravný prostriedok, dopravný zásobník alebo kontrolovaný  lieh. 
(3) 	Colný úrad pri daňovom dozore a daňovej kontrole je oprávnený
a)	vstupovať do každej  prevádzkovej budovy,  miestnosti, obydlia alebo nebytového priestoru,  ktorý kontrolovaný subjekt používa  aj na podnikanie s liehom,  ako   aj  vstupovať   do  priestorov,   o ktorých  je známe  alebo sa  dá predpokladať,  že sa  v nich nachádza alebo môže nachádzať lieh,
b)	zisťovať  stav zásob  liehu  a tovarov,  ktoré sú určené alebo  môžu byť použité pri  výrobe liehu  a nariadiť vykonanie príslušnej inventúry, 
c)	kontrolovať výrobné zariadenia, skladovacie zariadenia, prepravné obaly, zásobníky,  kontajnery,  cisterny  a iné  obaly, v ktorých sa nachádza alebo  môže nachádzať lieh, alebo tovary z neho vyrobené,
d)	vykonávať  kontrolu použitia liehu oslobodeného od dane podľa príslušných ustanovení tohto zákona, zisťovať stav zásob tovarov vyrobených z liehu oslobodeného od dane,
e)	zastavovať vozidlá, ktoré prepravujú lieh alebo o ktorých sa dá predpokladať, že by mohli prepravovať lieh, zisťovať  množstvo  nimi  prepravovaného liehu, kontrolovať  prepravné doklady  a kontrolu vyznačiť  v týchto  dokladoch,
f)	bezodplatne odoberať  vzorky v prípadoch podľa písmen a) až e) v technologicky odôvodnenom množstve; spôsob odoberania vzoriek ustanoví všeobecne záväzný právny predpis, ktorý vydá ministerstvo podľa § 49 ods. 4,
g)	požadovať   predloženie údajov a dokladov   súvisiacich  s činnosťou  kontrolovaného  subjektu, predloženie  dokladov preukazujúcich tvrdenia kontrolovaného subjektu a všetkých dokladov uvedených  v tomto zákone,  
h)	zisťovať  výrobné straty, manipulačné straty, dopravné straty a iné prirodzené úbytky liehu  pri výrobe, spracovaní,  skladovaní  a preprave  súvisiace s jeho fyzikálno-chemickými vlastnosťami,  a  na  základe  dlhodobého  sledovania  v trvaní najmenej  12 mesiacov určiť výšku strát liehu v daňových skladoch a  v užívateľských podnikoch pre jednotlivé druhy strát; podľa zistení podať návrh na úpravu platných noriem strát, vydaných podľa osobitného predpisu27),
i)	zisťovať a preverovať normy spotreby liehu v podnikoch, ktoré používajú lieh oslobodený od dane podľa  §7 ods. 1, a na základe dlhodobého sledovania upraviť normy spotreby liehu.
(4) 	Colný úrad je povinný kontrolovať výrobné zariadenia v podnikoch na výrobu liehu, pričom overuje zhodu výrobného zariadenia, stav a umiestnenie uzáver colného úradu s dokumentáciou predloženou v žiadosti o povolenie na prevádzkovanie daňového skladu a v žiadosti o registráciu prevádzkovateľa liehovarníckeho závodu na pestovateľské pálenie ovocia.
(5) 	Colný úrad je povinný pri každej denaturácii liehu odobrať vzorky z liehu určeného na denaturáciu, z denaturačného prostriedku a z denaturovaného liehu. Držiteľ povolenia na denaturáciu liehu je povinný poskytnúť colnému úradu potrebnú súčinnosť pri výkone kontroly, a  umožniť colnému úradu bezplatný odber vzoriek. 
(6) 	Pri výkone daňového dozoru a daňovej kontroly je právnická osoba alebo fyzická osoba povinná strpieť výkon oprávnení colného úradu podľa odseku 3 a 4.
(7) 	V podnikoch na  výrobu liehu, v skladoch liehu a v užívateľských  podnikoch colný úrad  vykoná  daňovú kontrolu jedenkrát mesačne. U oprávnených príjemcov, zásielkových obchodníkov, daňových splnomocnencov a u splnomocnencov pre zásielkový obchod vykoná  daňovú  kontrolu  podľa potreby, najmenej však jeden krát do dňa zániku práva vyrubiť daň.44)  Na začatie  daňovej kontroly  sa nevzťahuje  ustanovenie osobitného predpisu.45) 
(8) 	Colný úrad podľa povahy skutočností zistených pri daňovom dozore vyhotoví zápisnicu alebo úradný záznam alebo daňovú kontrolu.
(9) 	Ak colný  úrad zistí, že kontrolovaný  subjekt pri zdanení liehu  alebo  pri  uplatnení  vrátenia dane postupuje v neprospech odberateľa alebo vo svoj neprospech, upozorní na túto skutočnosť kontrolovaný subjekt.
(10) 	Daňový dozor môže vykonávať aj colné riaditeľstvo. V takom prípade sa na colné riaditeľstvo vzťahujú ustanovenia odsekov 2 až 9, s výnimkou odseku 7.
§ 46
Vedenie evidencie colným úradom a colným riaditeľstvom

(1)	Colný úrad je povinný viesť elektronickú databázu údajov,  ktorá obsahuje  
a)	register prevádzkovateľov daňových skladov, 
b)	register prevádzkovateľov daňových skladov s povolením na denaturáciu liehu, 
c)	register oprávnených príjemcov, 
d)	register daňových skladov,
e)	zoznam daňových splnomocnencov, 
f)	zoznam užívateľských podnikov, 
g)	zoznam splnomocnencov pre zásielkový obchod,
h)	zoznam dovozcov spotrebiteľského balenia,
i)	zoznam prevádzkovateľov liehovarníckych závodov na pestovateľské pálenie ovocia, 
j)	zoznam liehovarníckych závodov na  pestovateľské pálenie ovocia, 
k)	zoznam výrobných zariadení podľa podnikov na výrobu liehu,
l)	zoznam vydaných poukazov na odber kontrolných známok.
(2)	Elektronická databáza podľa odseku 1 obsahuje najmä
a)	identifikačné údaje prevádzkovateľa daňového skladu, adresy jeho daňových skladov, ak nie sú totožné so sídlom alebo trvalým pobytom prevádzkovateľa daňového skladu, registračné číslo daňového skladu, dátum pridelenia a dátum zrušenia registračného čísla, 
b)	identifikačné údaje oprávneného príjemcu, jeho registračné číslo, dátum pridelenia a dátum zrušenia registračného čísla,  
c)	identifikačné údaje daňového splnomocnenca, jeho registračné číslo, dátum pridelenia a dátum zrušenia registračného čísla, identifikačné údaje prevádzkovateľa daňového skladu so sídlom v inom členskom štáte, ktorého daňový splnomocnenec zastupuje,
d)	identifikačné údaje užívateľského podniku, číslo jeho odberného poukazu, dátum pridelenia a dátum zrušenia odberného poukazu,
e)	identifikačné údaje splnomocnenca pre zásielkový obchod,
f)	identifikačné údaje dovozcu spotrebiteľského balenia,
g)	identifikačné údaje prevádzkovateľa liehovarníckeho závodu na pestovateľské pálenie ovocia,
h)	výrobné číslo a typ výrobného zariadenia v podniku na výrobu liehu,
i)	registračné odberné číslo na odber kontrolných známok podľa odberateľov kontrolnej známky, dátum pridelenia a dátum zrušenia registračného odberného čísla,
j)	obchodný názov a množstvo vyrábaného, prijímaného, spracovávaného, skladovaného a dodávaného liehu právnickou osobou alebo fyzickou osobou podľa odseku 1 písm. a) až h).
(3)	Colné riaditeľstvo alebo ním poverený colný úrad je povinný viesť centrálnu elektronickú databázu, ktorá obsahuje údaje podľa odseku 2 a tieto údaje je oprávnený spracúvať aj bez súhlasu príslušných osôb; údaje podľa odseku 2 písm. a) a b) musia byť na požiadanie poskytnuté oprávneným orgánom členských štátov. Tieto údaje môžu byť poskytnuté výlučne na účely overenia registrácie prevádzkovateľov daňových skladov, umiestnenia daňových skladov a registrácie oprávnených príjemcov. Ustanovenia osobitných predpisov46) nie sú týmto dotknuté.
(4)	Colné riaditeľstvo alebo ním poverený colný úrad, ktorý vedie centrálnu elektronickú databázu, je povinný zabezpečiť sprístupnenie svojich kontaktných údajov na účely podľa odseku 3, napríklad kontaktnú osobu, číslo telefónu, číslo faxu, a adresu elektronickej pošty. 
(5)	Colné riaditeľstvo alebo ním poverený colný úrad, ktorý vedie centrálnu elektronickú databázu, je oprávnený potvrdiť každej právnickej osobe alebo fyzickej osobe, ktorá obchoduje s liehom v rámci spoločenstva, na jej požiadanie platnosť registrácie prevádzkovateľov daňových skladov, oprávnených príjemcov a umiestnenia daňových skladov. 
(6)	Colný úrad oznamuje colnému riaditeľstvu údaje získané na základe oznamovacej povinnosti podľa § 44 posledný deň kalendárneho mesiaca nasledujúceho po mesiaci, za ktorý údaje oznamuje .
(7)	 Colné riaditeľstvo analyzuje a vyhodnocuje údaje podľa odseku 6 a vypracováva súhrnné prehľady týchto údajov vždy za kalendárny štvrťrok, a to do 30 dní po jeho uplynutí.  Pri zistení nezrovnalostí je povinné dať podnet na ich preskúmanie príslušným colným úradom.
§ 47
Pokuty 

(1)	Právnickej osobe alebo fyzickej osobe, ktorá poruší ustanovenia § 8 ods. 5 uloží colný úrad pokutu  500 000 Sk.
(2)	Colný úrad uloží pokutu právnickej osobe alebo fyzickej osobe, ktorá poruší ustanovenie  
a)	§ 17 ods. 5,  vo výške dane z liehu vyrobeného bez prítomnosti colného úradu,  najmenej však 100 000 Sk,
b)	§ 17 ods. 6, vo výške 100 000 Sk,
c)	§ 17 ods. 7, a ak nejde o porušenie podľa odseku 10, vo výške 50 000 Sk. 
(3)	Právnickej osobe alebo fyzickej osobe, ktorá vydá  lieh na účely oslobodené od dane odberateľovi, ktorý nepredložil odberný poukaz, uloží colný úrad pokutu vo výške dane pripadajúcej na množstvo vydaného liehu, najmenej však 500 000 Sk.
(4)	Právnickej osobe alebo fyzickej osobe, ktorá použije lieh oslobodený od dane na účely, ktoré nemá uvedené v odbernom poukaze, ak nejde o porušenie podľa § 8 ods. 5, uloží colný úrad pokutu vo výške dane pripadajúcej na množstvo takto použitého liehu, najmenej však 100 000 Sk.  
(5)	Právnickej osobe alebo fyzickej osobe, ktorá vyrobila lieh bez povolenia na prevádzkovanie daňového skladu, s výnimkou liehovarníckeho závodu na pestovateľské pálenie ovocia, uloží colný úrad pokutu vo výške dane pripadajúcej na množstvo takto vyrobeného liehu, najmenej však 1 000 000 Sk a takto vyrobený lieh zabezpečí.
(6)	Právnickej osobe alebo fyzickej osobe, ktorá vyrobila lieh v liehovarníckom závode  na pestovateľské pálenie ovocia a nebola zaregistrovaná colným úradom uloží colný úrad pokutu vo výške 110% základnej sadzby dane pripadajúcej na množstvo takto vyrobeného liehu.
(7)	Prevádzkovateľovi liehovarníckeho závodu na pestovateľské pálenie ovocia, ktorý vyrobil lieh pre pestovateľa v liehovarníckom závode  na pestovateľské pálenie ovocia 
a)	v iný deň, ako oznámil  colnému úradu a zmenu dátumu výroby liehu neoznámil  colnému úradu bezodkladne, uloží colný úrad pokutu  10 000 Sk,
b)	a uvedie nepravdivé údaje  v prílohách uvedených v § 19 odsekoch 9 a 11, uloží colný úrad pokutu  15 000 Sk.
(8)	Prevádzkovateľovi liehovarníckeho závodu na pestovateľské pálenie ovocia,  ktorý porušil oznamovaciu povinnosť podľa  § 19 odsekov 6 a 9   uloží colný úrad  pokutu  20 000 Sk. 
(9)	Právnickej osobe alebo fyzickej osobe, ktorá má v držbe lieh, ktorého spôsob nadobudnutia nevie preukázať, uloží colný úrad pokutu vo výške  dane pripadajúcej na množstvo liehu, ktorý má v držbe,  zvýšenú o 5 000 Sk, najmenej však 1 000 000 Sk, ak ide o právnickú osobu a 10 000 Sk, ak ide  o fyzickú osobu a takýto lieh zabezpečí.
(10)	Ak  colný  úrad  zistí v daňovom voľnom obehu predaj  alebo skladovanie neoznačeného spotrebiteľského balenia liehu (§ 10 ods. 8 a 9), uloží právnickej osobe alebo  fyzickej osobe,  ktorá má takýto lieh  v držbe, pokutu vo výške  dane pripadajúcej na  množstvo neoznačeného spotrebiteľského  balenia liehu  zvýšenú o  50 000 Sk  a lieh  zabezpečí. Ak právnická osoba alebo fyzická osoba, ktorá má v držbe takýto lieh preukáže,  že neoznačené spotrebiteľské balenie liehu nadobudla s daňou, uloží colný úrad právnickej  osobe alebo fyzickej  osobe,  ktorá takýto lieh uviedla  do daňového voľného obehu, pokutu vo výške dane  pripadajúcej  na množstvo liehu prepusteného do daňového voľného obehu zvýšenú  o 100 000 Sk. 
(11)	Odberateľovi kontrolných známok, ktorý nezúčtuje odber známok podľa  § 10 ods. 29  až 31, uloží colný úrad pokutu  50 000 Sk.
(12)	Odberateľovi, ktorý nevie preukázať použitie alebo znehodnotenie kontrolných známok, uloží colný úrad pokutu vo výške dane, ktorá  zodpovedá daňovej povinnosti za lieh v spotrebiteľskom balení, na ktorý boli chýbajúce kontrolné známky určené, zvýšenú o 50 000 Sk.
(13)	Právnickej osobe alebo fyzickej osobe, ktorá poruší ustanovenia § 10 ods. 35 a § 44 ods. 5  uloží colný úrad pokutu   50 000 Sk.

§  48
Ničenie liehu

(1)	Lieh, ktorý sa stal majetkom štátu podľa osobitného predpisu11) zničí colný úrad v súlade s osobitným predpisom10).
(2)	Ak je lieh preukázateľne znehodnotený a nevhodný na ďalšie spracovanie, alebo neprevzatý pestovateľom do 10 dní odo dňa výroby liehu v liehovarníckom závode na pestovateľské pálenie ovocia, zničí sa na náklady právnickej osoby alebo fyzickej osoby, ktorá má  lieh v držbe, a to
a)	oprávneným orgánom alebo na jeho podnet9) pod dohľadom colného úradu, 
b)	colným úradom na žiadosť tejto osoby.
(3)	Pribudlina47), ktorá nie je použiteľná na ďalšie spracovanie ako surovina na denaturáciu liehu, môže byť na požiadanie prevádzkovateľa podniku na výrobu liehu zničená pod dohľadom colného úradu na náklady prevádzkovateľa daňového skladu, ktorý mal pribudlinu v držbe; za zničenie pribudliny podľa tohto zákona sa považuje aj jej spálenie v podniku na výrobu liehu   prevádzkovateľom daňového skladu, ktorý ju mal v držbe.

Spoločné, prechodné a záverečné ustanovenia
§ 49

(1)	Týmto zákonom sa transponujú právne akty spoločenstva uvedené v prílohe č. 1.
(2)	Na správu dane sa použije osobitný predpis 40) , ak tento zákon neustanovuje inak.
(3)	Vzor daňového priznania,  dodatočného daňového priznania, žiadosti o vrátenie dane a dodatočnej žiadosti o vrátenie dane ustanoví všeobecne záväzný právny predpis, ktorý vydá ministerstvo.
(4)	Podrobnosti o výkone kontroly množstva vyrobeného, spracovaného liehu, dodávaného liehu a prijímaného liehu, o zisťovaní množstva vyrobeného liehu, zisťovaní zásob liehu, o požiadavkách na usporiadanie technologických zariadení na výrobu, skladovanie a prepravu liehu, podrobnosti o použití kontrolných liehových meradiel, spôsobe zabezpečenia kontrolných liehových meradiel a podrobnosti o spôsobe vedenia evidencie  liehu ustanoví všeobecne záväzný právny predpis, ktorý vydá ministerstvo.
§ 50
(1)	Podľa doterajších predpisov sa posudzujú všetky práva a povinnosti v nich uvedené, ktoré vznikli do 30. apríla 2004,  a až do uplynutia všetky lehoty, ktoré začali plynúť pred 1. májom 2004, ako aj na ne nadväzujúce lehoty, pričom správu spotrebnej dane z liehu vykonávajú podľa doterajších predpisov doterajší správcovia tejto dane. 
(2)	Ak tento zákon neustanovuje inak, daň podľa tohto zákona sa vzťahuje na lieh, ktorý bol uvedený do daňového voľného obehu alebo dovezený alebo vyvezený odo dňa 1. mája 2004. 

§ 51
(1)	 Právnická osoba alebo fyzická osoba, ktorá chce od 1. mája 2004 prevádzkovať daňový sklad podľa tohto zákona (§ 17), musí písomne požiadať colný úrad o registráciu a vydanie povolenia na prevádzkovanie daňového skladu, pričom žiadosť o registráciu a  vydanie tohto povolenia musí byť doručená colnému úradu najneskôr do 31. marca 2004. Žiadosť musí obsahovať 
a)	identifikačné údaje žiadateľa a adresu umiestnenia jeho prevádzkarní, ak nie sú totožné so sídlom alebo s trvalým pobytom žiadateľa,
b)	daňové identifikačné číslo žiadateľa,
c)	identifikačné číslo pre daň z pridanej hodnoty, ak bolo žiadateľovi pridelené,
d)	obchodný názov a príslušný kód kombinovanej nomenklatúry vyrábaného, spracovávaného, prijímaného, skladovaného a odosielaného liehu,
e)	predpokladaný ročný objem výroby liehu, skladovania liehu a predaja liehu v hl a., ak ide o podnik na výrobu liehu, alebo predpokladaný ročný objem skladovania liehu, spracovania liehu a predaja liehu v hl a., ak ide o sklad liehu. 
(2)	Prílohami žiadosti sú
a)	výpis z obchodného registra alebo živnostenského registra nie starší ako 30 dní alebo jeho osvedčená kópia, alebo iný doklad preukazujúci oprávnenie na podnikanie nie starší ako 30 dní alebo jeho osvedčená kópia,  
b)	povolenie na výrobu liehu a spracovanie liehu v liehovarníckom závode a jeho uvádzanie na trh podľa osobitného predpisu27), 
c)	technická dokumentácia a nákres výrobného zariadenia v podniku na výrobu liehu s vyznačením miest, na ktoré priložil uzávery colný úrad, opis výrobných a skladovacích priestorov a zariadenia na spracovanie a skladovanie liehu v sklade liehu s pripojeným nákresom a vyznačením umiestnenia uzáver miestností, stručný popis činnosti a opis daňového skladu, spôsob zabezpečenia liehu pred neoprávneným použitím, technická dokumentácia a popis kontrolného liehového meradla na meranie vyrobeného množstva liehu a zariadení na zisťovania zásob liehu, teploty liehu a doklad o úradnom overení týchto zariadení, preukázanie vytvorenia podmienok pre trvalú prítomnosť správcu dane,
d)	technologický opis postupu výroby s uvedením zoznamu spracovávaných základných surovín,  zoznamu výrobkov, ktoré majú byť vyrobené,  vedľajších produktov, prípadne odpadu,
e)	 účtovná závierka za predchádzajúce účtovné obdobie, ak žiadateľ bol povinný účtovnú závierku vypracovať, a ak žiadateľ podlieha povinnosti overovania účtovnej závierky audítorom,  účtovná závierka overená audítorom podľa osobitného predpisu32) , ako aj forma vedenia účtovníctva,
f)	 potvrdenie daňového úradu o splnení podmienok uvedených v odseku 4 písm. b) a c) a potvrdenie zdravotnej poisťovne a Sociálnej poisťovne o splnení podmienok uvedených v odseku  4 písm. d),   
g)	zoznam členských štátov, do ktorých žiadateľ predpokladá dodávať (zasielať) lieh v pozastavení dane; tento zoznam môže byť na požiadanie poskytnutý členským štátom určenia.
(3)	Žiadateľ je povinný na požiadanie colného úradu upresniť údaje uvedené v žiadosti a v prílohách k nej.  
(4)	Žiadateľ musí spĺňať  tieto podmienky: 
a)	vedie účtovníctvo podľa osobitného predpisu18),
b)	colný úrad ani daňový úrad nemá voči žiadateľovi pohľadávky   po lehote splatnosti,
c)	colný úrad ani daňový úrad nemá voči osobe, ktorá je personálne prepojená alebo majetkovo prepojená so žiadateľom pohľadávky na dani po lehote splatnosti, ani v priebehu desiatich rokov pred dňom podania žiadosti nemal voči osobe, ktorá zanikla, a ktorá by sa považovala za osobu personálne prepojenú alebo majetkovo prepojenú so žiadateľom, pohľadávky na dani, ktoré do zániku tejto osoby neboli uspokojené; to sa vzťahuje aj na pohľadávky na dani, ktoré boli postúpené na tretiu osobu podľa osobitných predpisov21),
d)	nemá nedoplatky na povinných odvodoch poistného podľa osobitných predpisov17), 
e)	nebol právoplatne odsúdený za úmyselný trestný čin; to sa vzťahuje aj na zodpovedného zástupcu a fyzické osoby, ktoré sú členmi riadiacich alebo kontrolných orgánov žiadateľa,  
f)	nie je v likvidácii, ani na neho nebol právoplatne vyhlásený konkurz, alebo povolené  vyrovnanie alebo potvrdené nútené vyrovnanie. 
(5)	Žiadateľ pred vydaním povolenia na prevádzkovanie daňového skladu je povinný zložiť zábezpeku na daň (§ 24). Ak je žiadateľom o povolenie na prevádzkovanie daňového skladu podnik na výrobu liehu a  nie je ohrozená vymožiteľnosť dane alebo vybratie dane, môže písomne požiadať colný úrad o upustenie od zloženia zábezpeky na daň  
a)	úplne, ak žiadateľ spĺňa podmienky uvedené v odseku 4 po dobu najmenej 24 kalendárnych mesiacov po sebe nasledujúcich pred podaním žiadosti o povolenie na prevádzkovanie daňového skladu, 
b)	čiastočne vo výške 50 %, ak žiadateľ spĺňa podmienky uvedené v odseku 4 po dobu najmenej 12 kalendárnych mesiacov po sebe nasledujúcich pred podaním žiadosti o povolenie na prevádzkovanie daňového skladu.
(6)	Colný úrad preverí u žiadateľa skutočnosti a údaje podľa odsekov 1 až 5,  porovná skutkový stav výrobného zariadenia s technickou dokumentáciou a nákresom výrobného zariadenia predloženými v prílohe k žiadosti, a ak sú skutočnosti a údaje uvedené v žiadosti a v prílohách pravdivé a žiadateľ spĺňa podmienky pre registráciu a vydanie povolenia na prevádzkovanie daňového skladu (§ 17, 18, 20 až  22), colný úrad mu pridelí registračné číslo, vydá osvedčenie o registrácii a povolenie na prevádzkovanie daňového skladu a rozhodne o zábezpeke na daň.  
(7)	Právnická osoba alebo fyzická osoba uvedená v odseku 1, ktorej colný úrad vydal povolenie na prevádzkovanie daňového skladu s platnosťou od 1. mája 2004, je povinná za účasti daňového úradu a colného úradu vykonať v dňoch 29. a 30. apríla 2004 
a)	inventarizáciu zásob liehu v súlade s osobitným predpisom48) podľa stavu zásob liehu k 30. aprílu 2004, v členení podľa kódu kombinovanej nomenklatúry, a to osobitne zo zásob liehu, ktoré má  v súlade s doterajšími predpismi za cenu 
1.	s daňou, 
2.	bez dane, pričom za cenu bez dane sa považuje aj lieh,  z ktorého si uplatnila vrátenie dane podľa doterajších predpisov,
b)	zistenie vyrobeného množstva liehu podľa § 5 vyhlášky Ministerstva financií Slovenskej republiky č. 117/1993 Z. z. o kontrole výroby a obehu liehu v znení platnom k 30. aprílu 2004 a vykonať zúčtovanie výroby liehu k 30. aprílu 2004,
c)	zistenie stavu zariadenia na výrobu liehu a na skladovanie liehu.
(8)	Právnická osoba alebo fyzická osoba uvedená v odseku 7, je povinná vyhotoviť o stave zásob liehu, vyrobenom množstve liehu a stave zariadenia na výrobu liehu a na skladovanie liehu zápisnicu, ktorá musí mať náležitosti zápisnice podľa osobitného predpisu40) v troch vyhotoveniach, ktorú podpíšu poverení zamestnanci daňového úradu a colného úradu a osoba oprávnená konať v mene daňového subjektu49).  Stav zásob liehu k 30. aprílu 2004 zistený podľa odseku 7, ktorý bol nadobudnutý v súlade s doterajšími predpismi,  je počiatočným stavom liehu k 1. máju 2004. Ak právnická osoba alebo fyzická osoba podľa odseku 7 nepreukáže v stave zásob liehu nadobudnutie liehu v súlade s doterajšími predpismi, takýto lieh sa považuje za lieh nadobudnutý nezákonne a správca dane jej uloží pokutu vo výške dane podľa doterajších predpisov z takto zisteného liehu a  lieh zabezpečí. 
(9)	Prevádzkovateľ daňového skladu zo zásob liehu podľa odseku 7 písm. a) prvého bodu si môže uplatniť vrátenie dane vo výške dane podľa predpisu platného k 30. aprílu 2004 iba v samostatnom daňovom priznaní, ktoré podá colnému úradu do 25. mája 2004, ak má doklady potvrdzujúce výšku zaplatenej dane. Colný úrad vráti daň  do 30 dní od dátumu doručenia samostatného daňového priznania. Ak je v samostatnom daňovom priznaní uplatnené vrátenie dane v nesprávnej výške, použijú sa sankcie podľa doterajšieho predpisu. Ak prevádzkovateľ daňového skladu uvedený v odseku 7 mal k 30. aprílu 2004 zásoby liehu podľa ods. 7 písm. a)  prvého bodu, ktoré nadobudol v súlade s doterajšími predpismi a nepodal samostatné daňové priznanie do 25. mája 2004, tieto zásoby sa od 1. mája 2004 považujú za lieh v pozastavení dane.  
(10)	Právnická osoba alebo fyzická osoba, ktorá chce  od 1. mája  2004 denaturovať lieh podľa tohto zákona, musí písomne požiadať o vydanie povolenia na denaturáciu liehu súčasne so žiadosťou o vydanie povolenia na prevádzkovanie daňového skladu podľa odseku 1. Žiadosť o povolenie na denaturáciu liehu musí obsahovať
a)	identifikačné údaje žiadateľa, a adresy umiestnenia jeho prevádzkarní, ak nie sú totožné so sídlom alebo trvalým pobytom žiadateľa,
b)	daňové identifikačné číslo žiadateľa,
c)	obchodný názov a množstvo denaturačného prostriedku, ktorý bude používať,
d)	obchodný názov denaturovaného liehu, a predpokladané množstvo jeho ročnej výroby.
(11)	Prílohou žiadosti podľa odseku 10 je technická dokumentácia o zariadení na denaturáciu liehu.
(12)	Colný úrad preverí skutočnosti a údaje uvedené v žiadosti podľa odseku 10, a ak sú tieto skutočnosti a údaje pravdivé a žiadateľ má vhodné dávkovacie, zmiešavacie, alebo iné podobné zariadenie na výrobu denaturovaného liehu,  colný úrad mu vydá  povolenie na denaturáciu liehu, ak mu už bolo vydané povolenie na prevádzkovanie daňového skladu s platnosťou od 1. mája 2004.  
(13)	Právnická osoba alebo fyzická osoba, ktorá chce byť od 1. mája  2004 užívateľským podnikom podľa tohto zákona, musí písomne požiadať colný úrad o vydanie odberného poukazu, pričom žiadosť musí byť doručená colnému úradu do 31. marca 2004.  Žiadosť o vydanie odberného poukazu musí obsahovať 
a)	identifikačné údaje žiadateľa a adresy umiestnenia jeho prevádzkarní, ak nie sú totožné  so sídlom alebo s trvalým pobytom žiadateľa,
b)	daňové identifikačné číslo žiadateľa,
c)	obchodný názov liehu oslobodeného od dane a príslušný kód kombinovanej nomenklatúry,
d)	účel použitia liehu oslobodeného od dane (§ 7 ods. 1), predpokladané množstvo ročnej spotreby liehu oslobodeného od  dane  v hl a.,
e)	identifikačné údaje dodávateľa liehu oslobodeného od dane.
(14)	Prílohami žiadosti sú
a)	výpis z obchodného registra alebo živnostenského registra nie starší ako 30 dní alebo jeho osvedčená kópia, alebo iný doklad  preukazujúci oprávnenie na podnikanie  nie starší ako 30  dní alebo jeho osvedčená kópia, alebo doklad, preukazujúci, že právnická osoba nie je zriadená  alebo založená na podnikateľské účely, nie starší ako 30  dní alebo jeho osvedčená kópia, ak odoberá lieh oslobodený od dane právnická osoba, ktorá nie je zriadená alebo založená na podnikateľské účely,    
b)	pri dovoze liehu overená kópia povolenia na dovoz, ak to vyžaduje osobitný predpis19); pri dovoze liehu na lekárske a farmaceutické účely súhlasné stanovisko Ministerstva zdravotníctva Slovenskej republiky,
c)	technická dokumentácia miesta použitia a miesta uskladnenia liehu oslobodeného od dane,  opis miesta použitia a miesta uskladnenia liehu a opis spôsobu jeho zabezpečenia pred neoprávneným použitím, pričom lieh musí byť uskladnený v  overených nádržiach20) s overenými meradlami na zisťovanie zásob liehu, ak žiadateľ má skladovacie zariadenie,
d)	technická dokumentácia zariadenia, v ktorom sa má použiť lieh oslobodený od dane,
e)	technologický opis  použitia  liehu oslobodeného  od dane, normy spotreby liehu na jednotlivé účely použitia podľa schválených receptúr alebo iných dokladov, určujúcich spotrebu liehu oslobodeného od dane, ak sa má lieh použiť ako surovina alebo pomocný materiál v technologickom procese  a zoznam výrobkov, na ktorých výrobu sa má použiť lieh oslobodený  od dane.
(15)	Žiadateľ podľa odseku 13 musí spĺňať podmienky uvedené v odseku 4, a ak bude používať na účely oslobodené od dane lieh, ktorý nie je denaturovaný, je povinný pred vydaním odberného poukazu zložiť zábezpeku na daň vo výške dane pripadajúcej na priemerné množstvo takéhoto liehu, ktoré predpokladá použiť. 
(16)	Colný úrad pred vydaním odberného poukazu preverí u žiadateľa skutočnosti a údaje uvedené v žiadosti a v prílohách, preverí vierohodnosť normy spotreby liehu v technologickom procese, ak sa má lieh použiť ako surovina alebo pomocný materiál. Ak sú skutočnosti a údaje uvedené v žiadosti a v prílohách pravdivé a žiadateľ spĺňa podmienky uvedené v odseku 4, colný úrad vydá žiadateľovi odberný poukaz pre každého dodávateľa uvedeného v odseku 13 písm. e), v ktorom uvedie údaje podľa odseku 13, s výnimkou daňového identifikačného čísla žiadateľa, ak obsahuje rodné číslo žiadateľa, určí dobu platnosti odberného poukazu nie dlhšiu ako jeden rok a uvedie povolené množstvo odberu liehu oslobodeného od dane na dobu platnosti odberného poukazu. 
(17)	Právnická osoba alebo fyzická osoba, uvedená v odseku 13, ktorej colný úrad vydal  odberný poukaz s platnosťou od 1. mája 2004, a chce prijímať lieh na účely oslobodené od dane z iného členského štátu alebo z územia tretieho štátu cez územie spoločenstva, požiada o registráciu a o vydanie povolenia prijímať lieh z iného členského štátu v pozastavení dane. Na podanie tejto žiadosti, registráciu  a zloženie zábezpeky na daň sa použijú odseky 21 až 23.
(18)	Právnická osoba alebo fyzická osoba, uvedená v odseku 13, ktorej colný úrad vydal  odberný poukaz s platnosťou od 1. mája 2004 a má zásoby liehu, je povinná za účasti daňového úradu a colného úradu vykonať v dňoch 29. a 30. apríla 2004 inventarizáciu zásob liehu podľa osobitného predpisu48) k 30. aprílu 2004 v členení podľa kódu kombinovanej nomenklatúry, a to osobitne zo zásob liehu ktoré má v súlade s doterajšími predpismi  za cenu s daňou a za cenu bez dane. Na vyhotovenie zápisnice z inventarizácie zásob liehu sa primerane vzťahuje ustanovenie odseku 8. 
(19)	Ak právnická osoba alebo fyzická osoba podľa odseku 18 nepreukáže v stave zásob liehu nadobudnutie liehu v súlade s doterajšími predpismi, takýto lieh sa považuje za lieh nadobudnutý nezákonne a správca dane jej uloží pokutu vo výške dane podľa doterajších predpisov z takto zisteného liehu a  lieh zabezpečí.
(20)	Ak užívateľský podnik uvedený v odseku 18 má zásoby liehu nadobudnuté v súlade s doterajšími predpismi za cenu s daňou, a v odbernom poukaze má uvedené používanie takéhoto liehu oslobodeného od dane, môže si uplatniť vrátenie dane vo výške dane podľa predpisu platného k 30. aprílu 2004 v samostatnej žiadosti o vrátenie dane, ak má doklady potvrdzujúce výšku zaplatenej dane.  Samostatnú žiadosť o vrátenie dane je povinný podať colnému úradu do 25. mája 2004. Ak užívateľský podnik nepodá samostatnú žiadosť o vrátenie dane do 25. mája 2004, zásoby liehu sú od 1. mája 2004 považované za lieh nakúpený bez dane a uplatnenie nároku na vrátenie dane zaniká. Zo zásob liehu nadobudnutého bez dane, ktorého účel použitia nemá užívateľský podnik uvedený v odbernom poukaze, prizná daň podľa sadzby platnej od 1. mája 2004 v samostatnom daňovom priznaní, ktoré podá colnému úradu do 25. mája 2004 a v rovnakej lehote zaplatí daň podľa sadzby dane platnej od 1. mája 2004.
(21)	Právnická osoba alebo fyzická osoba, ktorá chce byť od 1. mája 2004 oprávneným príjemcom podľa tohto zákona (§ 27 ods. 1) musí písomne požiadať colný úrad o registráciu a o vydanie povolenia prijímať lieh z iného členského štátu v pozastavení dane, pričom žiadosť o registráciu a vydanie tohto povolenia musí byť doručená colnému úradu do 31. marca 2004. Na obsah žiadosti sa vzťahuje odsek 1 primerane. Prílohami žiadosti sú výpis z obchodného registra alebo živnostenského registra nie starší ako 30 dní alebo jeho osvedčená kópia, alebo iný doklad  preukazujúci oprávnenie na podnikanie  nie starší ako 30  dní alebo jeho osvedčená kópia.
(22)	Žiadateľ podľa odseku 21 musí spĺňať podmienky uvedené v odseku 4, a  ak má zariadenie na skladovanie liehu, musí byť úradne overené20).  Žiadateľ pred vydaním povolenia prijímať lieh z iného členského štátu v pozastavení dane opakovane  je povinný zložiť zábezpeku na daň vo výške dane pripadajúcej na   množstvo  liehu, ktoré predpokladá prijať v priebehu jedného kalendárneho mesiaca. 
(23)	Colný úrad pred vykonaním registrácie  preverí u žiadateľa uvedeného v odseku 21 skutočnosti a údaje uvedené v žiadosti a v prílohách, a ak sú tieto skutočnosti a údaje pravdivé a žiadateľ spĺňa podmienky uvedené v odseku 4 a v odseku 22 primerane, colný úrad mu pridelí registračné číslo, vydá osvedčenie o registrácii a povolenie prijímať lieh z iného členského štátu v pozastavení dane. 
(24)	Právnická osoba alebo fyzická osoba, uvedená v odseku 21, ktorej colný úrad vydal  povolenie   prijímať lieh z iného členského štátu v pozastavení dane  s platnosťou od 1. mája 2004, a má zásoby liehu, je povinná za účasti daňového úradu a colného úradu vykonať v dňoch 29. a 30. apríla 2004 inventarizáciu zásob liehu v súlade s osobitným predpisom48) podľa stavu k 30. aprílu 2004 v členení podľa kódu kombinovanej nomenklatúry, a to osobitne zo zásob liehu ktoré má v súlade s doterajšími predpismi za cenu s daňou a za cenu bez dane. Na vyhotovenie zápisnice z inventarizácie zásob liehu sa primerane vzťahuje ustanovenie odseku 8. 
(25)	Oprávnený príjemca zo zásob liehu nadobudnutého bez dane, je povinný podať samostatné daňové priznanie do 25. mája 2004, priznať daň podľa sadzby dane platnej od 1. mája 2004 a v rovnakej lehote zaplatiť daň.
(26)	Ak právnická osoba alebo fyzická osoba podľa odseku 24 nevie preukázať v zistenom stave zásob liehu nadobudnutie liehu v súlade s doterajšími predpismi, správca dane jej uloží pokutu vo výške dane podľa doterajších predpisov z takto zisteného liehu a  lieh zabezpečí. 
(27)	Právnická osoba alebo fyzická osoba, ktorá chce byť od 1. mája 2004 daňovým splnomocnencom, je povinná písomne požiadať colné riaditeľstvo o registráciu, pričom žiadosť musí byť doručená colnému riaditeľstvu do 31. marca 2004.  Colné  riaditeľstvo určí colný úrad, príslušný na vykonanie registrácie. Žiadosť o registráciu daňového splnomocnenca musí byť doložená plnomocenstvom udeleným písomne s úradne osvedčeným podpisom a vyhlásenie daňového splnomocnenca s úradne osvedčeným podpisom, že súhlasí so zastupovaním odosielateľa (dodávateľa) liehu. Na podanie tejto žiadosti, registráciu daňového splnomocnenca a zloženie zábezpeky na daň sa použijú odseky 21 až 23 primerane.
(28)	Právnická osoba alebo fyzická osoba, ktorá chce byť od 1. mája 2004 prevádzkovateľom liehovaru na pestovateľské pálenie ovocia podľa tohto zákona (§ 19), musí písomne požiadať colný úrad o registráciu, pričom žiadosť musí byť doručená colnému úradu do 31. marca 2004.  Na obsah žiadosti sa vzťahuje odsek 1 primerane. Prílohami žiadosti sú 
a)	povolenie na výrobu liehu v liehovarníckom závode na pestovateľské pálenie ovocia, vydané podľa osobitného predpisu27),
b)	výpis z obchodného registra alebo živnostenského registra nie starší ako 30 dní alebo jeho osvedčená kópia, alebo iný doklad  preukazujúci oprávnenie na podnikanie  nie starší ako 30  dní alebo jeho osvedčená kópia,
c)	technická dokumentácia a nákres výrobného zariadenia v liehovarníckom závode na pestovateľské pálenie ovocia s vyznačením miest, na ktoré priložil uzávery colný úrad, technická dokumentácia kontrolného liehového meradla na meranie vyrobeného množstva liehu, teploty liehu a doklad o úradnom overení týchto zariadení,
d)	potvrdenie daňového úradu o splnení podmienok uvedených v odseku 4 písm. b) a c) a potvrdenie zdravotnej poisťovne a Sociálnej poisťovne o splnení podmienok uvedených v odseku 4 písm. d).  
(29)	Žiadateľ uvedený v odseku 28 musí spĺňať  podmienky  podľa odseku 4 písm. b) až f).  
(30)	Colný úrad pred vykonaním registrácie preverí u žiadateľa uvedeného v odseku 28 skutočnosti a údaje uvedené v žiadosti a v prílohách, a ak sú tieto skutočnosti a údaje pravdivé a žiadateľ spĺňa podmienky  podľa odseku 29, colný úrad mu pridelí registračné číslo a vydá osvedčenie o registrácii.
(31)	Ak prevádzkovateľ liehovarníckeho závodu na pestovateľské pálenie ovocia podľa doterajších predpisov neukončí výrobné obdobie do 30. apríla 2004, vykoná za účasti colného úradu a daňového úradu v dňoch 29. a 30. apríla 2004 zúčtovanie liehu za výrobné obdobie od 1. júla 2003 do 30. apríla 2004.
(32)	Právnická osoba alebo fyzická osoba, ktorá je podľa doterajších predpisov oprávnená vyhotovovať kontrolné pásky, je oprávnená vyhotovovať kontrolné známky podľa tohto zákona najneskôr do 31. júla 2004. Táto právnická osoba alebo fyzická osoba je povinná pred distribúciou kontrolných pások predložiť colnému riaditeľstvu vzorový výtlačok (specimen) vyhotovený v súlade so všeobecne záväzným právnym predpisom vydaným podľa § 10 ods. 38. Vzorový výtlačok kontrolnej známky (specimen) je právnická osoba alebo fyzická osoba predložiť aj pred každou zmenou prvkov a údajov kontrolnej známky.
(33)	Právnická osoba alebo fyzická osoba neuvedená v odsekoch 1,  21 a  27, ktorá chce od 1. mája 2004 dovážať spotrebiteľské balenie liehu z územia tretích štátov, musí písomne požiadať o zaradenie do evidencie dovozcov spotrebiteľského balenia na colnom úrade najneskôr do 31. marca 2004. Žiadosť o zaradenie do  evidencie musí obsahovať identifikačné údaje žiadateľa, jeho daňové identifikačné číslo, povolenie na dovoz, ak to vyžaduje osobitný predpis 19), obchodný názov dovážaného  liehu, krajinu pôvodu liehu a predpokladané ročné množstvo dovážaného liehu v hl a. 
(34)	Právnická osoba alebo fyzická osoba, ktorá chce od  1. mája 2004 uvádzať spotrebiteľské balenie liehu do daňového voľného obehu na daňovom území, je povinná písomne požiadať colné riaditeľstvo o vydanie registračného odberného čísla na odber kontrolných známok 
a)	súčasne so žiadosťou o vydanie povolenia na prevádzkovanie daňového skladu, ak ide právnickú osobu alebo fyzickú osobu podľa odseku 1, alebo
b)	súčasne so žiadosťou o registráciu a o vydanie povolenia prijímať lieh z iného členského štátu v pozastavení dane, ak ide právnickú osobu alebo fyzickú osobu podľa odseku 21, alebo
c)	súčasne so žiadosťou o registráciu daňového splnomocnenca, ak ide právnickú osobu alebo fyzickú osobu podľa odseku 27, alebo
d)	po zaradení do evidencie dovozcov spotrebiteľského balenia na colnom úrade, ak ide o právnickú osobu alebo fyzickú osobu uvedenú v odseku 33.  
(35)	Právnická osoba alebo fyzická osoba uvedená v odseku 33 v žiadosti o pridelenie registračného odberného čísla uvedie svoje identifikačné údaje a potvrdenie colného úradu o zaradení  do evidencie dovozcov spotrebiteľského balenia.
(36)	Právnická osoba alebo fyzická osoba uvedená v odseku 34 po pridelení registračného odberného čísla uzatvorí s právnickou osobou alebo fyzickou osobou uvedenou v odseku 32 písomnú zmluvu o vyhotovení kontrolných známok, ktorej kópiu predloží do 15  dní colnému úradu a požiada colný úrad o vydanie poukazu na odber kontrolných známok.  Právnická osoba alebo fyzická osoba uvedená v odseku 34 písm. c) a d) je povinná pred vydaním poukazu na odber kontrolných známok zložiť zábezpeku na daň vkladom peňažných prostriedkov na účet colného úradu vo výške dane pripadajúcej na množstvo liehu, ktoré chce uviesť do daňového voľného obehu.
(37)	Žiadosť o vydanie poukazu na odber kontrolných známok podľa odseku 36 musí obsahovať identifikačné údaje žiadateľa, registračné odberné číslo žiadateľa a počet objednaných kusov kontrolných známok podľa objemu a objemovej koncentrácie liehu v spotrebiteľskom balení. Zároveň zašle colnému úradu najneskôr s predložením žiadosti o vydanie prvého poukazu na odber kontrolných známok zoznam liehu uvádzaného do daňového voľného obehu, v ktorom uvedie obchodný názov spotrebiteľského balenia,  objem liehu a objemovú koncentráciu liehu v spotrebiteľskom balení, krajinu pôvodu liehu a identifikačné údaje zahraničného dodávateľa liehu, u ktorého sa budú kontrolné známky lepiť, ak nejde o výrobcu liehu na daňovom území; ak sa kontrolné známky budú lepiť v colnom sklade, uvádzajú sa identifikačné údaje zahraničného výrobcu liehu,  identifikačné údaje právnickej osoby alebo fyzickej osoby, zodpovednej za lieh uskladnený v colnom sklade  a adresa umiestnenia colného skladu..   
(38)	Právnická osoba alebo fyzická osoba, ktorej k 1. máju 2004 nebolo vydané povolenie na prevádzkovanie daňového skladu alebo povolenie prijímať lieh z iného členského štátu v pozastavení dane alebo odberný poukaz, je povinná vykonať k 30. aprílu 2004 inventarizáciu zásob liehu v súlade s osobitným predpisom48) a v samostatnom daňovom priznaní podanom správcovi dane do 25. mája  2004 priznať z liehu nadobudnutého za cenu bez dane daň podľa sadzby dane platnej od 1. mája 2004 a v rovnakej lehote daň zaplatiť, ak  k 30. aprílu 2004
a)	bola platiteľom spotrebnej dane z liehu alebo nebola platiteľom spotrebnej dane z liehu, ale používala lieh oslobodený od dane  alebo
b)	má zásoby liehu, ktoré má v súlade s doterajšími predpismi za cenu s daňou alebo za cenu bez dane, alebo z ktorých si uplatnila nárok na vrátenie dane.
(39)	Právnická osoba alebo fyzická osoba podľa odseku 38 je povinná vyhotoviť o stave zásob liehu zápisnicu, ktorá musí mať náležitosti zápisnice podľa osobitného predpisu40) v troch vyhotoveniach, ktorú podpíšu poverení zamestnanci daňového úradu a colného úradu a osoba oprávnená konať v mene daňového subjektu45). Daňový úrad vykoná nevyhnutné opatrenia podľa § 3 vyhlášky   Ministerstva financií Slovenskej republiky č. 117/1993 Z. z. o kontrole výroby a obehu liehu v znení platnom k 30. aprílu 2004 a minimálne zabezpečí výrobné zariadenie od chladiča liehu po kontrolné liehové meradlo vrátane.
(40)	Ak právnická osoba alebo fyzická osoba podľa odseku 39 nepreukáže v stave zásob liehu nadobudnutie liehu v súlade s doterajšími predpismi, takýto lieh sa považuje za lieh nadobudnutý nezákonne a správca dane jej uloží pokutu vo výške dane podľa doterajších predpisov z takto zisteného liehu a  lieh zabezpečí. 
(41)	Právnickej osobe alebo fyzickej osobe uvedenej v odseku 38, ktorá predložila žiadosť o vydanie povolenia na prevádzkovanie daňového skladu, alebo povolenia prijímať lieh z iného členského štátu v pozastavení dane, alebo odberného poukazu na odber liehu oslobodeného od dane, ale konanie o tejto žiadosti nebolo k 1. máju 2004 ukončené, určí colný úrad dátum, ku ktorému má vykonať novú inventarizáciu zásob liehu pred vydaním príslušného povolenia alebo odberného poukazu; takáto žiadosť sa posúdi, ako keby bola predložená po 30. apríli 2004.
(42)	Právnická osoba alebo fyzická osoba uvedená v odsekoch  20, 25 a 38, ktorá má k 30. aprílu 2004 zásoby liehu za cenu bez dane a nepodala colnému úradu samostatné daňové priznanie do 25. mája 2004, alebo si uplatnila vrátenie dane v nesprávnej výške, daň určí colný úrad a uloží jej pokutu vo výške určenej dane.
(43)	Spotrebiteľské balenie liehu označené kontrolnou páskou podľa doterajších predpisov  možno uvádzať do daňového voľného obehu najneskôr do  31. júla 2004.  
(44)	Spotrebiteľské balenie liehu označené kontrolnou páskou podľa doterajších predpisov možno predávať najneskôr do 1. mája 2005. Po tomto dátume bude spotrebiteľské balenie liehu označené kontrolnou páskou podľa doterajších predpisov považované za neoznačené.
(45)	Právnická osoba alebo fyzická osoba, ktorej bolo pridelené registračné odberné číslo na odber kontrolných pások podľa doterajších predpisov, zúčtuje s daňovým riaditeľstvom odber a použitie kontrolných pások podľa stavu k 31. augustu 2004. Na zúčtovanie sa použijú ustanovenia doterajších predpisov.  Nepoužité kontrolné pásky zničí odberateľ pások pod dozorom daňového riaditeľstva alebo ním povereného daňového úradu do piatich dní od dátumu skutočného zúčtovania. O zničení kontrolných pások vyhotoví daňové riaditeľstvo alebo ním poverený daňový úrad úradný záznam.
(46)	Ak bol lieh dopravený do tuzemska zo štátu, ktorý je členským štátom 1. mája 2004 a k 30. aprílu 2004 sa nachádza v colných režimoch  s výnimkou colného režimu tranzit, a tieto neboli ukončené, takýto lieh sa od 1. mája 2004 považuje za lieh v pozastavení dane. Ak takýto lieh nie je dopravený do daňového skladu, vzniká daňová povinnosť na daňovom území dňom uvedenia liehu do daňového voľného obehu.
(47)	 Na doloženie prepravy liehu oslobodeného od dane na územie iného členského štátu slovenským zástupcom (§ 16 ods. 3) a ozbrojenými silami Slovenskej republiky na použitie v rámci aktivít podľa medzinárodnej zmluvy, sa môže použiť osvedčenie o oslobodení od spotrebnej dane podľa vzoru uvedeného v prílohe č. 3.
(48)	Právnická osoba alebo fyzická osoba, ktorej bolo  vydané povolenie na prevádzkovanie daňového skladu s platnosťou od 1. mája 2004 a chce prepravovať lieh do 1. mája 2004, môže použiť sprievodný dokument podľa vzoru uvedeného v prílohe č. 4.
(49)	 Právnická osoba alebo fyzická osoba, ktorá je podľa tohto zákona oprávnená od 1. mája 2004 lieh uvedený do daňového voľného obehu na daňovom území prepravovať do iného členského štátu na podnikateľské účely do 1. mája 2004, môže použiť zjednodušený sprievodný dokument podľa vzoru uvedeného v prílohe č. 5. Za lieh uvedený do daňového voľného obehu na daňovom území sa považuje aj lieh všeobecne denaturovaný.
(50)	Na prepravu liehu od 1. mája 2004 sa môžu použiť dokumenty podľa odsekov 48 a 49, ak sa nepoužijú dokumenty podľa právnych predpisov spoločenstva35),  41).
(51)	Na konanie colného úradu podľa odsekov 1 až 50 sa vzťahujú ustanovenia osobitného predpisu40).

§ 52

Zrušujú sa:

1.	zákon Národnej rady Slovenskej republiky č. 229/1995 Z. z. o spotrebnej dani z liehu v znení zákona Národnej rady Slovenskej republiky č. 304/1995 Z. z., zákona Národnej  rady  Slovenskej republiky č. 386/1996 Z. z., zákona č. 59/1999 Z. z., zákona č. 341/1999  Z. z., zákona č. 252/2000 Z. z. a zákona č. 392/2002 Z. z.,
2.	vyhláška Ministerstva financií Slovenskej republiky č. 123/1997 Z. z. o označovaní spotrebiteľského balenia liehu kontrolnou páskou v znení vyhlášky Ministerstva financií Slovenskej republiky č. 184/1998 Z. z.,
3.	vyhláška Ministerstva financií Slovenskej republiky č. 117/1993 Z. z. o kontrole výroby a obehu liehu.

Čl. II

Zákon č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. sa mení a dopĺňa takto:

1.	V § 2 odsek 5 znie:
„(5) Výrobcom na účely tohto zákona sa rozumie
a)	právnická osoba alebo fyzická osoba, ktorá vyrába a  spracúva lieh v liehovarníckych závodoch podľa odseku 3 písm. a) až o),
b)	právnická osoba alebo fyzická osoba, ktorá vyrába lieh v liehovarníckom závode podľa odseku 3 písm. p).“. 
2.	Slovo „prevádzkovateľ“ v príslušnom gramatickom tvare sa v celom texte zákona nahrádza slovom „výrobca“ v príslušnom gramatickom tvare s výnimkou § 8 ods. 5 a 6.
3.	V § 3 ods. 1 sa na konci pripájajú tieto vety: 
„Povolenie neoprávňuje na prevádzkovanie liehovarníckeho závodu. Prevádzkovať liehovarnícky závod možno na základe povolenia na prevádzkovanie daňového skladu vydaného podľa osobitného predpisu2a)
 Poznámka pod čiarou k odkazu 2a znie: 
„2a) § 23 zákona č. ../2003 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z.“.
4.	V § 3 ods. 3 písm. b) sa vypúšťa bodkočiarka a slová „to neplatí v prípade liehovarníckeho závodu podľa § 2 ods. 3 písm. c) a m)“.
5.	V § 3 ods. 3 sa vypúšťa písmeno o). 
Doterajšie písmeno p) sa označuje ako písmeno o).
6.	V § 3 ods. 6 písm. c) sa vypúšťa bodkočiarka a slová „to neplatí v prípade liehovarníckeho závodu podľa § 2 ods. 3 písm. c) a m)“.
7.	V § 4 ods. 1 sa slová „daňovému riaditeľstvu a Ministerstvu financií Slovenskej republiky“  nahrádzajú slovami „Colnému riaditeľstvu Slovenskej republiky (ďalej len „colné riaditeľstvo“).“.
8.	V § 6 ods. 3 sa slová „daňové riaditeľstvo“ nahrádzajú slovami „colné riaditeľstvo“.
9.	V § 8 ods. 1 sa na konci pripájajú tieto vety: „Povolenie neoprávňuje na prevádzkovanie liehovarníckeho závodu na pestovateľské pálenie ovocia. Prevádzkovať liehovarnícky závod na pestovateľské pálenie ovocia možno na základe registrácie  podľa osobitného predpisu21a).
Poznámka pod čiarou k odkazu 21a znie: 
„21a) § 19 zákona č. ../2003 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z.“.
10.	V § 8 ods. 5 sa slová „Prevádzkovateľ liehovarníckeho závodu“ nahrádzajú slovami „Výrobca v liehovarníckom závode“.
11.	V § 8 ods. 6 sa slová „Prevádzkovateľ liehovarníckeho závodu“ nahrádzajú slovami „Výrobca v liehovarníckom závode“.
12.	V § 9 odsek  7 znie:
„(7) Normy strát liehu v liehovarníckych závodoch a  u ostatných spracovateľov liehu pre jednotlivé druhy strát vznikajúcich podľa činností uvedených v  § 2 ods. 2 písm. c) až g), a uplatnenie týchto strát liehu pre účely oslobodenia od spotrebnej dane z liehu ustanoví všeobecne záväzný právny predpis, ktorý vydá ministerstvo po dohode s Ministerstvom financií Slovenskej republiky.“.
13.	Vypúšťajú sa § 10, 11 a 12.
14.	§ 13 sa dopĺňa odsekom  6,  ktorý znie:
„(6)  Ak colný úrad pri daňovom dozore a daňovej kontrole vykonávanej podľa osobitného predpisu27a) zistí porušenie povinností podľa tohto zákona, oznámi túto skutočnosť ministerstvu do 3 dní odo dňa jej zistenia.“. 
Poznámka pod čiarou k odkazu 27a znie:
„27a) § 45 zákona   č. ../2003 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z.“.

Čl. III
Tento zákon nadobúda účinnosť 1. marca 2004 s výnimkou čl. I  § 1 až  50, § 52 a článku II, ktoré nadobúdajú účinnosť dňom 1. mája 2004.